ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΟΣ


ΘΕΜΑΤΙΚΟΣ ΚΥΚΛΟΣ:

ΠΕΡΙΒΑΛΛΟΝ

ΠΡΟΕΔΡΕΙΟ (Γ. ΚΟΤΡΩΝΙΑΣ): Κυρίες και κύριοι, απευθυνόμενος σε συναδέλφους της Αυτοδιοίκησης δεν νομίζω ότι πρέπει ούτε να αναλύσω, ούτε να επιχειρηματολογήσω για την ανάγκη προστασίας του περιβάλλοντος και βέβαια, για την ανάγκη δημιουργίας πολιτικών, που να οδηγήσουν τις κοινωνίες στον αυτονόητο πλέον στόχο. Αυτονόητος στόχος είναι η βιώσιμη ανάπτυξη. 


Στο φετινό Συνέδριό μας θα κάνουμε μια προσπάθεια να προσεγγίσουμε το ζήτημα με παρεμβάσεις του κυρίου Μπαϊρακτάρη και της κυρίας Λαγουδάκη. Θα προσεγγίσουμε το ζήτημα μέσα από δύο μεγάλες ενότητες. Την ενότητα του φυσικού περιβάλλοντος, όπως αυτή εμφανίζεται με τη διαχείρισή του μέσα από τους φορείς διαχείρισης, τους φορείς που προστατεύουν το περιβάλλον, μέσα από τη διαχείριση των υγρών και στερεών αποβλήτων, μέσα από τη διαχείριση του νερού, της ενέργειας. Την ενότητα του ανθρωπογενούς περιβάλλοντος, τη δεύτερη ενότητα, του αστικού περιβάλλοντος, όπως αυτό επηρεάζεται από τη χωροταξία, από τον τρόπο της δόμησης των πόλεων, από τις μεταφορές.


Σε αυτό το Συνέδριο θα μιλήσουμε για τον ρόλο της Αυτοδιοίκησης στη δημιουργία συνειδητοποιημένης κοινωνίας, γιατί, πέραν από τις δράσεις, πέραν από τις διεκδικήσεις, έχουμε και πρέπει να κάνουμε πολλά στον τομέα της συνεργασίας με την κοινωνία των πολιτών, την οποία άλλωστε εκπροσωπούμε.


Επιτρέψτε μου να μείνω λίγο στον παράγοντα άνθρωπο. Ο άνθρωπος επηρεάζει το περιβάλλον του και ως παραγωγός και ως καταναλωτής, βέβαια με την ευρεία έννοια των όρων αυτών. Με την πρώτη του ιδιότητα ο τρελός πίθηκος, όπως παρομοιάζει τον άνθρωπο ένας συγγραφέας, με την άφρονα εκμετάλλευση και την κατασπατάληση των φυσικών πόρων συνεχίζει στον βωμό του κέρδους να το κακοποιεί.


Ο άνθρωπος ως καταναλωτής δημιουργεί το ευνοϊκό περιβάλλον και τη μεγάλη ζήτηση μέσα από τις επιθυμίες του, για να παράγονται όλο και περισσότερα και να υποβαθμίζει το περιβάλλον αντίστοιχα όλο και περισσότερο.


Κυρίες και κύριοι αγαπητοί συνάδελφοι, είναι γνωστό ότι το περιβάλλον, ότι ο πλανήτης γη μπορεί να καλύψει όλες τις ανάγκες μας, δεν μπορεί όμως να καλύψει όλες τις επιθυμίες μας.


Αφού λοιπόν η πολιτική είναι τις περισσότερες φορές έρμαιο των μεγάλων οικονομικών συμφερόντων, αφού η πολιτική δεν μπορεί να ελέγξει όλους αυτούς που εκφράζουν το κεφάλαιο και που παράγουν και δεν μπορεί να τους τιθασεύσει, είναι νομίζω προφανής ο ρόλος της Αυτοδιοίκησης στην επίτευξη του στόχου της αλλαγής της καθημερινότητας. Αλλάζοντας την καθημερινότητά μας, αλλάζοντας τις καταναλωτικές μας συνήθειες, αλλάζουμε ουσιαστικά τα καταναλωτικά μας πρότυπα, με τελικό στόχο και επιθυμητό αποτέλεσμα την επιβολή από τα πάνω προς τα κάτω νέων προτύπων. Η αλλαγή των προτύπων αλλάζει την παραγωγή και δημιουργούνται πλέον προϊόντα, τα οποία θα εναρμονίζονται μέσα στο πνεύμα της βιώσιμης ανάπτυξης. 


Πολύ απλά, αν εμείς δεν ζητάμε πλαστική σακούλα, δεν θα παράγεται πλαστική σακούλα. Αν εμείς δεν ζητάμε Ι.Χ. αυτοκίνητα, υπερβολικό αυτό που λέω, δεν θα παράγονται Ι.Χ. αυτοκίνητα, θα παράγονται καλύτερα μέσα μαζικής μεταφοράς.


Σήμερα, μετά από τις απόλυτες και αντιδιαμετρικά αντίθετες θέσεις του παρελθόντος, είναι κοινά αποδεκτό ότι η έννοια προστασία του περιβάλλοντος έχει εξελιχθεί στην αειφόρο, στη βιώσιμη ανάπτυξη, έννοια που προφανώς παντρεύει την ανάπτυξη με τον απόλυτο σεβασμό στην προστασία και την ανανέωση των φυσικών πόρων του φυσικού περιβάλλοντος.


Με αυτό το πνεύμα βήμα-βήμα, Αυτοδιοίκηση και κοινωνία χτίζουμε μία σχέση αμοιβαίας εμπιστοσύνης. Τι έχουμε καταφέρει; Καταφέραμε σε σύντομο χρονικό διάστημα από τη δυσπιστία και την αντιπαλότητα των Δημάρχων με τους φορείς της οικολογίας, καταφέραμε σήμερα Αυτοδιοίκηση και οικολογικές οργανώσεις να αποκτούν με κοινό βηματισμό. Καταφέραμε σήμερα να στηρίζουμε όλοι μαζί τη βιώσιμη ανάπτυξη, την ανάπτυξη με τον απόλυτο, όπως είπα προηγουμένως, σεβασμό στο περιβάλλον και στους φυσικούς πόρους. Χρειάζεται ακόμα πολύς δρόμος, είναι αλήθεια και ως προς την περιβαλλοντική ενημέρωση των αιρετών, αλλά πολύ περισσότερος δρόμος για τη διαμόρφωση νέας κοινωνικής συμπεριφοράς, γιατί μπορεί στη EUROSTAT να βγαίνουμε οι πλέον ευαισθητοποιημένοι πολίτες της Ευρώπης, αλλά η πραγματικότητα δυστυχώς είναι απογοητευτική. Νομίζω ότι η ανταπόκριση στην καθημερινότητά μας είναι αυτή που θα κρίνει αν όντως οι Έλληνες είμαστε ευαισθητοποιημένοι στην προστασία του περιβάλλοντος και αν τελικά μπορούμε να εφαρμόσουμε πολιτικές περιβαλλοντικές.


Σήμερα λοιπόν καλούμαστε να εκφράσουμε τις διαπιστωμένες ανάγκες της κοινωνίας, αλλά και τις προσδοκίες που έχει από τον ενεργό ρόλο της Τοπικής Αυτοδιοίκησης στα περιβαλλοντικά ζητήματα. Καλούμαστε να δούμε τις θεσμοθετημένες αρμοδιότητες και τις ευθύνες της Αυτοδιοίκησης στην επίτευξη εθνικών στρατηγικών και δεσμεύσεων. Καλούμαστε να αναδείξουμε την ανάγκη για μια υπεύθυνη θέση και στάση της Αυτοδιοίκησης στα μείζονα περιβαλλοντικά ζητήματα. Καλούμαστε να παρουσιάσουμε τα αποτελέσματα συγκεκριμένων πολιτικών και πρωτοβουλιών της ΚΕΔΚΕ και της Επιτροπής Περιβάλλοντος και Αειφόρου Ανάπτυξης στο διάστημα μεταξύ του Συνεδρίου της Κυλλήνης και μέχρι σήμερα. Καλούμαστε να διεκδικήσουμε ώριμες θεσμικού, προγραμματικού και οικονομικού χαρακτήρα λύσεις για επί μέρους περιβαλλοντικά ζητήματα και βέβαια, καλούμαστε να συζητήσουμε την ωρίμανση ιδεών και προτάσεων, όπως αυτές θα διατυπωθούν μέσα από τις παρεμβάσεις στη σημερινή μας συνεδρίαση.


Αν ξεκινήσουμε λοιπόν από την πρώτη ενότητα, το φυσικό περιβάλλον, θα αναφερθώ με λίγα λόγια, γιατί θα το αναπτύξει πιο διεξοδικά ο κύριος Μπαϊραχτάρης, για την προστασία και τη διαχείριση των λεγόμενων προστατευόμενων περιοχών, είτε αυτές είναι εθνικοί δρυμοί, είτε είναι περιοχές NATURA. Θα πω ότι έχουν χαρακτηριστεί 163 περιοχές ως ευαίσθητες στην πατρίδα μας. Υπάρχουν φορείς διαχείρισης, λειτουργούν έξι χρόνια, αλλά δυστυχώς έξι χρόνια μετά, μπορούμε να πούμε ότι υπολειτουργούν οι φορείς αυτοί και εν πάση περιπτώσει, δεν έχουν ουσιαστικές παρεμβάσεις στη διαχείριση αυτών των ευαίσθητων περιοχών, με αποτέλεσμα αυτές οι περιοχές να είναι απροστάτευτες και να πρέπει να πάρουμε μια σειρά μέτρων.

Αυτά τα μέτρα αναλύθηκαν στο πρόσφατο Συνέδριο του Πανελληνίου Δικτύου Οικολογικών Οργανώσεων, το οποίο συνδιοργανώσαμε στις Σέρρες. Εκεί ακούστηκαν σημαντικές προτάσεις, στις οποίες, όπως είπα, θα αναφερθεί ο κύριος Μπαϊραχτάρης.

Ένας άλλος σημαντικός τομέας, ο οποίος επηρεάζει το περιβάλλον, είναι ο τομέας της ενέργειας. Η Τοπική Αυτοδιοίκηση είναι ένας μεγάλος καταναλωτής ενέργειας και είναι ανάγκη να δούμε μέτρα και προγράμματα, που θα συμβάλουν στην ενεργειακή αποδοτικότητα και στην εξοικονόμηση σημαντικών πόρων για τους ΟΤΑ από τη χρήση της ενέργειας.

Τα δημοτικά κτίρια, οι αθλητικές μας εγκαταστάσεις, ο δημοτικός φωτισμός, τα δημοτικά οχήματα και άλλα είναι βασικές λειτουργίας των Οργανισμών Τοπικής Αυτοδιοίκησης, στις οποίες μπορούν να εφαρμοστούν προγράμματα εξοικονόμησης ενέργειας.

Παράλληλα, οι ΟΤΑ είναι φορείς σχεδιασμού και ρύθμισης της τοπικής ανάπτυξης και εμπλέκονται με τον έναν ή με τον άλλον τρόπο, στον έναν ή στον άλλον βαθμό στις σχεδιαζόμενες ενεργειακές επενδύσεις, ενώ σε κάποιες άλλες περιπτώσεις οι ΟΤΑ είναι συμπαραγωγοί ενέργειας ειδικά από τις ανανεώσιμες πηγές ενέργειας.

Οι Δήμοι, χωρίς ουσιαστικές αρμοδιότητες σε ότι αφορά τη χωροθέτηση και την έγκριση των περιβαλλοντικών όρων των ενεργειακών επενδύσεων, εκφράζουν όμως τις ανάγκες της τοπικής κοινωνίας, η οποία πολλές φορές εναντιώνεται σε συγκεκριμένες επιλογές, όπως σε επενδύσεις της ΔΕΗ, σε νέα εργοστάσια λιθάνθρακα, σε νέα εργοστάσια φυσικού αερίου, στην τεχνολογική πολιτική. Ως Επιτροπή Περιβάλλοντος γίναμε δέκτες συναδέλφων, οι οποίοι είχαν αιτήματα συμπαράστασης για κάποιες επενδύσεις που γίνονται στην περιοχή τους.

Το θέμα ήρθε στο Διοικητικό Συμβούλιο της ΚΕΔΚΕ, το φέραμε στο Διοικητικό Συμβούλιο της ΚΕΔΚΕ, ως Επιτροπή, έγινε  μία εκτενής συζήτηση και καταλήξαμε ότι το θέμα της ενέργειας δεν είναι απλά θέμα συμπαράστασης σε κάποιους συναδέλφους, όταν υπάρχει συγκεκριμένο πρόβλημα και θεωρούν ότι θίγεται το μικροκλίμα ή θίγεται περιβαλλοντικά η περιοχή τους, το πρόβλημα της ενέργειας είναι πολυδιάστατο και θα πρέπει ως κοινωνία ειδική να απαντήσουμε σε μερικά βασικά ερωτήματα. Αν θέλουμε φτηνή και πολύ ενέργεια. Αν είμαστε διατεθειμένοι να περιορίσουμε την κατανάλωσή μας, την κατανάλωση της ενέργειας και βέβαια, σε τι βαθμό δεχόμαστε να περιορίσουμε την ενέργεια αυτή προς όφελος του περιβάλλοντός μας ή ποιες πολιτικές πρέπει να εφαρμόσουμε, για να αυξηθεί η αναλογία προστασία του περιβάλλοντος ως προς την παραγωγή της ενέργειας.

Για όλα αυτά λοιπόν και επειδή η Αυτοδιοίκηση θεωρούμε ότι πρέπει να έχει μια υπεύθυνη στάση, αποφασίστηκε στο Διοικητικό Συμβούλιο της ΚΕΔΚΕ να οργανωθεί την άνοιξη ένα συνέδριο για την ενέργεια, ένα συνέδριο, στο οποίο θα ακουστούν όλες οι απόψεις όλων όσων εμπλέκονται ή είναι αποδέκτες του συστήματος παραγωγής της ενέργειας. Βέβαια, στο διάστημα αυτό το Ινστιτούτο Τοπικής Αυτοδιοίκησης θα εκπονήσει μία μελέτη με ειδικούς επιστήμονες, η οποία θα αποτελέσει και τη μαγιά για να γίνει συζήτηση πάνω στο θέμα της ενέργειας.

Δεν νομίζω ότι πρέπει να κρυβόμαστε μεταξύ μας. Ξέρουμε ότι η ενέργεια πίσω της κρύβει πολύ μεγάλα συμφέροντα και ξέρουμε ότι, προκειμένου να έχουμε μία υπεύθυνη θέση ως τοπικές κοινωνίες, αλλά και προκειμένου να αποκτήσουμε επιτέλους έναν εθνικό στρατηγικό ενεργειακό σχεδιασμό, θα πρέπει το θέμα να το αναλύσουμε από κάθε άποψη με υπευθυνότητα και ακούγοντας όλες τις πολλές φορές αντικρουόμενες απόψεις.

Παράλληλα, ως Επιτροπή Περιβάλλοντος, προωθήσαμε, μετά από το Συνέδριο που κάναμε με το ΠΑΝΔΟΙΚΟ, το Πανελλήνιο Δίκτυο Οικολογικών Οργανώσεων πέρυσι στην Κέρκυρα, προωθήσαμε μία συνεργασία μεταξύ Αυτοδιοίκησης και Υπουργείου Ανάπτυξης και καρπός αυτής της συνεργασίας είναι το πρόγραμμα «ΕΞΟΙΚΟΝΟΜΩ».

Το πρόγραμμα «ΕΞΟΙΚΟΝΟΜΩ», το οποίο θα χρηματοδοτηθεί από το Δ΄ Κοινοτικό Πλαίσιο Στήριξης, είναι ένα πρόγραμμα προϋπολογισμού 300.000.000 €, θα χρηματοδοτήσει επενδύσεις στους ΟΤΑ, που έχουν σχέση με την εξοικονόμηση της ενέργειας και με δράσεις έξυπνης ενέργειας και αναμένεται να προκηρυχθεί σύντομα από το Υπουργείο Ανάπτυξης. Επειδή βέβαια στο Δ΄ Κοινοτικό Πλαίσιο Στήριξης προβλέπεται συγχρηματοδότηση κατά 70% από την Ευρωπαϊκή Ένωση και κατά 30% από τον φορέα, φορέας θα είναι ο Δήμος, για αυτό προτείνουμε μέσα από το πρόγραμμα ΘΗΣΕΑΣ να καλυφθεί από το Υπουργείο Εσωτερικών η εισφορά των μικρών ειδικά Δήμων, το 30%, ώστε να μπορέσουν όλοι να γίνουν τελικοί δικαιούχοι ενός πολύ χρήσιμου προγράμματος.

Παράλληλα, μένω λίγο ακόμα στον ενεργειακό τομέα, η Επιτροπή μας προτείνει τη δημιουργία ενεργειακών γραφείων σε όλους τους Οργανισμούς Τοπικής Αυτοδιοίκησης και βέβαια, προτείνουμε τον ορισμό του ενεργειακού υπευθύνου σε κάθε Δήμο, σε κάθε Οργανισμό των Δήμων. 

Μέσα από τις προτάσεις της Επιτροπής είναι και η εκπαίδευση αυτών των στελεχών με ένα σύστημα e-learning, σαν αυτό το σύστημα, με το οποίο ήδη εκπαιδεύουμε στελέχη της Αυτοδιοίκησης στα θέματα της πολιτικής προστασίας. Τα εκπαιδεύουμε με ένα πρόγραμμα του Εθνικού Καποδιστριακού Πανεπιστημίου και με την χρηματοδότηση από την Εμπορική Τράπεζα του όλου αυτού εγχειρήματος με ένα πολύ σημαντικό ποσό. Θέλω και από τη θέση αυτή να ευχαριστήσω, ως Κεντρική Ένωση Δήμων και Κοινοτήτων της Ελλάδας, την Εμπορική Τράπεζα για τη σημαντική αυτή συνεισφορά της, για την κάλυψη όλων των εξόδων αυτού του προγράμματος στην εκπαίδευση των στελεχών και βέβαια, απευθύνομαι ένα κάλεσμα σε όλους αυτούς τους επενδυτικούς φορείς να στηρίξουν τέτοιες προσπάθειες της Αυτοδιοίκησης και στο μέλλον.

Στο θέμα της ενέργειας ζητάμε από την Πολιτεία την άμεση εφαρμογή του χωροταξικού για τις ανανεώσιμες πηγές ενέργειας. Ζητάμε τον θεσμοθετημένο ενεργό και ουσιαστικό ρόλο των Οργάνων της Τοπικής Αυτοδιοίκησης και των Μη Κυβερνητικών Οργανώσεων στη διαμόρφωση του στρατηγικού ενεργειακού σχεδιασμού της χώρας, ώστε να μην υπάρχει αναντιστοιχία μεταξύ των σχεδιαζόμενων ενεργειακών επενδύσεων και της βούλησης των τοπικών κοινωνιών.

Ζητάμε τη θεσμοθέτηση ενός ουσιαστικού οικονομικού ανταποδοτικού τέλους στην Τοπική Αυτοδιοίκηση για την εγκατάσταση των ανανεώσιμων πηγών ενέργειας και τη διασφάλιση θεσμική και ελεγκτική ότι οι επενδύσεις αυτές θα υλοποιούνται με πλήρη σεβασμό στην περιβαλλοντική ισορροπία της κάθε περιοχής. Η δέσμευση αυτή να καλύπτει τόσο τις κύριες επενδύσεις, όσο και τα απαιτούμενα συμπληρωματικά έργα και οικοδομές.

Όμως σε οξύτητα φτάνει η σχέση της Αυτοδιοίκησης και με τη ΔΕΗ και με τη ΔΕΣΜΥΕ. Η ΔΕΗ, η οποία επιμένει τη λειτουργία των βιολογικών καθαρισμών να τη χρεώνει με οικιακό τιμολόγιο, πράγματα τα οποία δημιουργούν μία κατάσταση δυσβάστακτη για τις ΔΕΥΑ ή για τους Δήμους της χώρας, αυξήσεις, οι οποίες δεν είναι σταθερές και μπορεί και στον ίδιο Δήμο να είναι διαφορετικές, ανάλογα με τη χρήση, αντλιοστασίων ή άλλων χρήσεων και νομίζουμε ότι πρέπει η ΔΕΗ να εγκαταλείψει αυτή την αλλοπρόσαλλη και πολλές φορές αντικρουόμενη τιμολογιακή της πολιτική, τουλάχιστον σε δραστηριότητες και καταναλώσεις που έχουν πραγματικά κοινωφελή χαρακτήρα.

Ζητούμε από τη ΔΕΗ ένα μνημόνιο συνεργασίας, που θα έχει στόχο να μπει τέλος στην αυθαιρεσία της τιμολογιακής πολιτικής στη ΔΕΗ για την παρεχόμενη ενέργεια στους ΟΤΑ και να τεθεί αυτή η πολιτική σε μια ορθολογική βάση.

Εμείς πιστεύουμε ότι πρέπει να συντάξουμε ένα μακρόπνοο πρόγραμμα δεκαετούς ίσως διάρκειας για την υπογειοποίηση των δικτύων μεταφοράς και βέβαια, πλέον θα πρέπει οι Οργανισμοί Τοπικής Αυτοδιοίκησης να παίρνουν τα απαιτούμενα δικαιώματα διέλευσης για όλα τα δίκτυα, τα οποία δεν θα είναι μόνο της ΔΕΗ, δεν θα είναι μόνο του ΟΤΕ, θα είναι πλέον και των οπτικών ινών, τα οποία μέχρι στιγμής καλυπτόταν από το πρόγραμμα της Κοινωνίας της Πληροφορίας, αλλά από εδώ και πέρα, μέσα από τον νόμο, ο οποίος ότι είναι σε εξέλιξη, πιστεύουμε ότι θα πρέπει να παίρνουν οι Οργανισμοί της Αυτοδιοίκησης τέλη για όλες αυτές τις περιπτώσεις διέλευσης.

Ένα άλλο σημαντικό κομμάτι που έχει σχέση με το περιβάλλον, είναι η διαχείριση βέβαια των υδατικών πόρων των νερών. Δίνουμε ιδιαίτερη σημασία ως Τοπική Αυτοδιοίκηση για τη διαχείριση του υδατικού δυναμικού, αλλά και για τον ποιοτικό έλεγχο του νερού, έτσι τον περασμένο Απρίλιο πήραμε την πρωτοβουλία και ψάξαμε ένα μνημόνιο, μια προγραμματική σύμβαση μεταξύ ΚΕΔΚΕ, Υπουργείου Εσωτερικών και ΙΓΜΕ. Χρηματοδοτήσαμε λοιπόν ένα πρόγραμμα, με το οποίο πραγματοποιούνται αναγνωριστικές επιτόπιες επισκέψεις με σκοπό τη διερεύνηση των δυνατοτήτων της κάθε περιοχής για την ενίσχυση των υδρευτικών πόρων. Αποτυπώνεται σε μορφή GIS, αποτυπώνονται τα δεδομένα που καταγράφονται, δηλαδή, τα σημεία υδροληψίας ή οι υποδομές ύδρευσης και έχουμε πλέον ένα υπόβαθρο για μελλοντική αξιοποίηση. Γίνεται εργαστηριακός υδροχημικός έλεγχος δειγμάτων από όλα τα σημεία ύδρευσης του κάθε Δήμου. Συντάσσεται μια αναλυτική έκθεση και προτάσεις άμεσης αντιμετώπισης των υδρευτικών προβλημάτων του κάθε Δήμου. Το πρόγραμμα αυτό εξελίσσεται ικανοποιητικά.

Παράλληλα, όπως ξέρετε, συνδιοργανώσαμε με την ΕΝΑΕ πέρυσι την άνοιξη προς το καλοκαίρι στην Καλαμάτα ένα θεματικό Συνέδριο με θέμα «Ο ρόλος και οι αρμοδιότητες της Αυτοδιοίκησης στη διαχείριση και την προστασία των υδατικών πόρων» και ενόψει και της εφαρμογής της Οδηγίας 2060 για τη διαχείριση του νερού, εμείς πιστεύουμε ότι πρέπει να επεκτείνουμε την προγραμματική σύμβαση αυτή με το ΙΓΜΕ, να δώσουμε τη δυνατότητα σε όλους τους Δήμους να απολαύσουν των ευεργετημάτων αυτής της προγραμματικής σύμβασης.

Προτείνουμε, μέσα από το Δ΄ Κοινοτικό Πλαίσιο Στήριξης, να αναπτυχθεί ένα πρόγραμμα σταδιακής κάλυψης σε εργαστηριακούς ελέγχους όλων των ΟΤΑ της χώρας. Είναι μια προσπάθεια που γίνεται μαζί με την ΕΔΕΥΑ. Βέβαια, πιστεύουμε ότι θα πρέπει μέσα από το ΕΣΠΑ 2007-2013, αλλά και από εθνικούς πόρους να χρηματοδοτηθούν γενναία οι Οργανισμοί Αυτοδιοίκησης, να αναπτύξουν τους υδρευτικούς τους πόρους, ώστε να μην υπάρχει πρόβλημα στο μέλλον για κανέναν Δήμο σε όλη την χώρα και ως προς την ποσότητα και ως προς την ποιότητα.

Το άλλο μεγάλο θέμα, το οποίο ταλανίζει την ελληνική κοινωνία και στο οποίο έχουμε και εμείς σημαντικό μερίδιο ευθύνης είναι το θέμα της διαχείρισης των στερεών αποβλήτων. 

Για τα υγρά απόβλητα δεν θα μιλήσω, γιατί αποτελεί ένα αντικείμενο, το οποίο με επιτυχία διαχειρίζονται οι ΔΕΥΑ της χώρας και πιστεύω ότι υπάρχουν πολλά πράγματα, τα οποία προωθούνται μέσα από την ένωση των Δημοτικών Επιχειρήσεων.

Θα μιλήσω λίγο για τα στερεά απόβλητα. Έχουμε και εμείς πάρα πολλές ευθύνες. Όμως έχει ευθύνες πάρα πολύ μεγάλες και η Πολιτεία, η οποία για πολλά χρόνια αγκυλωμένη σε μονοσήμαντους τρόπους διαχείρισης των στερεών αποβλήτων στέρησε τη δυνατότητα εναλλακτικών προτάσεων και στέρησε τη δυνατότητα να είναι η χώρα μας σήμερα συμπορευόμενη στο ίδιο επίπεδο με τις άλλες ευρωπαϊκές χώρες, αλλά αντίθετα να είναι σήμερα πολύ πίσω, να κινδυνεύει να δεχτεί πρόστιμα και να πρέπει να τρέξουμε και εμείς με μεγάλες ταχύτητες για να αποφύγουμε μια τέτοια δυσμενή επίπτωση.

Βέβαια, έχουμε και εμείς ευθύνες, γιατί υστερήσαμε σημαντικά στην ενημέρωση και την ευαισθητοποίηση του κόσμου. Να καταλάβει ο κόσμος τι είναι αυτή οι ΧΥΤΥ. Να καταλάβει ότι τα στερεά απόβλητα δεν είναι κάτι, το οποίο το παράγει κάποιος άλλος και το δεχόμαστε εμείς. Να καταλάβει, εν πάση περιπτώσει, ότι με τις σύγχρονες τεχνολογίες προστατεύουμε με την διαχείριση των στερών αποβλήτων το περιβάλλον και δεν το επιβαρύνουμε.

Σήμερα βρισκόμαστε σε μια λεπτή φάση του όλου θέματος. Σήμερα αρχίζει να υλοποιείται ο περιφερειακός σχεδιασμός, ο οποίος, όπως ξέρετε, ολοκληρώθηκε μόλις το 2005, με την δημιουργία των φορέων διαχείρισης στερεών αποβλήτων, οι λεγόμενοι ΦΟΡΣΑ οι οποίοι βέβαια, παρά το γεγονός ότι άρχισαν λειτουργούν, υπολειτουργούν αυτή τη στιγμή και χρειάζονται μία γενναία χρηματοδότηση, μια στήριξη θεσμική και οικονομική, για να μπορέσουν να αναλάβουν τον μεγάλο τομέα της διαχείρισης.

Δεν θέλω να αναφέρω πόσους ΧΑΔΑ είχαμε, πόσους έχουμε, πόσους κλείσαμε, πόσους πρέπει να κλείσουμε. Αυτά ακούστηκαν προηγουμένως και από τον κύριο Υφυπουργό των Εσωτερικών. Όμως είναι γεγονός ότι, όταν η υπόλοιπη Ευρώπη καταργεί τους ΧΥΤΑ και κατασκευάζει ΧΥΤΥ, εμείς ακόμα σήμερα κοιτάμε πως θα κλείσουμε τους ΧΑΔΑ. Ή όταν οι ανακυκλωμένες ποσότητες στην Ευρώπη ξεπερνούν το 50% εμείς, παρά την ομολογουμένως μεγάλη πρόοδο στην ανακύκλωση των τελευταίων δύο-τριών χρόνων, είμαστε ακόμη σε πολύ χαμηλά επίπεδα.

Προβληματιζόμαστε, γιατί μας λείπει ακόμα, όπως είπα, μηχανολογικός εξοπλισμός, μας λείπει ακόμα προσωπικό και χρηματοδότηση, για να λειτουργήσουν οι φορείς της διαχείρισης και βέβαια, έχουμε μεγάλο προβληματισμό για το γεγονός ότι δεν συνεργάζονται μεταξύ τους πολλές φορές τα συστήματα της ανακύκλωσης ή για το γεγονός ότι δεν είναι η Αυτοδιοίκηση όσο θα έπρεπε μέσα σε πολλά από αυτά τα συστήματα.

Για αυτό λοιπόν, ως ΚΕΔΚΕ, ζητάμε από την Πολιτεία πρώτα απ’ όλα να επιταχυνθούν οι διαδικασίες για την εφαρμογή του περιφερειακού σχεδιασμού της διαχείρισης. Να δοθούν, όπως είπα και προηγουμένως, πόροι, προσωπικό και μέσα από τους ΦΟΡΣΑ, για να μπορέσουν αυτοί να λειτουργήσουν αποτελεσματικά.

Να ενισχυθούν οικονομικά οι πρωτοβουλίες της Τοπικής Αυτοδιοίκησης για την ανακύκλωση. Είναι ένα γεγονός, για το οποίο μίλησε ο Υπουργός ΠΕΧΩΔΕ. Θέλουμε να το δούμε να υλοποιείται στην πράξη και να ενισχύονται οι Δήμοι, γιατί οι Δήμοι φορτώνονται ένα μεγάλο βάρος με την ανακύκλωση, παρά τα ευεργετικά αποτελέσματα που έχει για το περιβάλλον. Όμως για τη λειτουργία των Δήμων είναι μία οικονομική επιβάρυνση. Βέβαια, πιστεύουμε ότι πρέπει να διασφαλιστούν τώρα οι αναγκαίοι πόροι από το ΕΣΠΑ, ώστε να αποκατασταθούν όλοι οι ΧΑΔΑ, να έχουμε έναν ουσιαστικό μηχανισμό ανακύκλωσης από την ίδια την Αυτοδιοίκηση, να ολοκληρωθεί η μετατροπή όλων των ΧΥΤΑ σε ΧΥΤΥ και βέβαια, να εξασφαλιστούν οι λειτουργικές απαιτήσεις των φορέων.

Αν κλείσω τώρα τον τομέα του φυσικού περιβάλλοντος, νομίζω ότι μπαίνοντας στον τομέα του ανθρωπογενούς περιβάλλοντος, θα μου επιτρέψετε να ξεκινήσω από αυτό, που με δυο λόγια θα το ονομάσω πολιτιστικό περιβάλλον. 

Θα ξεκινήσω από το πολιτιστικό περιβάλλον των πόλεών μας, γιατί είναι αυτό ουσιαστικά που καθρεπτίζει την ιστορία του  κάθε τόπου, μέσα από τις πλατείες, από τα κτίριά του, από τα μνημεία του. Αυτό το πολιτιστικό περιβάλλον υφίσταται μια βάναυση, μια βάρβαρη παρέμβαση είτε από μεμονωμένα άτομα, είτε από οργανωμένες ομάδες, μια συμπεριφορά που κατεβάζει το πολιτιστικό επίπεδο της κοινωνίας μας και δημιουργεί τις προϋποθέσεις για την ισοπέδωση των αξιών, για την καταστροφή της ομορφιάς, για την καταστροφή του ωραίου, για την διακοπή, αν θέλετε, της ίδιας της συνέχειας της ιστορίας μας.

Για αυτό θεωρούμε ότι είναι ανάγκη να προστατευτεί η πολιτιστική μας κληρονομιά από την ασύνταχτη χρήση των γκράφιτι μουντζούρων, από την κάθε λογής διαφημιστική παρέμβαση με τις πινακίδες, από την αφισσορύπανση, από την καταστροφή των κοινόχρηστων χώρων και των μνημείων.

Η Αυτοδιοίκηση μπορεί να πάρει πρωτοβουλίες, που να έχουν σχέση με προγράμματα ενημέρωσης των δημοτών, με προγράμματα εθελοντικής προστασίας και ανάδειξης του πολιτιστικού πλούτου των πόλεων. Προγράμματα βελτίωσης των όψεων των κτιρίων, βελτίωσης της όψης των πόλεων με αυστηρή αστυνόμευση της αφισσορύπανσης και της ηχορύπανσης, με εφαρμογή της νομοθεσίας για τις πινακίδες, για τις όψεις των κτιρίων, για τη χρήση των ηχητικών πηγών. Μπορούμε να πάρουμε πρωτοβουλίες με την εκμετάλλευση για αναπλάσεις ιστορικών και παραδοσιακών περιοχών. Σε κανέναν δεν μπορεί να επιτρέψουμε να προσβάλει και να υποβαθμίζει το πολιτιστικό μας περιβάλλον.

Για τις πόλεις μας θέλουμε να δώσουμε ένα νέο μήνυμα. Να δώσουμε μια νέα κατεύθυνση για τις πόλεις του αύριο, για τις πόλεις μας. Θέλουμε πόλεις φιλικές, οικολογικές. Θέλουμε φιλικοπόλεις. Πόλεις με σωστά σχεδιασμένο πράσινο τόσο στον δημόσιο, όσο και στον ιδιωτικό χώρο.

Μέσα εδώ εντάσσονται τα προγράμματα της ενοποίησης των ακάλυπτων χώρων, η υποχρεωτική φύτευση των πρασιών. Θέλουμε πόλεις, οι οποίες να μπορούν να απαλλοτριώνουν και να δημιουργούν κοινόχρηστους χώρους, ειδικά στα παλαιά σχέδια. Πόλεις, όπου με τροποποίηση της νομοθεσίας και με τη διεύρυνση της έννοιας των ωφελούμενων στις πράξεις αναλογισμού, να μπορούμε να δημιουργούμε ευκολότερα κοινόχρηστους χώρους. Είναι μία πρόταση να διευρύνουμε τους ωφελούμενους, εκτός από τους παρόδιους και σε μία έκταση αναλογικά, ώστε να μπορούν και οι Δήμοι, αλλά και οι πολίτες ευκολότερα να σηκώνουν το βάρος για τη διάνοιξη κοινόχρηστων χώρων, δρόμων ή πλατειών.

Θέλουμε πόλεις που να μπορούν να διαχειριστούν τα εγκαταλειμμένα στρατόπεδα, τα οποία σήμερα αποτελούν μια μεγάλη ελπίδα. Εννοώ τις στρατιωτικές εγκαταστάσεις, οι οποίες σήμερα αποτελούν μια μεγάλη ελπίδα δημιουργίας πόλων πρασίνου.

Στο θέμα αυτό θα ακούσουμε συγκεκριμένες παρεμβάσεις. Ήδη στην Επιτροπή μας έχει παρέμβει ο Δήμος του Χαϊδαρίου, ο οποίος έχει αναδείξει αυτό το θέμα και πιστεύουμε ότι είναι ένα θέμα, το οποίο πρέπει να διαμορφώσουμε, να διαμορφώσουμε στο εγγύς μέλλον μία άποψη και να προωθήσουμε αυτά στο Εθνικής Αμύνης και για συζήτηση περαιτέρω στη Βουλή.

Θέλουμε πόλεις, στις οποίες πρώτα απ’ όλα τα δημοτικά μας κτίρια και μετά τα ιδιωτικά κτίρια, με κίνητρα βέβαια τα δεύτερα, να έχουν βιοκλιματικό σχεδιασμό. Θέλουμε πόλεις, στις οποίες πλέον θα πρέπει να χρησιμοποιούμε ψυχρά υλικά. Θέλουμε πόλεις, οι οποίες να έχουν ενεργειακή αποδοτικότητα, είτε εκμεταλλευόμενοι το πρόγραμμα «ΕΞΟΙΚΟΝΟΜΩ», είτε διαχειριζόμενοι με ορθολογικό τρόπο την ενέργεια προς όφελος φυσικά της κοινωνίας και του περιβάλλοντος.

Θέλουμε πόλεις με βελτιωμένες δημοτικές και μαζικές συγκοινωνίες, με εκτεταμένα δίκτυα πεζοδρόμων και ποδηλατοδρόμων, με λιγότερα αυτοκίνητα. Πόλεις καθαρές με πολίτες ευαίσθητους στην καθαριότητα, ευαίσθητους στη μείωση των παραγομένων απορριμμάτων, στην ανακύκλωση, με πολίτες συνειδητοποιημένους στην ορθολογική χρήση του νερού. Θέλουμε πόλεις με σύγχρονα σχέδια, με καθορισμένες χρήσεις γης, με δυνατότητα για μεταφορά συντελεστή, όταν πρόκειται να δημιουργήσουμε κοινόχρηστους χώρους μέσα στην πόλη, με τελική  ρύθμιση του θέματος από το Συμβούλιο της Επικρατείας, τουλάχιστον για να ισχύσει η μεταφορά συντελεστή, όταν πρόκειται για δημιουργία χώρων πρασίνου, κοινοχρήστων χώρων και για μεταφορά συντελεστή μέσα στην ίδια πόλη.

Αν με δυο κουβέντες θέλουμε να δούμε τι κάναμε εμείς ως Επιτροπή Περιβάλλοντος από το Συνέδριο της Κυλλήνης μέχρι σήμερα, μπορούμε συνοπτικά να μιλήσουμε πρώτα απ’ όλα για το Συνέδριο με το ΠΑΝΔΟΙΚΟ στην Κέρκυρα και για το μνημόνιο συνεργασίας που, όπως ανέφερα, προέκυψε με το Υπουργείο Ανάπτυξης. 

Θέλω να πω ότι σε όλα αυτά τα θέματα έχουμε τη στήριξη και την προτροπή του Προέδρου της ΚΕΔΚΕ, τον κύριο Νικήτα Κακλαμάνη, ο οποίος, ως Πρόεδρος, για πρώτη φορά εφάρμοσε τη συζήτηση σε ιδιαίτερη θεματική ενότητα των θεμάτων του περιβάλλοντος. Αυτό ξεκίνησε από το Συνέδριο της Κυλλήνης. 

Κλείνω την παρένθεση και αναφέρω το πρόγραμμα, την προγραμματική σύμβαση μεταξύ Υπουργείου Εσωτερικών, ΙΓΜΕ και ΚΕΔΚΕ.

Για τη χωροταξία να αναφέρω ότι η παρουσία μας στο Εθνικό Συμβούλιο Χωροταξίας ήταν συνεχής. Προωθήσαμε τις θέσεις που μας έστειλαν οι ΤΕΔΚ και οι Δήμοι για θέματα χωροταξίας. Δεν έγιναν όλες δεκτές, όμως έγιναν αρκετές δεκτές. Συνεχίζουμε τις επαφές και την προώθηση των θέσεων και για τις ΑΠΕ και για το Ειδικό Χωροταξικό του Τουρισμού.

Έχουμε μια συνεργασία συνεχή με το Τεχνικό Επιμελητήριο της Ελλάδας και με το πρόγραμμα χώρος, το οποίο μας στηρίζει θεωρητικά και επιστημονικά για όλες αυτές τις ενέργειές μας.

Φέτος αναφέρθηκα – και θα αναφερθεί ο κύριος Μπαϊραχτάρης – στο Συνέδριο με το ΠΑΝΔΟΙΚΟ στις Σέρρες για το φυσικό περιβάλλον και τους φορείς διαχείρισης και τη δημόσια διοίκηση. Έχουμε οργανώσει το πρόγραμμα εκπαίδευσης των στελεχών για τις καταστροφές με τη χρηματοδότηση της Εμπορικής Τράπεζας και με επιστημονική στήριξη από το Πανεπιστήμιο Αθηνών. Ήδη 350 στελέχη έχουν εκπαιδευτεί.

Για τα στερεά απόβλητα μίλησα προηγουμένως. Έχουμε κάνει σημαντικές εκδηλώσεις για το περιβάλλον, οι οποίες εντάσσονται βέβαια στην πολιτική της ευαισθητοποίησης του κόσμου. Θα πω για την ημέρα περιβάλλοντος ότι κάναμε μια πολύ μεγάλη εκδήλωση στο περιβαλλοντικό πάρκο «ΑΝΤΩΝΗΣ ΤΡΙΤΣΗΣ» στην Αθήνα. Θα πω ότι στο πλαίσιο της παρουσίας μας σε σημαντικά θέματα περιβαλλοντικά οργανώσαμε ημερίδα για τις επιπτώσεις που έχει η περιοχή της Σαντορίνης από το ναυάγιο του SEA DIAMOND. Βέβαια, κάθε χρόνο και φέτος κάναμε εκδηλώσεις για την Ευρωπαϊκή Εβδομάδα Μετακίνησης 16-22 Σεπτεμβρίου.

Αξίζει να πω για την πρωτοβουλία που πήραμε ως Επιτροπή και ως Δίκτυο Ποδηλάτου και Εναλλακτικής Μετακίνησης. Την πρωτοβουλία που πήραμε με το Υπουργείο Μεταφορών και την δημόσια δέσμευση του Υπουργού του κυρίου Χατζιδάκη ότι θα χρηματοδοτήσει έργα ποδηλατοδρόμων με 15.000.000 € στην περιφέρεια και στην Αθήνα. 

Παράλληλα, προχωρήσαμε στην πρόταση και προετοιμάσαμε την πρόταση με τα στελέχη της ΚΕΔΚΕ, για να προωθηθεί η χρηματοδότηση των αστικών και των δημοτικών συγκοινωνιών στην περιφέρεια. Είναι γνωστό ότι στην Αθήνα και τη Θεσσαλονίκη χρηματοδοτούνται οι αστικές συγκοινωνίες. Ήταν άδικο και είναι άδικο στην περιφέρεια να επωμίζονται το βάρος αυτό οι δημότες.

Μέσα λοιπόν από το πρόγραμμα «Συγκοινωνία», το οποίο είναι έτοιμο και για το οποίο ακούστηκε ότι θα δοθεί μια προτεραιότητα και από το Υπουργείο Εσωτερικών, με συγχρηματοδότηση της ΚΕΔΚΕ, του Υπουργείου Εσωτερικών και του Υπουργείου Μεταφορών, από την 1η του έτους θα χρηματοδοτηθεί η βελτίωση των συγκοινωνιών σε όλους τους Δήμους της χώρας.

Κλείνοντας και με τη βεβαιότητα ότι η δυσμενής κατάσταση τόσο στον τομέα του περιβάλλοντος φυσικού και ανθρωπογενούς, όσο και στον τομέα της οικονομίας, είναι για την Αυτοδιοίκηση συγχρόνως – και έτσι πρέπει να το δούμε – μία πρόκληση, μια ευκαιρία να αναπτύξουμε τις πρωτοβουλίες μας, να υλοποιήσουμε τις ευαισθησίες μας, να κινητοποιήσουμε τις κοινωνίες μας προς όφελος της ποιότητας, βέβαια μέσα πάντα στο πλαίσιο της βιώσιμης ανάπτυξης.

Με αυτές λοιπόν τις σκέψεις και με αυτή τη βεβαιότητα πιστεύω ότι η Τοπική Αυτοδιοίκηση πρέπει να είναι και είναι ο δυνατότερος θεσμός κοινωνικής συνοχής και όλοι μας πρέπει να παίξουμε τον ρόλο μας προς αυτή την κατεύθυνση.

Ευχαριστώ πάρα πολύ.


Συνεχίζουμε με την παρέμβαση του κυρίου Δημήτρη Μπαϊραχτάρη, που είναι συνεργάτης της ΚΕΔΚΕ, για το φυσικό περιβάλλον με θέμα «Ορθολογική διαχείριση και βιώσιμη ανάπτυξη».

Δ. ΜΠΑΪΡΑΚΤΑΡΗΣ: Κυρίες και κύριοι γεια σας. Θα εστιάσουμε σε ένα ειδικό θέμα, που θα μπορούσε να πει κανείς ότι αφορά λίγες περιοχές της χώρας. Όμως, αν δούμε από τα στοιχεία που έχουμε συγκεντρώσει και θα τα θέσουμε, θα καταλάβει κανείς το μέγεθος του προβλήματος, αλλά και το πόσο μεγάλη χωρική ενότητα αυτό το θέμα αφορά. 


Είναι το θέμα των προστατευόμενων περιοχών. Οι προστατευόμενες περιοχές, όπως ξέρετε, στη χώρα μας έχουν θεσπιστεί κατ’ επιταγή των Οδηγιών της Ευρωπαϊκής Ένωσης. Η χώρα μας έχει το προνόμιο να έχει μία τεράστια βιοποικιλότητα, η οποία είναι από τις σημαντικότερες στην Ευρώπη.


Έτσι λοιπόν έχουμε δύο ειδών περιοχές προστατευόμενες. Έχουμε τις ζώνες ειδικής προστασίας, με βάση την Οδηγία 79409 της Ευρωπαϊκής Ένωσης και τους τόπους κοινοτικής σημασίας, όπως ορίζονται από την Οδηγία 92/43 της τότε ΕΟΚ. 


Ο κατάλογος των τόπων κοινωνικής σημασίας οριστικοποιήθηκε από την πλευρά της Ευρωπαϊκής Ένωσης στις 21/9/06, με το τεύχος 259.


Τα κράτη-μέλη, όπως και η χώρα μας φυσικά, σε διάστημα έξι ετών από την οριστικοποίηση των περιοχών αυτών, οφείλουν να κηρύξουν τις περιοχές αυτές, ως ειδικές ζώνες διατήρησης και να προβλέψουν προτεραιότητες και μέτρα, που θα συμβάλουν στην προστασία και διατήρησή τους.


Μέχρι σήμερα που μιλάμε, η Ελλάδα έχει χαρακτηρίσει 163 περιοχές, ως ζώνες ειδικής προστασίας και 239 περιοχές ως τόπους κοινοτικής σημασίας. Θα πρέπει να πούμε ότι 11 υγρότοποι από αυτούς καλύπτονται και από τη συνθήκη Ραμσάρ. Από τις περιοχές αυτές 31 τόποι έχουν ταυτόχρονα χαρακτηριστεί και ως ζώνες ειδικής προστασίας και ως τόποι κοινοτικής σημασίας.


Είπα λοιπόν στην αρχή ότι μπορεί το θέμα αυτό να φαίνεται ειδικό και να αφορά λίγες περιοχές, αλλά από τα ποσοτικά στοιχεία, που έχουμε στη διάθεσή μας, προκύπτει ότι το 21% του ελληνικού χέρσου χώρου είναι οριοθετημένο ως περιοχή NATURA  και το 5,5% των χωρικών μας υδάτων. Άρα, μιλάμε για σχεδόν το 1/5 του ελληνικού εδάφους, το οποίο είναι χαρακτηρισμένο, θεσμοθετημένο ως περιοχή NATURA.


Για να κηρυχθεί μια περιοχή ως προστατευόμενη περιοχή, θα πρέπει να προηγηθεί ειδική περιβαλλοντική μελέτη και μέχρι σήμερα θα πρέπει να πούμε ότι βρίσκονται σε στάδιο εκπόνησης και έγκρισης 84 τέτοιες ειδικές μελέτες. 


Η εθνική νομοθεσία που καλύπτει τις προστατευόμενες περιοχές είναι ο Ν.1650/86, βάσει του οποίου και τα επόμενα νομοθετικά Διατάγματα κινήθηκαν για να μπορέσουν να οριοθετηθούν και να προστατευτούν οι περιοχές αυτές.


Ο πρώτος φορέας που συστάθηκε για την προστασία μιας ευαίσθητης περιοχής ήταν το Εθνικό Πάρκο Ζακύνθου με τον ίδιο νόμο που σας είπα, τον Ν.1650. 


Πέρασαν 13 χρόνια και ήρθαμε στο 1999 με τον Ν.2742, για να συσταθεί ο δεύτερος φορέας, που ήταν ο φορέας διαχείρισης του Εθνικού Θαλάσσιου Πάρκου Σχοινιά Μαραθώνα. 


Για τις υπόλοιπες περιοχές η πιο σοβαρή προσπάθεια που έγινε ήταν με την ίδρυση άλλων 25 φορέων με τον Ν.3044/02. Έτσι λοιπόν σήμερα η χώρα μας έχει 27 φορείς διαχείρισης, που καλύπτουν 32 περιοχές προστατευόμενες. Δηλαδή, υπάρχουν κάποιοι φορείς που καλύπτουν περισσότερες της μιας χαρακτηρισμένης περιοχής ως προστατευόμενης.


Όμως από  την άλλη θα πρέπει να πούμε ότι υπάρχει και ένα τεράστιο έλλειμμα, διότι οι περιοχές που δεν έχουν φορέα διαχείρισης, σήμερα δεν έχουν ούτε το θεσμικό πλαίσιο, αλλά ούτε τη χρηματοδότηση, για να μπορέσουμε να πούμε ότι υπάρχει μια στοιχειώδης θεσμική τους και οργανωτικής τους θωράκιση για την προστασία τους.


Οι φορείς διαχείρισης εντάχθηκαν για χρηματοδότηση στο ΕΠΕΡ, στο τομεακό πρόγραμμα «Περιβάλλον» από το Γ΄ Κοινοτικό Πλαίσιο Στήριξης.


Επίσης, θα πρέπει να σας πω ότι στο ΕΣΠΑ 2007-2013 το τομεακό πρόγραμμα ΕΠΕΡ προβλέπει 180.000.000 € για τη χρηματοδότηση των φορέων διαχείρισης και των έργων και παρεμβάσεων, που αυτοί να σχεδιάσουν να κάνουν τις περιοχές που αναφέραμε.


Ποια είναι τα προβλήματα και οι απειλές στα οικοσυστήματα αυτά που μιλάμε και τις προστατευόμενες περιοχές.


Καταρχήν, το μεγαλύτερο πρόβλημα είναι αυτό που προκύπτει από τη λεγόμενη κλιματική αλλαγή και βέβαια, εδώ θα πρέπει να πούμε ότι εδώ είναι ένας ανατροφοδοτούμενος κύκλος και ειδικότερα το μεγαλύτερο πρόβλημα ξέρετε σε ότι αφορά την επίπτωση στο περιβάλλον είναι η ανθρώπινη δραστηριότητα, γεωργία, κτηνοτροφία, τουρισμός, μεταποίηση. Μέσα στις ζώνες προστασίας ανεξέλεγκτες αυτές οι δραστηριότητες πολλές φορές έχουν δημιουργήσει την εικόνα, που όλοι ξέρουμε ή έχουμε δει στην τηλεόραση ή έχουμε δει σε διαμαρτυρίες ή σε ντοκιμαντέρ ή σε οποιονδήποτε άλλο τρόπο επικοινωνίας.


Από την άλλη έχουμε μια δεύτερη απειλή, που είναι η έλλειψη ενός σαφούς θεσμικού πλαισίου. Πολλές από αυτές τις περιοχές δεν είναι οριοθετημένες, δεν υπάρχουν συγκεκριμένα όρια και δεν υπάρχουν συγκεκριμένες δραστηριότητες που επιτρέπονται ή απαγορεύονται.


Μία τρίτη απειλή είναι η άντληση υδάτων για αρδευτικούς σκοπούς κυρίως, αλλά και η μόλυνση των υδάτων από ανθρώπινες δραστηριότητες. Σαφώς προστέθηκε το 2007 άλλη μία απειλή ή συνέπεια, αν θέλετε, που ήταν οι καταστροφικές πυρκαγιές, που έθιξαν στον έναν ή στον άλλον βαθμό πάρα πολλά από αυτά τα οικοσυστήματα.
Ένα φαινόμενο που επίσης παρατηρείται είναι και η λαθροθηρία στις περιοχές αυτές.


Από την άλλη, η Πολιτεία έχει καθυστερήσει δραματικά στο να συστήσει και να οργανώσει αυτούς τους φορείς διαχείρισης, διότι θα πρέπει να σας πω ότι, πέραν από το γεγονός της σύστασης του φορέα, υπάρχουν μια σειρά άλλες νομοθετικές ρυθμίσεις που απαιτούνται, για να μπορέσουν οι φορείς αυτοί να επιτελέσουν τον ρόλο που τους έχει προσδιοριστεί.


Πολλές φορές έχουμε ένα πολυδαίδαλο σύστημα αρμοδιοτήτων, αφού έχουμε περιοχές που τις διαχειρίζονται τα Δασαρχεία, σε κάποιες περιοχές, που οι ίδιοι οι Δήμοι έχουν την ευθύνη ή τη μεγαλύτερη αρμοδιότητα. Ξέρουμε περιοχές που Δημοτικές Επιχειρήσεις έχουν τη διαχείριση ενός υδροβιότοπου, Αναπτυξιακές Εταιρείες, μοναστήρια και ιδιώτες.


Επίσης, η έλλειψη διαχειριστικών σχεδίων για τις περιοχές αυτές, η εξασφάλιση χρηματοδότησης καθυστερεί πάρα πολλές φορές τις παρεμβάσεις που χρειάζονται και δεν υπάρχει ένας στοιχειώδης προγραμματισμός και στόχευση.


Γιατί αυτοί οι φορείς βλέπουμε ότι σήμερα υπολειτουργούν; Πρώτον, διότι το ΥΠΕΧΩΔΕ, δηλαδή, το κράτος ορίζει τα Διοικητικά Συμβούλια. Παρότι υπάρχει θεσμοθετημένη εκπροσώπηση και της Αυτοδιοίκησης και των τοπικών φορέων, είναι αλήθεια ότι τα Διοικητικά αυτά Συμβούλια συστήνονται με κάποιες πολλές φορές άλλες σκοπιμότητες, που δεν εξυπηρετούν αυτούς καθαυτούς τους στόχους της λειτουργίας τους.


Οι φορείς αυτοί δεν έχουν εξοπλισμό σήμερα και δεν έχουν και στελέχωση, οι περισσότεροι από αυτούς, για να μην μηδενίζουμε τα πάντα. Δεν διαθέτουν ουσιαστικές ελεγκτικές αρμοδιότητες. Φανταστείτε ότι αρμοδιότητα ανακριτικού υπαλλήλου δεν έχει κανένα στέλεχος φορέα διαχείρισης, όταν αυτή την αρμοδιότητα την έχει και ο αγροφύλακας και ο θυροφύλακας. Αν θέλουμε να μιλάμε για σοβαρή περιβαλλοντική πολιτική, φανταστείτε λοιπόν ο φορέας διαχείρισης μιας ευαίσθητης περιοχής να μην έχει καμία ουσιαστική αρμοδιότητα για την προστασία της.


Η ύπαρξη επίσης πολλών ακόμα ΧΑΔΑ, παρά την πρόοδο που έχει επιτευχθεί – και που ακούσαμε και από τον κύριο Υφυπουργό σήμερα – και η έλλειψη βιολογικών καθαρισμών σε γειτνιάζουσες περιοχές οικισμού έχει την άμεση ή έμμεση επίπτωση στα οικοσυστήματα της χώρας.


Να μην μιλήσουμε για την παράνομη απόθεση αποβλήτων από τις βιομηχανίες, για την παράνομη αμμοληψία, την παράνομη υλοτομία, αλιεία, ανάλογα με τον τύπο του κάθε οικοσυστήματος.


Επίσης, μία πρόσθετη επιβάρυνση έχουμε στις αγροτικές περιοχές από την αλόγιστη χρήση των φυτοφαρμάκων.


Τέλος, θα πρέπει να πούμε ότι η εμπλοκή πολλών επιπέδων υπηρεσιών από τους Επιθεωρητές Περιβάλλοντος, τις Νομαρχιακές Υπηρεσίες Περιβάλλοντος, τα Δασαρχεία και άλλους φορείς, δεν επιτρέπει πολλές φορές …

(αλλαγή κασέτας)

Δ. ΜΠΑΪΡΑΚΤΑΡΗΣ: Η Ευρωπαϊκή Επιτροπή έθεσε ως στόχο της να σταματήσει ή να περιορίσει στο ελάχιστο στο 2010 τα φαινόμενα απειλής της βιοποικιλότητας στην Ευρώπη, με σκοπό να έχουμε μία εντατική προστασία των περιοχών αυτών, με ιδιαίτερη οικολογική αξία, ώστε να προστατευτούν τα βιογενετικά αποθέματα και να διατηρηθεί η φυσική τροφική αλυσίδα.


Το δίκτυο NATURA αναγνωρίζει ότι ο άνθρωπος είναι αναπόσπαστο κομμάτι της φύσης και πως η ύπαρξή του εξαρτάται για την υγιή λειτουργία της κάθε περιοχής.


Τα κράτη-μέλη κλήθηκαν από την Ευρωπαϊκή Επιτροπή να προτείνουν τις υπό ένταξη περιοχές στο δίκτυο NATURA. Κάθε χώρα ανέλαβε να εναρμονίσει τις συγκεκριμένες Κοινοτικές Οδηγίες στο εθνικό της δίκαιο και να προτείνει τρόπους συγκεκριμένης προστασίας και διαφύλαξης των περιοχών αυτών μέσα από την εθνική της νομοθεσία.


Η Ευρωπαϊκή Ένωση ταυτόχρονα χρηματοδότησε συγκεκριμένα προγράμματα και έργα, τα οποία πραγματοποιούνται, όπως σας είπα, στις περιοχές NATURA. Ήδη, από το ΕΠΕΡ έχουν ενταχθεί έργα σε 27 φορείς διαχείρισης και εκτελούνται και απ’ ότι σας είπα και στο ΕΣΠΑ 2007-2013 προβλέπεται η συνέχιση της χρηματοδότησης.


Στον ευρωπαϊκό χώρο υπάρχουν ορισμένα παραδείγματα, που μας κάνουν να λέμε ότι σαν χώρα δεν έχουμε μία συνεπή πολιτική σε ότι αφορά τη διαχείριση και προστασία των οικοσυστημάτων. Για παράδειγμα, στη Βρετανία υπάρχουν 600 περιοχές που υπάγονται στο δίκτυο NATURA. Την ευθύνη για τις περιοχές την έχει μικτή Επιτροπή, που είναι και ο επίσημος Νομικός και Επιστημονικός Σύμβουλος του Υπουργείου Περιβάλλοντος για τις προστατευόμενες περιοχές και η οποία μικτή αυτή Επιτροπή, όπως λέγεται, για τη διατήρηση της φύσης, είναι ουσιαστικά ένας φορέας της ίδιας της Αυτοδιοίκησης.


Για παράδειγμα, στη Δανία, όπου έχουμε 400 περιοχές, θα σας πω ότι υπάρχουν 7 περιφερειακές αντιπροσωπείες περιβάλλοντος, που έχουν την ευθύνη για τη διαχείριση των περιοχών και εντάσσονται στην αιρετή Περιφέρεια. Αυτές έχουν στελέχωση από ειδικούς επιστήμονες, Νομικούς Συμβούλους και δίνεται η αναφορά στο Υπουργείο Περιβάλλοντος της χώρας, μέσα από ετήσιες εκθέσεις.


Συνεργάζονται στενά με τους Δήμους, οι οποίοι εμπλέκονται ουσιαστικά στη διαδικασία διαχείρισης, ενώ έχει συσταθεί και το ανώτατο ειδικό δικαστήριο της φύσης, στο οποίο μπορεί κάποιος να προσφύγει για περιπτώσεις που έχουμε παραβίαση του εθνικού ή κοινοτικού δικαίου σε ότι αφορά τις προστατευόμενες περιοχές.


Στη Γερμανία με 5.000 περιοχές NATURA θα πρέπει να πούμε ότι υπάρχει το πιο αυστηρό νομικό καθεστώς προστασίας. Υπάρχουν 16 υπό Υπουργεία Περιβάλλοντος, τα οποία είναι αρμόδια για την προστασία των περιοχών NATURA. Είναι στελεχωμένα με επιστημονικό και νομικό προσωπικό. Υπάγονται στο κεντρικό Υπουργείο Περιβάλλοντος και δίνουν σε αυτό ετήσιες αναφορές. Κάθε Νομός διαρθρώνεται με δική του αντίστοιχη υπηρεσία εποπτείας των προστατευόμενων περιοχών, ένα αντίστοιχο υπό Υπουργείο, ενώ για τις αναπτυξιακές δραστηριότητες ισχύει ότι σας είπα και για τη Δανία και για τη Βρετανία.


Αυτά ενδεικτικά μόνο από την ευρωπαϊκή εμπειρία που υπάρχει για τις προστατευόμενες περιοχές.


Οι πρωτοβουλίες της ΚΕΔΚΕ. Όπως σας είπε και ο κύριος Κοτρωνιάς στην εισήγησή του, η ΚΕΔΚΕ εδώ και αρκετό καιρό έχει ασχοληθεί πολύ ειδικά με το θέμα αυτό. Υπήρξε συζήτηση και στο Διοικητικό Συμβούλιο. Έχει παρθεί μια απόφαση για τη στήριξη και την προώθηση θεσμικών ρυθμίσεων ή οικονομικών διεκδικήσεων που αφορούν τους φορείς διαχείρισης.

Πρόσφατα είχαμε, πριν έναν μήνα, το Συνέδριο με το ΠΑΝΔΟΙΚΟ στις Σέρρες, ειδικό θεματικό Συνέδριο, όπου είχαμε πολύ σημαντικά συμπεράσματα. Προωθήσαμε στα πλαίσια της δημόσιας διαβούλευσης για εθνικό χωροταξικά και για ειδικά χωροταξικά θέσεις και προτάσεις, που στον έναν ή στον άλλον βαθμό προωθούσαν την προστασία των περιοχών αυτών και στο πλαίσιο αυτό, σαν ΚΕΔΚΕ, διεκδικούμε τη βιώσιμη λειτουργία των φορέων διαχείρισης. Δηλαδή, να εξασφαλιστεί μία λειτουργία στο διηνεκές και να μην εξαρτάται κάθε φορά από μία επιχορήγηση ή χρηματοδότηση από κάποιο τομεακό πρόγραμμα.

Διεκδικούμε την ουσιαστική εκπροσώπηση της Τοπικής Αυτοδιοίκησης στους φορείς διαχείρισης, τη διαφύλαξη των προστατευόμενων περιοχών με αυστηρούς περιορισμούς των δραστηριοτήτων και λειτουργιών στα πλαίσια των ειδικών χωροταξικών σχεδίων. Τη σταδιακή και σε ορατό χρόνο κάλυψη των προστατευόμενων περιοχών, που δεν έχουν φορέα διαχείρισης με φορέα διαχείρισης, μέσα από την έκδοση Προεδρικών Διαταγμάτων ή ΚΥΑ. Δηλαδή, θεωρούμε ότι ο φορείς διαχείρισης και για τις υπόλοιπες περιοχές είναι αναγκαίο, δεν λέω ικανό, μέτρο για να μπορούμε να ξεκινήσουμε με μια πρώτη έτσι προσέγγιση το μεγάλο ζήτημα της προστασίας των περιοχών αυτών.

Ζητάμε να διασφαλιστούν πόροι από το ΕΣΠΑ 2007-2013, πέραν από τα 180.000.000 που σας είπα, για όλες τις προστατευόμενες και ευαίσθητες περιοχές και αν ενδεχομένως δεν έχουν συσταθεί οι φορείς διαχείρισης για τις υπόλοιπες, να υπάρξει μία φόρμουλα μέσω των Νομαρχιακών Αυτοδιοικήσεων, μέσω των Δήμων, των Αναπτυξιακών Εταιρειών, όλες οι περιοχές αυτές να έχουν τη δυνατότητα να τύχουν κάποιας χρηματοδότησης για να γίνουν στοιχειώδεις παρεμβάσεις προστασίας.


Ζητάμε τη θέσπιση ειδικού περιβαλλοντικού τέλους για τις προστατευόμενες περιοχές σε όλες τις δραστηριότητες που παρουσιάζονται μέσα στις περιοχές προστασίας. Να προχωρήσουν τάχιστα τα διαχειριστικά σχέδια στις περιοχές που δεν έχουμε μέχρι σήμερα εκπόνηση και έγκριση διαχειριστικών σχεδίων. Να έχουμε στη συνέχεια μία υπογραφή προγραμματικής σύμβασης μεταξύ των συλλογικών Οργάνων της Αυτοδιοίκησης και όλων των εμπλεκόμενων φορέων για τη δημιουργία ενός εθνικού προγράμματος προστασίας των περιοχών αυτών, με ενεργό τον ρόλο της Αυτοδιοίκησης.


Θα πρέπει να σας πω ότι, όπως είπε και ο κύριος Κοτρωνιάς, στις τελευταίες συνεδριάσεις και του Διοικητικού Συμβουλίου της ΚΕΔΚΕ και της Επιτροπής Περιβάλλοντος, ωρίμασε και συζητείται σήμερα στο Συνέδριο και στη διπλανή αίθουσα ένα ειδικό πρόγραμμα για την προστασία του περιοχών αυτών. Προτείνουμε να είναι τριετούς διάρκειας, ύψους 10.000.000 € με χρηματοδότηση από το ΕΤΕΡΠΣ, για να μπορέσουν να γίνουν μικρές παρεμβάσεις σε όλες τις περιοχές που δεν καλύπτονται με φορέα διαχείρισης.


Εν κατακλείδι, θα σας έλεγα ως Τοπική Αυτοδιοίκηση ζητάμε την θεσμική θωράκιση των προστατευόμενων περιοχών, την ουσιαστική λειτουργία των φορέων διαχείρισης, τη σταδιακή κάλυψη όλων των περιοχών με φορείς, θεσμικό πλαίσιο και συγκεκριμένα μέτρα προστασίας και πάνω απ’ όλα, την άσκηση ουσιαστικών ελέγχων από τις αρμόδιες Υπηρεσίες, κάτι το οποίο μέχρι σήμερα δεν γίνεται ή γίνεται πλημμελώς.


Η Αυτοδιοίκηση έχει και τη βούληση και την πρόθεση, αλλά έχει πάνω απ’ όλα τη δέσμευση απέναντι στην τοπική κοινωνία για την προστασία του περιβάλλοντος. 


Η Πολιτεία είναι καιρός να αποδείξει ότι έχει και την ευαισθησία και τη βούληση και πάνω απ’ όλα, ότι έχει και  την ευθύνη που της αναλογεί για την περιβαλλοντική προστασία και αυτή η ευθύνη είναι μεγάλη και είναι για όλους.


Σας ευχαριστώ.

ΠΡΟΕΔΡΕΙΟ: Η ευθύνη της Αυτοδιοίκησης, στην οποία αναφέρθηκε ο κύριος Μπαϊραχτάρης και έξω από τον θεσμικό μας ρόλο, ένα μεγάλο κομμάτι της ευθύνης μας πιστεύω ότι είναι η ενημέρωση των δημοτών, η ευαισθητοποίηση των παιδιών, τα παιδιά τα οποία είναι το μέλλον αυτής της κοινωνίας. Για αυτό λοιπόν βρισκόμαστε σε συνεννόηση αυτή τη στιγμή με το Πανελλήνιο Δίκτυο, για να εφαρμόσουμε ένα πρόγραμμα εκπαίδευσης των καθηγητών και των δασκάλων τα επόμενα δύο χρόνια, ώστε να μπορούν αυτοί να είναι πολλαπλασιαστές, μεταφέροντας την περιβαλλοντική γνώση και ευαισθησία στα παιδιά. 


Έχουμε εισηγηθεί στο Διοικητικό Συμβούλιο της ΚΕΔΚΕ, έχει γίνει αποδεκτή η εισήγηση αυτή και θα ξεκινήσουμε, σε συνεργασία με την Επιτροπή Παιδείας της ΚΕΔΚΕ, σε συνεργασία με τις περιβαλλοντικές οργανώσεις να εκπαιδεύουμε καθηγητές και δασκάλους, για να μεταφέρουμε τη γνώση αυτή στα παιδιά.


Τέλος, να πω ότι όλα αυτά μπορούν καλύτερα να λειτουργήσουν, αν επιτέλους και στην Ελλάδα αποκτήσουμε ένα Υπουργείο Περιβάλλοντος, γιατί σήμερα το Υπουργείο Χωροταξίας και Έργων όσο να είναι καπελώνει λιγάκι το Υπουργείο του Περιβάλλοντος. Είναι και πρότασή μας αυτό.


Τώρα, κλείνοντας το πρώτο μέρος που έχει σχέση με το φυσικό περιβάλλον, θα δώσω τον λόγο στην κυρία Τασία Λαγουδάκη, η οποία είναι χωροτάκτης-πολεοδόμος, συνεργάτης της ΚΕΔΚΕ, για να μας κάνει μια πολύ σημαντική εισήγηση, που έχει σχέση με το αστικό μας περιβάλλον, με το περιβάλλον στο οποίο δραστηριοποιούμαστε και εμείς οι αυτοδιοικητικοί. Ο τίτλος της εισήγησης της κυρίας Λαγουδάκη είναι «Οι πόλεις απέναντι στην κρίση».

Τ. ΛΑΓΟΥΔΑΚΗ: Ευχαριστώ πολύ κύριε Πρόεδρε. Αυτές τις πόλεις απέναντι στην κρίση λοιπόν σκεφτήκαμε να τις ονομάσουμε φιλοικοπόλεις. Είναι λίγο ανορθόγραφες, είναι φιλικές, άρα το φιλ, είναι φ, ι, λ, το οίκο είναι από το οικολογικές, άρα είναι φιλοικό, και είναι πόλεις και σκεφτήκαμε αυτές τις πόλεις να τις προσεγγίσουμε  σαν φιλοικοπόλεις μέσα στην κρίση, ενάντια σε αυτή την παγκόσμια οικονομική κρίση.


Η δική μου εισήγηση είναι λίγο να οδηγήσει, γιατί τις είπαμε φιλοικοπόλεις, τι θα μπορούσαμε να κάνουμε εμείς οι φιλοικοπόλεις και να το κάνουμε κάτι σαν διαγωνισμό μεταξύ μας όλοι οι Δήμοι στα δύο χρόνια της κρίσης που θα προσελκύσουν.


Άρα, θα με αφήσετε να σας οδηγήσω λίγο στον τρόπο σκέψης μας για τις φιλοικοπόλεις και να σας περιμένουμε τα επόμενα δύο χρόνια, να δούμε πως οργανώνει ο καθένας από εμάς το φιλοικόπολή του.


Να πούμε ότι το Συνέδριο της ΚΕΔΚΕ σε αυτή την χρονική συγκυρία διεξάγεται μέσα σε μία παγκόσμια οικονομική κρίση, για την οποία κανείς δεν μπορεί να αδιαφορεί. Σίγουρα όλοι καλούμαστε να προβληματιστούμε, να ανταλλάξουμε απόψεις, να αναλάβουμε τις ευθύνες μας και να αποφασίσουμε, έχοντας συνειδητοποιήσει μια πραγματικότητα που αγγίζει όλους μας.


Ταυτόχρονα όμως μπορούμε να δούμε και την κρίση σαν ευκαιρία. Να αναλογιστούμε, να πάρουμε πρωτοβουλίες που θα κάνουν την Τοπική Αυτοδιοίκηση σύμμαχο στους πολίτες τους χρόνους πίεσης που την περιμένουν.


Πρέπει να θυμηθούμε ότι η σημερινή πρωτοφανής παγκόσμια οικονομική κρίση είναι ο δεύτερος κακός οιωνός μιας πορείας. Βιώσαμε πρώτα το περιβάλλον, βιώνουμε όλοι τις κλιματικές αλλαγές, τις φυσικές καταστροφές και έρχεται μία οικονομική κρίση σαν δεύτερος κακός οιωνός να μας κινητοποιήσει, να μας ευαισθητοποιήσει. Ξεκίνησε από την τιμωρία για την παραβίαση των φυσικών κανόνων. Έρχεται τώρα και η στιγμή να τιμωρηθούν οι κοινωνίες για τις παραβιάσεις βασικών αρχών της οικονομίας, μιας οικονομίας, που αντί να εξυπηρετεί ανθρώπινες κοινωνικές ανάγκες, φέρθηκε υβριστικά όχι μόνο απέναντι στη φύση, αλλά και στην παραγωγή, την οποία αγνόησε, ζήτηση που στρέβλωσε και πλούτο, τον οποία κατασπατάλησε, αποσυνδέοντάς τον ακόμη και από της πραγματική εργασία, από την πραγματική οικονομία και από τους όρους βιωσιμότητας και αειφορίας της ανάπτυξης.


Τώρα η ειρωνεία ξέρετε ποια είναι; Η φύση την ώρα που εκδικείται δημιουργεί ευκαιρίες. Προσφέρει απλόχερα την ευκαιρία να αναθεωρήσουμε τη σχέση μαζί της, προστατεύοντας τη, αλλά και ταυτόχρονα να βρούμε λύση στα οικονομικά αδιέξοδα.,


Ακούσαμε ή ίσως έχουμε διαβάσει πολλοί από εμάς ότι τι επαγγέλλεται ο νέος Πρόεδρος των Ηνωμένων Πολιτειών, για τι μιλά η Ευρώπη, μιλά, ας κάνουμε δημόσια έργα, άλλωστε και σε προηγούμενες φάσεις οικονομικών κρίσεων ήρθαν δημόσια έργα να δώσουν λύσεις, θέσεις εργασίας ή να αναθερμάνουν τις οικονομίες και μιλούν όλοι για την υλοποίηση ενός σχεδίου, για την ανασυγκρότηση της διεθνούς οικονομίας, μέσα από μεγαλόπνοες επενδύσεις που θα κινούνται ταυτόχρονα και στη κατεύθυνση οικολογικής προστασίας μιας νέας τεχνολογίας για εναλλακτικές μορφές ενέργειας, οργάνωση βιομηχανικής παραγωγής και διασφάλιση υπηρεσιών φιλικών προς το περιβάλλον, αλλά και τον ίδιο τον άνθρωπο.


Σε αυτή την κεντρική ιδέα λοιπόν πατώντας, σκεφτόμαστε την αναδιοργάνωση των πόλεών μας των φιλοικοπόλεων, τη μετεξέλιξή τους σε φιλοικοπόλεις, με έναν τρόπο που να είναι ταυτόχρονα φιλικός και προς τον άνθρωπο, αλλά και να ενισχύει τις τοπικές κοινωνίες στις περιόδους των οικονομικών κρίσεων.


Η δημιουργία λοιπόν των φιλοικοπόλεων δεν είναι τίποτα περισσότερο από έναν στόχο, που εμείς οι άνθρωποι της Αυτοδιοίκησης τον έχουμε ήδη ενστερνιστεί. Προσπαθούμε στην ΚΕΔΚΕ λοιπόν να διαμορφώσουμε μια στρατηγική, η οποία θα δρομολογήσει και θα βοηθήσει τους αυτοδιοικητικούς και τις τοπικές κοινωνίες να μετατρέψουν την κρίση σε αναπτυξιακή ευκαιρία.


Έχουμε λοιπόν μια στρατηγική που έχει διπλή στόχευση. Η πρώτη στόχευση είναι να υπερβούμε τις αρνητικές δημοσιονομικές συνθήκες, που καθιστούν ασφυκτική την κατάσταση, στις οποίες, για να είμαστε ειλικρινείς, είπε ο κύριος Πρόεδρος προηγούμενα, δεν περιέχονται μόνο τα νοικοκυριά. Αν δούμε τους λογαριασμούς που καταναλώνουμε ενέργεια εμείς στους Δήμου μας, η κατάσταση είναι μάλλον τραγική. Άρα και εμείς στριμωχνόμαστε με τη δημοσιονομική συγκυρία.


Άρα, να μειώσουμε τις δαπάνες για ενέργεια πολίτες και Δήμοι. Να διαχειριστούμε τα απορρίμματα, ώστε και να κερδίσουμε και να προστατέψουμε το περιβάλλον και ταυτόχρονα να αντιμετωπίσουμε πλήθος ζητημάτων, τα οποία άπτονται αυτής της όλης πολύπλοκης σχέσης μας με το περιβάλλον και την οικονομία και της καθημερινής ζωής των πολιτών.


Η δεύτερη στόχευση τώρα ποια είναι; Να τονώσουμε εν τέλει και την οικολογική συνείδηση μέσα από αυτή την προσέγγιση της φιλοικόπολης. Πως; Μέχρι τώρα τι λέμε; Προστατέψτε το περιβάλλον για την προστασία του περιβάλλοντος. Μήπως όμως μπορούμε να συνδέσουμε την αναγκαιότητα της προστασίας του περιβάλλοντος και με την εξοικονόμηση χρημάτων;


Ας πούμε λοιπόν και κάποια ποσοτικά μεγέθη, που λέει ότι προστατεύοντας το περιβάλλον, προστατεύω και την τσέπη μου σε τελευταία ανάλυση.


Να δούμε λοιπόν μήπως, αν θερμομονώσουμε τις πόλεις μας, βοηθάμε σε αυτή την εξοικονόμηση; Τι είναι αυτή η θερμομόνωση λοιπόν των πόλεων; Μπορώ να βάλω παραπάνω πράσινο; Να βάλω ψυχρά υλικά στους δρόμους, να κάνω πράσινες ταράτσες; Μήπως όταν παραβιάζω τον οικοδομικό κανονισμό και δεν φυτεύω το παρτέρι μου και τον ακάλυπτο πληρώνω παραπάνω αντί να γλιτώνω;


Ψάχνοντας λοιπόν στατιστικές βρήκαμε εμείς γρήγορα σε πιο πρόχειρη έρευνα ότι, όταν σε μια επιφάνεια έχω βλάστηση, τότε η περιβάλλουσα θερμοκρασία μειώνεται κατά έναν έως δύο βαθμούς. Κάτω από ένα δέντρο μεγάλο η θερμοκρασία είναι συνήθως 15-20 βαθμούς χαμηλότερη από τη θερμοκρασία της ίδιας της περιοχής όταν είναι ασκίαστη.


Από έρευνα που έγινε από την ομάδα του Καθηγητή κυρίου Σανταμούρη από το Πανεπιστήμιο της Αθήνας σε νηπιαγωγείο με φυτεμένο δώμα στην Αθήνα, βρέθηκε ότι η μείωση στην κατανάλωση ενέργειας, ηλεκτρικό ρεύμα και όλο μαζί για όλο το κτίριο, ήταν της τάξης του 6%-49%, ενώ για τον κάτω όροφο το κάτω δώμα από 12%-87%. 


Από μια άλλη έρευνα που έγινε από την ομάδα του Καθηγητή κυρίου Σπάλα του Πανεπιστημίου Ιωαννίνων βρέθηκε μείωση κατά 40% του κόστους για ψύξη σε κτίριο γραφείων στην Αθήνα, από τη στιγμή που το συμβατικό δώμα έγινε φυτεμένο.


Επίσης, πειραματικές μετρήσεις που έχουν διεξαχθεί από ομάδα μελετών κτιριακού περιβάλλοντος του Πανεπιστημίου Αθηνών έδειξαν ότι ένα ψυχρό επίχρισμα μπορεί να μειώσει τη θερμοκρασία της επιφάνειας, στην οποία έχει εφαρμοστεί κατά τη θερινή περίοδο, κατά τη διάρκεια της ημέρες έως και 7,5 βαθμούς, ενώ τη νύχτα κατά 2 βαθμούς. Αντικατάσταση της ασφάλτου και των τσιμέντων σε πλατείες και δρόμους με φυσικά υλικά, σε συνδυασμό με δενδροφυτεύσεις, μπορούν να προκαλέσουν μείωση της θερμοκρασίας ως και 2 βαθμούς. Ενώ σε μελέτη προσομοίωσης που έγινε από το Πανεπιστήμιο Αθηνών βρέθηκε ότι σε κατοικία που χρησιμοποίησε στις όψεις ψυχρά υλικά είχαμε μείωση της μέγιστης θερμοκρασίας κατά 3 βαθμούς.


Άρα, τελικά προστατεύοντας το φυσικό περιβάλλον, κάνω και  οικονομία. Αν λοιπόν συνδυάσουμε αυτά τα δύο, μπορούμε να ενισχύσουμε την οικολογική συνείδηση επικουρικά. Ότι κάνουμε και οικονομία σε μία περίοδο, όπου η οικονομική κρίση έρχεται να κτυπήσει τις πόλεις μας, δημότες και Δήμους. Βέβαια, έχουμε πολύ δρόμο να διανύσουμε και ίσως θα αναρωτηθεί κανένας: αρκούν αυτά τα λίγα μέτρα σιγά-σιγά για να φτάσουμε;


Να δούμε ότι οι ζημιές που προκαλεί ο άνθρωπος στον πλανήτη, σύμφωνα με τις παγκόσμιες στατιστικές, αποτιμώνται περίπου σε 7 τρις δολάρια ετησίως. Ακούμε τώρα μέσα στην οικονομική κρίση, που είναι τεράστιο το μέγεθος, κτυπιόμαστε από παντού, δεν ξέρουμε από που να προστατευτούμε, ότι η οικονομική κρίση είναι 3 τρις δολάρια. Άρα, 7 τρις δολάρια για τις ζημιές που κάνουμε, 3 τρις δολάρια με την οικονομική κρίση που βιώνουμε, πρέπει να αντιληφθούμε τη σημασία των μεγεθών και να τα συγκρίνουμε αντικειμενικά, προσπαθώντας συνειδητά πλέον για αυτές τις φιλοικοπόλεις.


Στο πλαίσιο λοιπόν μιας στρατηγικής που θα μπορούσαμε να χαράξουμε όλοι μας για τους Δήμους μας κάνουμε μία προσέγγιση, βρίσκουμε κάποιες θεματικές, τις οποίες παρουσιάζουμε σε εσάς σήμερα, λέμε τι θα μπορούσαμε να κάνουμε και τι η ΚΕΔΚΕ στηρίζει σε αυτή την κατεύθυνση.


Λέμε λοιπόν ότι η μία πρώτη κατεύθυνση, θα πρέπει όλοι να δραστηριοποιηθούμε, είναι περισσότερο και πιο σωστά σχεδιασμένο πράσινο. Τα πράσινο έχει δύο ενότητες. Στο πρώτο κομμάτι του που αφορά το πράσινο στον δημόσιο χώρο ξέρουμε ότι όλοι οι Δήμοι προσπαθούμε να αποκτήσουμε πράσινο. Ξέρουμε τα προβλήματα και εμείς στην ΚΕΔΚΕ απλά στηρίζουμε αυτή την προσπάθεια. Ήδη αναφέρθηκαν κάποια πράγματα από τον κύριο Κοτρωνιά προηγουμένως. Ξέρουμε ότι πρέπει να προχωρήσουμε να απλουστεύσουμε διαδικασίες και να διασφαλίσουμε θεσμικές προσαρμογές, που θα μας οδηγήσουν στη μείωση των χρόνων πολεοδόμησης στις νέες επεκτάσεις μας.


Εξακολουθούμε δύο χρόνια περίπου, μετά το Συνέδριο που είχαμε κάνει πάλι εδώ και θέσαμε το θέμα των πολεοδομικών διαδικασιών της απλούστευσης, να είμαστε περίπου στο ίδιο σημείο. Εξακολουθούμε να κάνουμε δεκατέσσερα χρόνια, για να εγκρίνουμε πολεοδομικές μελέτες.

Επίσης, εξακολουθεί να είναι σημαντικό το πρόβλημα των απαλλοτριώσεων που εκκρεμούν σε όλα τα παλιά σχέδια πόλης. Τεράστια προβλήματα και δυστυχώς, δυσανάλογα πολλές φορές και με τα μεγέθη των Δήμων. Μεγάλοι, μικροί Δήμοι έχουμε τα ίδια προβλήματα. Απαλλοτριώσεις που θα καρκινοβατούν με τα χρόνια, τιμές που ανεβαίνουν, αδιέξοδα, ακυρώσεις, επανεπιβολές, γνωστό το πρόβλημα.

Αν πάμε να μιλήσουμε για το πράσινο στον ιδιωτικό χώρο, εκεί θα πρέπει να μιλήσουμε πλέον για κοινωνικές συμμαχίες. Μπορούμε να μιλήσουμε και για ελέγχους, αλλά χωρίς κοινωνικές συμμαχίες, σίγουρα δεν μπορούμε να τα βρούμε. Είναι γνωστές οι διατάξεις του ΓΟΚ, επιβάλλεται η φύτευση των πρασιών, επιβάλλεται η φύτευση των ακαλύπτων. Αυτή τη στιγμή είναι δεδομένο και γνωστό ότι όλες αυτές οι υποχρεώσεις δεν καλύπτονται ή σπάνια καλύπτονται.

Άρα, τι θέλουμε; Θέλουμε ενίσχυση ελέγχων για την υποχρεωτική φύτευση στις πρασιές; Πως θα τις κάνουμε και με ποιον τρόπο. Κίνητρα για ενοποίηση φύτευσης ακάλυπτων χώρων; Έχουμε διάταξη στον 1337, δίνει τα κίνητρα. Δύσκολα να το ενεργοποιήσουμε.

Θα σας μεταφέρω απλά εμπειρία δική μου από τον Δήμο Αθηναίων, όπου τυχαίνει να γνωρίζω. Προσπαθούμε να βρούμε μανιακά ακαλύπτους. Λέει: «Άντε να το φυτεύσω, δεν γκρεμίζω τις μάντρες. Λίγο πράσινο να βάλω από εδώ, λίγο από εκεί». Ανάγκη όμως. Το 1/3 περίπου των οικοδομικών τετραγώνων είναι ακάλυπτος ιδιωτικός. Ότι και να κάνω, ο δημόσιος χώρος αποκλείεται να μου βγει πάνω από 25%-30%. Αν δεν πρασινίσω τον ιδιωτικό ακάλυπτο, δεν καταφέρνω τίποτα. Κίνητρο για πράσινο στις ταράτσες και μπαλκόνια; Πιθανά. 

Τι κάνει λοιπόν η ΚΕΔΚΕ για να βοηθήσει; Επικαιροποιούμε το κοινό κείμενο προτάσεων ΤΕΕ, ΚΕΔΚΕ, το οποίο ξέρετε ότι έχετε παρουσιαστεί σε προηγούμενα Συνέδρια. Είναι σε ισχύ, έχει κατατεθεί, το πιέζουμε. Δυστυχώς, πάμε με πολύ αργούς ρυθμούς.

Να θυμίσω πολύ γρήγορα και θα σταλεί πάλι μέσα από το δίκτυο του χώρου σε όλους τους Δήμους ότι ήταν ένα βασικό κείμενο θέσεων, βασίστηκε και σε μνημόνιο συνεργασίας με το ΤΕΕ, βάζει όλα τα θέματα που μας απασχολούν, από το θέμα της επικαιροποίησης των περιφερειακών χωροταξικών σχεδίων, της ιεράρχησης μεταξύ των διαφορετικών επιπέδων πολεοδόμησης και της σχέσης τους. Το θέμα της επίσπευσης των διαδικασιών πολεοδόμησης, των χρηματοδοτήσεων, των μελετών και κυρίως της έκδοσης των εκτελεστικών πράξεων που εκκρεμούν ακόμη για τον 2508 και τον 2742 περί πολεοδομίας και χωροταξίας.

Ειδικότερα λοιπόν επανερχόμαστε και πιέζουμε για τη συγκρότηση μιας Συμβουλευτικής Συντονιστικής Επιτροπής, που είχε συμφωνηθεί, να λειτουργήσει πλάι στον Υπουργό ΠΕΧΩΔΕ, με κοινή στελέχωση ΤΕΕ, ΚΕΔΚΕ και στελέχη του ΥΠΕΧΩΔΕ, με στόχο αφενός να μεταφέρουμε εμπειρία και προβληματισμό από τη μέχρι σήμερα εφαρμογή των δύο νόμων και ταυτόχρονα να βάλουμε μία ιεράρχηση στις άπειρες εκτελεστικές διατάξεις που εκκρεμούν. Αν πρέπει να βγάλουμε πρώτα τις αναπλάσεις, να βγάλουμε πρώτα τις αναπλάσεις. Αν πρέπει να βγάλουμε πρώτα, δεν ξέρω ποια άλλη διάταξη, να τη βγάλουμε, ας συμφωνήσουμε κάποια φορά για να ξεκινήσουμε.

Το δεύτερο είναι να συντάξουμε ένα ολοκληρωμένο σχέδιο στρατηγικής σε σχέση με το Συμβούλιο της Επικρατείας. Πάρα πολύ ταλαιπωρούμαστε εξαιρετικά σημαντικά για πάρα πολλά θέματα. Πρέπει να τα συστηματοποιήσουμε, έτσι ώστε να ξεκαθαρίσει το τοπίο σε ότι αφορά αρμοδιότητες κεντρικής περιφερειακής διοίκησης και Τοπικής Διοίκησης εν τέλει στον χωροταξικό και στον πολεοδομικό σχεδιασμό, αλλά και σε ότι αφορά στη σχέση μεταξύ επάλληλων επίπεδων του σχεδιασμού, των δεσμεύσεων που συνεπάγεται το ένα επίπεδο στο άλλο. Είναι άπειρες οι προσφυγές στο ΣτΕ. Πάρα πολύ εύκολα από μία ρυμοτομική γραμμή καταλήγουμε να ακυρώνεται ολόκληρη πολεοδομική μελέτη, τα προβλήματα πάρα πολύ μεγάλα. Πρέπει να τα συζητήσουμε, να καθίσουμε στο ίδιο τραπέζι και να τα ιεραρχήσουμε. 

Επίσης, η ΚΕΔΚΕ επεξεργάζεται και καταθέτει τροποποίηση για την διεύρυνση της έννοιας των ωφελούμενων εν τέλει από τις απαλλοτριώσεις στα παλιά σχέδια πόλης. Πρέπει να το δούμε, είχε ξαναγίνει προσπάθεια να κλιμακώσουμε όσο απομακρυνόμαστε από τον κοινόχρηστο να χρεώνεται λιγότερο, αλλά είναι αδύνατον να το σηκώσουμε, απ’ ότι φαίνεται, η Αυτοδιοίκηση με τον τρόπο που το αντιμετωπίζουμε σήμερα.

Τρίτον, η ΚΕΔΚΕ εισηγείται προσαρμογές του Γενικού Πολεοδομικού Κανονισμού, που διασφαλίζουν μεγιστοποίηση των δυνατοτήτων δημιουργίας πράσινων επιφανειών στον ιδιωτικό χώρο. Αν πρέπει να τον προσαρμόσουμε, ας τον προσαρμόσουμε. Όμως σίγουρα, έτσι όπως είναι, πρέπει να τον ελέγξουμε.

Επίσης, επεξεργάζεται και καταθέτει τεκμηριωμένη πρόταση για το άρθρο 9 από το Εθνικό Κτηματολόγιο. Υπάρχει μία πρόβλεψη στο άρθρο 9 στην παράγραφο 1, επειδή είναι η συγκυρία τώρα ολοκλήρωσης του Κτηματολογίου, που λέει ότι όσα ακίνητα, χτισμένα ή άχτιστα, καταλήξουν άγνωστα μετά την οριστικοποίηση, περιέρχονται στο κράτος. Εμείς λέμε σαν Αυτοδιοίκηση: να εξετάσουμε, μήπως μετά την οριστικοποίηση της πρώτης εγγραφής έχουμε και εμείς λόγο σε αυτά των αγνώστων;  Μήπως μπορούμε να τα πάρουμε, να αντικαταστήσουμε ένα μέρος, να αποδεσμεύσουμε κάποια άλλα και σε κάθε περίπτωση να εμπλουτίσουμε τις πόλεις μας με κάποια πράγματα; Γιατί τα άγνωστα περιέρχονται αυτοδικαίως στο κράτος. Ξεκίνησε ήδη μια πρώτη επεξεργασία.

Μία δεύτερη ενότητα, εκτός από τα πράσινα, που αποδεδειγμένα μπορούμε να βάλουμε σαν στόχο μέσα στις φιλοικοπόλεις μας, είναι η χρήση ψυχρών υλικών στον δημόσιο χώρο, όπου εκεί θα πρέπει να διαμορφώσουμε συνεργασίες με την επιστημονική κοινότητα.

Για να περάσουμε στα ψυχρά υλικά θα πρέπει αρχικά να προσαρμόσουμε τις προδιαγραφές μας για τα έργα τα δημόσιά μας. Είναι ένα πρώτο βήμα, θα πρέπει να το δούμε συγκροτημένα, αλλάζουμε τον τρόπο που προσεγγίζουμε. Επίσης, θα πρέπει να μπούμε σε στόχους, έλεγχο και πιστοποίηση της προσπάθειάς μας. Αν θα χρησιμοποιήσουμε ψυχρά υλικά και αυτά θα τα διασφαλίσουμε μέσα από ειδικές προδιαγραφές, πρέπει να μετρήσουμε τι είχα πριν, τι είχα μετά, ώστε να μπορέσω να πιστοποιήσω, να ακολουθήσω μια πορεία και να ξέρω τι είχα πριν, τι είχα μετά και που στοχεύω.

Επίσης, ας προχωρήσουμε σε προβλέψεις και προσαρμογές των δικών μας των δημοτικών κτιρίων, υφιστάμενων ή κυρίως νεοανεγειρόμενων με κάποια βιοκλιματικά χαρακτηριστικά. Αν δεν φτιάξουμε το σπίτι μας, άντε να πείσουμε τους υπόλοιπους να το κάνουν έτσι όπως εμείς λέμε μέσα από τις φιλοικοπόλεις.

Επίσης, ας δούμε μήπως μπορούμε να βρούμε κίνητρα για να ενισχυθεί η χρήση ψυχρών υλικών στα ιδιωτικά κτίρια. Υπήρξαν προσπάθειες της Αυτοδιοίκησης. Εμείς στον Δήμο Αθηναίων εφαρμόζουμε με πολύ μεγάλη ένταση στο πρόγραμμα πρόσοψη. Νομίζω ότι και άλλες πόλεις είχαν ξεκινήσει. Ας προσπαθήσουμε να βάλουμε τα ψυχρά υλικά, έστω και σαν αυξημένο κόστος μέσα στα επιδοτούμενα προγράμματα προσόψεων. Είναι μια αρχή. Ας μετρήσουμε αυτά τα σπίτια για να αποδείξουμε στους διπλανούς ότι καίνε λιγότερη ενέργεια αυτοί που βάφονται έτσι.

Η ΚΕΔΚΕ λοιπόν τι κάνει σε αυτή την κατεύθυνση, προκειμένου να βοηθήσει; Ήδη αναφέρθηκε το πρόγραμμα «ΕΞΟΙΚΟΝΟΜΩ» και το γεννήσαμε, όπως είπε και ο Πρόεδρος και συμμετείχαμε στη διαμόρφωσή του σε συνεργασία με το Υπουργείο Ανάπτυξης και το ΚΑΠΕ. Τώρα είμαστε προ των πυλών να ξεκινήσουμε.

Εκείνο που προσπαθούμε και θα κάνουμε σαν ΚΕΔΚΕ είναι να στηρίξουμε την Αυτοδιοίκηση στο σύνολό της, διακινώντας τα ειδικά ερωτηματολόγια για καταγραφή ενεργειακών δαπανών και αναγκών, μέσα από το πρόγραμμα χώρος, λειτούργησε μέχρι στιγμής στα στενά πολεοδομικά θέματα, τώρα διευρύνεται και σε αυτό το κομμάτι και ταυτόχρονα να ενημερώσουμε και να στηρίξουμε για ότι καινούργιο μαθαίνουμε και βρίσκουμε όλους τους Δήμους με βάση ερωτήματά τους.

Νομίζω ότι ο κύριος Μουσουρούλης έχει δώσει το υλικό, κύριε Πρόεδρε, τι αφορά το «ΕΞΟΙΚΟΝΟΜΩ». Να πούμε πολύ γρήγορα ότι μέσα από το «ΕΞΟΙΚΟΝΟΜΩ» μπορούμε να παρέμβουμε και για έργα στα δημοτικά μας κτίρια και για έργα στους κοινόχρηστους χώρους και για τις μεταφορές μας και για μελέτες τεχνικών υποδομών που θα μας οδηγούν σε ψυχρά υλικά ή μείωση, βιοκλιματικά κτίρια ή βελτίωση των συνθηκών στον χώρο. Όπως επίσης, θα χρηματοδοτήσει δράσεις εκπαίδευσης των ανθρώπων που θα λειτουργήσουν αυτές τις δομές ή και δράσεις δικτύωσης και ενημέρωσης και τεχνικής υποστήριξης της εφαρμογής.

Άρα, αν αφήσουμε και το θέμα της εξοικονόμησης της ενέργειας της παρέμβασης στον δημόσιο χώρο, μία επόμενη ενότητα, που σίγουρα μπορούμε και πρέπει να παρέμβουμε, είναι το κομμάτι των μεταφορών, όπου θα πρέπει να διαμορφώσουμε συμμαχίες για λιγότερα αυτοκίνητα μέσα στις πόλεις μας.

Σε αυτές τις φιλοικοπόλεις πρέπει να ενισχύσουμε τις δημοτικές συγκοινωνίες. Επίσης, σε αυτές τις φιλοικοπόλεις πρέπει να βελτιώσουμε και επεκτείνουμε τα δίκτυα πεζοδρόμων, να διαπλατύνουμε τα πεζοδρόμιά μας και να δημιουργήσουμε ποδηλατοδρόμους και πεζόδρομους πλέον σε δίκτυα, που να μπορούν να επιτρέπουν πλέον ή να προσελκύουν και να διευκολύνουν τον άνθρωπο να μην πάρει το αυτοκίνητό του στην πόλη. Δεν ξέρω αν θα πρέπει να μιλάμε για διόδια, είναι μεγάλη κουβέντα.

Θα τεθούν τα θέματα, θα συζητηθούν. Ήδη το Ινστιτούτο Τοπικής Αυτοδιοίκησης κάνει μία πρώτη προσέγγιση για να δούμε τι σημαίνει αυτό. Σίγουρα όμως πρέπει να το αντιμετωπίσουμε.

Ήδη ανέφερε ο Πρόεδρος το πρόγραμμα «ΣΥΓΚΟΙΝΩΝΙΑ». Το ξεκίνησε η προηγούμενη Διοίκηση της ΚΕΔΚΕ, το συνεχίζει τώρα. Φτάσαμε τελικά στο τελικό στάδιο. Ελπίζω να έρθουν έγκαιρα και τα λεφτά Πρόεδρε και να το ξεκινήσουμε. 

Άρα, εκεί νομίζω ότι θα πρέπει να βρούμε τους τρόπους, που να μπορέσουμε, αν θέλετε, σε αυτές τις φιλοικοπόλεις, αντί να μιλήσουμε για συμβατική διαπλάτυνση, να μιλήσουμε για πεζοδρόμια, που εκτός από την διαπλάτυνση και οι πεζόδρομοί μας να έχουν και τα ψυχρά τους υλικά. Να μιλήσουμε και για τη μείωση της θερμοκρασίας σε αυτό. Άρα, ας φροντίσουμε τουλάχιστον τα καινούργια δίκτυά μας να τα βγάλουμε και με υλικά φιλικά προς το περιβάλλον.

Ένα άλλο κομμάτι, το οποίο σίγουρα άπτεται προστασίας της φύσης και εξοικονόμησης και οικονομίας στην τσέπη μας είναι η ανακύκλωση, με την έννοια του όπως την ξέρουμε ή προσπαθούμε να την προωθήσουμε ο καθένας στον Δήμου του, με την έννοια του να αυξήσουμε τις ποσότητες που ανακυκλώνονται, αλλά ταυτόχρονα να μειώσουμε και τον όγκο των παραγόμενων απορριμμάτων. Αν καταλάβουμε ότι αυτά που πετάμε τα πληρώνουμε, τότε ίσως αρχίσουμε και ακούμε διαφορετικά, γιατί πρέπει να αλλάξουμε τον τρόπου που καταναλώνουμε εν τέλει τα αγαθά και άρα, πρέπει να τα διαχειριζόμαστε εκ των υστέρων.

Ακούστηκε για το κλείσιμο των ΧΑΔΑ και τη δημιουργία χώρων διάθεσης φιλικών προς το περιβάλλον. Εκεί θα πρέπει να πούμε ότι σαν ΚΕΔΚΕ στηρίζουμε την προσαρμογή και τη βελτίωση του πλαισίου λειτουργίας της Ελληνικής Εταιρείας Ανακύκλωσης. Στηρίζουμε τη δημιουργία εναλλακτικών συστημάτων ανακύκλωσης. Κυρίως όμως στηρίζουμε τον περιφερειακό σχεδιασμό, κυρίες και κύριοι, διότι το θέμα της δημιουργίας των ΧΥΤΥ χθες έπρεπε για εμάς. Αν μιλήσουμε για την Αττική, η κατάσταση είναι πλέον στα όριά της ή τείνει να τα εξαντλήσει, όπως και σε πολλές άλλες περιφέρειες της χώρας.

Άρα, θα πρέπει να μείνουμε σταθεροί, ακλόνητοι και αυτό κάνουμε ως ΚΕΔΚΕ, ανέφερε ήδη και ο Πρόεδρος, στην εφαρμογή ενός περιφερειακού σχεδιασμού, που με πολύ κόπο τον αποκτήσαμε. Άρα, να προχωρήσουμε με γρήγορα βήματα, ώστε να μην οδηγηθούμε και σε απώλεια πόρων, οι οποίοι ήδη στην τελευταία επίσκεψη τουλάχιστον της Επιτροπής που έγινε για τις περιφέρειες για τα ΧΥΤΑ το κουδουνάκι κτύπησε πάρα πολύ δυνατά.

Επίσης, σαν ΚΕΔΚΕ προωθούμε τις οποιεσδήποτε θεσμικές ρυθμίσεις, που θα πρέπει να υπάρξουν, ώστε να διευθετηθούν θέματα είτε στον τομέα της ανακύκλωσης, είτε στον τομέα της διαχείρισης των απορριμμάτων.

Νομίζω ότι μια τελευταία ενότητα, που σίγουρα δεν μπορούμε να παρακάμψουμε μιλώντας για τις πόλεις, είναι το θέμα του νερού, όπου θα πρέπει να διαμορφώσουμε συμμαχίες για την εξοικονόμησή του, από απλά τεχνικά μέτρα του τύπου αντικατάσταση δικτύων για μείωση απωλειών, ώστε να μην έχουμε νερό, έως και νέα θέματα, όπως: να αξιοποιήσουμε το βρόχινο νερό και τα υπόγεια νερά για να ποτίσουμε, για να τα κρατήσουμε; Μήπως θα πρέπει να δούμε, ξεκινήσαμε σαν ΚΕΔΚΕ, να κοιτάμε πέραν από το να διασφαλίσουμε από τα ΠΕΠ χρήματα, να κάνουμε τα τεχνικά μας έργα. Να ψάξουμε να βρούμε βελτίωση ή προσαρμογές του ΓΟΚ, που θα μπορέσουν να μας φέρουν ξανά αυτές τις δεξαμενές βρόχινου νερού ή να τις επιβάλλουν, ώστε να διαχειριστούμε τα νερά αυτά, για να μην τα χάσουμε.

Ξεκινήσαμε λοιπόν ως ΚΕΔΚΕ, σας δώσαμε έναν μπούσουλα, μια πρώτη σκέψη για αυτές τις φιλοικοπόλεις. Μέσα από το πρόγραμμα «ΧΩΡΟΣ» θα διακινήσουμε ενημερωτικό υλικό και τα όποια ειδικά ερωτηματολόγια εμείς σκεφτόμαστε. Περιμένουμε σκέψεις, απόψεις, γιατί λέμε ότι με βάση τις προσπάθειες των Δήμων στον χρόνο που θα κυλήσει, ιδέες, σκέψεις και προτάσεις, να οργανώσουμε δύο θεματικές ημερίδες. Να βάλουμε για τους ποδηλατοδρόμους κάτι ειδικό που, απ’ ότι φαίνεται, υπάρχει ένα θέμα ειδικής πίεσης και για φιλοικοπόλεις με καλές πρακτικές, που σκέφτονται ή σχεδιάζουν οι Δήμοι μας. Είμαστε ανοικτοί στο «ΧΩΡΟΣ» να ακούσουμε τις προτάσεις μας.

Ολοκληρώνοντας την αναφορά μας στις φιλοικοπόλεις ενάντια στην οικονομική κρίση, θέλουμε να πούμε ότι η συνταγματική κατοχύρωση μιας βιώσιμης ανάπτυξης δεν αφορά μόνο τη βιωσιμότητα του φυσικού περιβάλλοντος, δεν είναι μόνο περιβαλλοντική η αειφορία. Αφορά και την ικανοποίηση κοινωνικών και οικονομικών αναγκών. Δηλαδή, θα μου επιτρέψετε τον όρο, μια κοινωνική αειφορία. Έτσι είναι ένα μέσο να φτάσουμε σε πόλεις που δεν θα περιορίζονται μόνο στην προστασία του περιβάλλοντος, αλλά και στην κάλυψη κοινωνικών αναγκών και οικονομικών αναγκών.

Ξεκινώντας λοιπόν για μία κοινωνική αειφορία, σας καλούμε σε μια ευγενή άμυλα μέσα από τις φιλοικοπόλεις μας.

Σας ευχαριστώ πάρα πολύ.

ΠΡΟΕΔΡΕΙΟ: Να ευχαριστήσω την κυρία Λαγουδάκη, η οποία μας έκανε κοινωνούς του οράματός της για τις φιλικές οικολογικές πόλεις, τις ονόμασε φιλοικοπόλεις. Είναι ένας ορισμός, του οποίου τη μητρότητα θα έχει η ίδια για το μέλλον, γιατί πιστεύω ότι με σαφήνεια περιέγραψε το πώς θα πρέπει να είναι οι πόλεις μας το μέλλον και τι μπορούμε εμείς, ως αυτοδιοικητικοί, να σχεδιάζουμε για το αύριο.

Μας κάλεσε σε μια ευγενή άμιλλα, στην οποία και εμείς, ως Επιτροπή Περιβάλλοντος, κυρίες και κύριοι, σας καλούμε. Έξω στο φουαγιέ θα βρείτε ένα ενημερωτικό σημείωμα για το σύμφωνο των Δημάρχων. Το σύμφωνο των Δημάρχων είναι μια πρωτοβουλία ευρωπαϊκή για όσους αυτοδιοικητικούς θέλουν να δεσμευτούν στο να κάνουν τις πόλεις τους πιο πράσινες, πιο φιλικές για το περιβάλλον με λιγότερες εκπομπές διοξειδίου. Μπορείτε να το βρείτε έξω και όποιος ενδιαφέρεται, αξιοποιώντας τα στοιχεία που υπάρχουν επάνω, μπορεί να πάρει μια τέτοια πρωτοβουλία, η οποία είναι μια γοητευτική πρωτοβουλία και μία πρόκληση για να δούμε αν όλα αυτά που λέμε τα πιστεύουμε και αν έχουμε τη δυνατότητα, ως τοπικές κοινωνίες, να τα κάνουμε πράξη.

Πριν προχωρήσουμε στις παρεμβάσεις, τις οποίες παρακαλώ να τις καταθέτετε στη Γραμματεία μας, θα έχουμε, μετά τις εισηγήσεις του κυρίου Μπαϊραχτάρη και της κυρίας Λαγουδάκη, δυο παρεμβάσεις, η μία θα είναι του κυρίου Ευθυμίου Λέκκα, του Καθηγητή του Πανεπιστημίου στον τομέα της Γεωλογίας, ο οποίο είναι ο υπεύθυνος για το πρόγραμμα «e-learning», μέσα από το οποίο εκπαιδεύονται 350 περίπου άτομα στην πολιτική προστασία, στελέχη των Δήμων και η άλλη παρέμβαση θα είναι από τον κύριο Ηλία Δάνδαλο, ο οποίος είναι στέλεχος του ΙΓΜΕ και ο οποίος είναι μέλος της Επιτροπής Παρακολούθησης της προγραμματικής σύμβασης που έχουμε ΚΕΔΚΕ, ΙΓΜΕ και Υπουργείο Εσωτερικών, για τα νερά. 

Θα καλέσω λοιπόν τον κύριο Λέκκα, τον οποίο ευχαριστούμε για την παρουσία του.

Ε. ΛΕΚΚΑΣ: Σας ευχαριστώ και εγώ, κύριε Πρόεδρε, για την πρόκληση. Καλησπέρα σε όλους.


Είχα τονίσει στο περσινό Συνέδριο της ΚΕΔΚΕ στην ομιλία που είχα κάνει για την πολιτική προστασία ότι ένα από τα κυρίαρχα προβλήματα της σημερινής κοινωνίας σε παγκόσμιο επίπεδο είναι το θέμα της αύξησης των επιπτώσεων από τις φυσικές και τεχνολογικές καταστροφές. Μιας αύξησης, η οποία είναι εκθετική αύξηση, χρόνο με το χρόνο αυξάνει σημαντικά, αυξάνει δραματικά θα έλεγα.


Έτσι λοιπόν στα πλαίσια αυτά για την αντιμετώπιση των επιπτώσεων από τις φυσικές και τεχνολογικές καταστροφές ένας μεγάλος κύκλος επιστημόνων, ερευνητικών κέντρων, πανεπιστημίων έχει προσανατολιστεί στην έρευνα για την αντιμετώπιση των φυσικών καταστροφών, στην έρευνα για την παραγωγή γνώσης, τεχνογνωσίας, προκειμένου να ανταπεξέλθουμε στις επιπτώσεις που έχουν τα φυσικά αυτά φαινόμενα.


Έτσι λοιπόν παράγεται ένα πολύ μεγάλο ποσό γνώσης και τεχνογνωσίας στα ερευνητικά κέντρα και στα πανεπιστήμια. Όμως το κυρίαρχο πρόβλημα είναι ότι αυτή η τεχνογνωσία δεν μπορεί να μεταβιβαστεί και στη συνέχεια να εφαρμοστεί εύκολα από τους διεθνείς οργανισμούς, τις κυβερνήσεις των κρατών, τις Περιφέρειες, τους Δήμους, τους πολίτες. Υπάρχει ένα κενό τεχνικής πληροφόρησης, που είναι πολύ σημαντικό και έτσι οι πρακτικές που εφαρμόζονται είτε από τον καθένα μας ξεχωριστά, είτε από συλλογικά Όργανα δεν είναι πάντοτε οι ενδεικνυόμενες και δεν έχουν την απαιτούμενη απόκριση. 


Στα πλαίσια λοιπόν αυτά το κενό μπορεί να το καλύψει η εκπαίδευση, η ενημέρωση. Μία μοντέρνα μέθοδος ενημέρωσης και εκπαίδευσης σήμερα που αναδεικνύεται σαν κυρίαρχη διαδικασία είναι εξ αποστάσεως εκπαίδευση. Η εξ αποστάσεως εκπαίδευση αυτή τη στιγμή προχωρά με πολύ μεγάλα άρματα στις Ηνωμένες Πολιτείες και στην Ευρωπαϊκή Ένωση και βέβαια, στα πλαίσια αυτά η Ελλάδα δεν μπορούσε να μείνει πίσω.


Το Πανεπιστήμιο Αθηνών αυτή τη στιγμή έχει το μοναδικό πιστοποιημένο κέντρο από την Ευρωπαϊκή Ένωση για την διεξαγωγή εξ αποστάσεως εκπαίδευση στο e-learning. Είναι μια καινοτόμα μεθοδολογία, που μπορεί να εκπαιδεύσει πολύ μεγάλο αριθμό ατόμων, μέσα από πιστοποιημένη εκπαίδευση όμως. Συγκεκριμένα στο Πανεπιστήμιο Αθηνών λειτουργεί μια ηλεκτρονική πλατφόρμα, ένα ηλεκτρονικό κέντρο, στο οποίο δίδεται η ύλη της εκπαίδευσης και στην προκειμένη περίπτωση η ύλη του προγράμματος για τη διαχείριση των τεχνολογικών καταστροφών και της πολιτικής προστασίας για τους Δήμους. Δίνεται η ύλη. Η ύλη είναι κατανεμημένη σε ενότητες. Έχουμε να κάνουμε με μία ενότητα κάθε εβδομάδα. Η ενότητα είναι τυποποιημένη ενότητα, δεν είναι σε μορφή διαφορετική τη μια εβδομάδα από την άλλη. Δίνεται λοιπόν κάθε μία ενότητα κάθε μία εβδομάδα και στη συνέχεια ο εκπαιδευόμενος απαντά στις ερωτήσεις είτε μέσα από ένα σύστημα πολλαπλών επιλογών, είτε μέσα από ένα σύστημα ηλεκτρονικής επιλογής ως προς την απάντηση.

Το όλο σύστημα είναι πιστοποιημένο και δεν μπορεί να παρέμβει ο εκπαιδευόμενος σε αυτό, αλλά για κάθε δέκα εκπαιδευόμενους υπάρχει και ένας εκπαιδευτής, ο οποίος παρακολουθεί την πορεία των εκπαιδευόμενων και την πορεία του προγράμματος και κάθε δέκα εκπαιδευτές έχουν έναν υπεύθυνο, ο οποίος είναι ο γενικός υπεύθυνος του προγράμματος.

Η όλη διαδικασία για το πρόγραμμα το συγκεκριμένο για την πολιτική προστασία θα διαρκέσει πέντε μήνες. Ήδη είμαστε στον πρώτο βήμα διεξαγωγής της εκπαίδευσης. Κάθε μήνα γίνονται εξετάσεις, κάθε εβδομάδα γίνονται εξετάσεις και στο τέλος γίνονται οι γενικές εξετάσεις, οι οποίες οδηγούν στην πιστοποίηση των εκπαιδευόμενων, δηλαδή, στην πιστοποίηση των στελεχών Τοπικής Αυτοδιοίκησης για καλές πρακτικές απέναντι στη διαχείριση φυσικών και τεχνολογικών καταστροφών, για καλές πρακτικές απέναντι στην πολιτική προστασία.

Αυτά τα στελέχη πιστεύουμε ότι θα επανδρώσουν τους Δήμους σε καίριες θέσεις, έτσι ώστε οι Δήμοι να διαμορφώσουν μία  αντίληψη και μία πρακτική για την αντιμετώπιση των φυσικών και τεχνολογικών καταστροφών, όσο το δυνατόν πιο θετικοί, προκειμένου να μην έρθουμε και να μην δούμε εικόνες, όπως αυτές που είδαμε πριν δύο χρόνια στην Πελοπόννησο ή σε άλλες περιπτώσεις σε άλλες περιοχές, οι οποίες επλήγησαν από φυσικές καταστροφές. 

Το όλο πρόγραμμα γίνεται στο Πανεπιστήμιο Αθηνών που – επαναλαμβάνω – είναι το μόνο πιστοποιημένο ίδρυμα για να κάνει e-learning στην Ελλάδα και η χρηματοδότηση από την Εμπορική Τράπεζα, την οποία και ευχαριστούμε.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε κύριε Καθηγητά.


Να καλέσω τον κύριο Δάνδαλο, ο οποίος είναι στέλεχος του ΙΓΜΕ, να μας πει δυο λόγια για το πρόγραμμα αυτό που βρίσκεται σε εξέλιξη.

Η. ΔΑΝΔΑΛΟΣ: Σας καλησπερίζω και εγώ. Όπως είπε και ο Πρόεδρος, είμαι υπεύθυνος του προγράμματος που εκπονείται μετά το καλοκαίρι για τους Δήμους και έχουν σχέση με τους υδατικούς πόρους, κυρίως τους υδρευτικούς. Περιλαμβάνει δύο κατηγορίες και την υδρογεωλογική διερεύνηση των συνθηκών ύδρευσης, δηλαδή, τα ποσοτικά χαρακτηριστικά των υδρευτικών πόρων, αλλά και τον υδροχημικό έλεγχο, δηλαδή, η πιστοποίηση της ποιότητας του πόσιμου νερού στους Δήμους.


Πάνω από 700 Δήμοι έχουν εκφράσει με αίτησή τους προς το Υπουργείο Εσωτερικών την πρόθεσή τους να συμμετάσχουν στο πρόγραμμα. Έχει ξεκινήσει η πρώτη ομάδα 51 Δήμων που είναι η πρώτη προτεραιότητα, που σε 37 από αυτούς έχουμε ολοκληρώσει είτε τις εργασίες υπαίθρου, είτε πλήρως τις μελέτες, οι οποίες κατατίθενται στο Υπουργείο Εσωτερικών και ένα αντίγραφο στην ΚΕΔΚΕ. Ελπίζουμε, όπως είπε και στην εισήγηση ο Πρόεδρος, ότι η σύμβαση θα επεκταθεί και σε δεύτερη και τρίτη φάση, ούτως ώστε να καλυφθούν τουλάχιστον όλοι οι Δήμοι εκείνοι, οι οποίοι εκτός από τους μεγάλους που έχουν τις ΔΕΥΑ ή που είναι στα μεγάλα οικοδομικά συγκροτήματα, δηλαδή, το Λεκανοπέδιο Αττικής και της Θεσσαλονίκης, που καλύπτονται από κεντρικό σύστημα, θα μπορέσουμε στην επόμενη τριετία να καλύψουμε όλους αυτούς τους Δήμους.


Για τους υδατικούς πόρους και ειδικά για τα υδρευτικά νερά μπορούσαμε να μιλάμε και τις τρεις ημέρες του Συνεδρίου. Εγώ θα συνεχίσω αυτό που είπα στην Καλαμάτα, στην εισήγηση τότε κάτω για τα προβλήματα των υδατικών πόρων και το θεσμικό πλαίσιο. Θα επισημάνω μετά από τόσα χρόνια που δουλεύω πάνω σε αυτό το αντικείμενο, στα υπόγεια νερά ειδικά, ότι σήμερα που τα υπόγεια νερά υδροδοτούν το 90% των Δήμων της χώρας, η νέα νομοθεσία, η οποία πλέον είναι υποχρεωτική, πρέπει να γίνει πραγματικά κυρίαρχο θέμα σε κάθε Δήμο και σε κάθε αρχή, ούτως ώστε μετά το 2009 που θα ολοκληρωθούν τα σχέδια διαχείρισης να είναι δυνατή η αντιμετώπιση των προβλημάτων.


Αν για τους ΧΑΔΑ δημιουργήθηκαν αρκετά προβλήματα, φαντάζετε τι θα γίνει με το θέμα των υδατικών πόρων, όπου υπάρχουν πάρα πολλά προβλήματα στα θέματα της ποιότητας, αλλά και στην επάρκεια. Θα είμαστε πάντοτε συμπαραστάτες των ενεργειών της ΚΕΔΚΕ. Άλλωστε, από το 2002 έχουμε συνεχή συνεργασία σε πολλά προγράμματα σαν ΙΓΜΕ και ευχαριστώ ιδιαίτερα και τους Δήμους που συμμετέχουν στο πρόγραμμα, αλλά και όλους όσους με το ενδιαφέρον τους για παρεμβάσεις άλλες ζητούν υποστήριξη για τα θέματα των υδρευτικών τους πόρων.


Ευχαριστώ.

ΠΡΟΕΔΡΕΙΟ: Ευχαριστώ τον κύριο Δάνδαλο.


Απλώς να σας ενημερώσω για κάτι, το οποίο είπε η κυρία Λαγουδάκη σε σχέση με το πρόγραμμα «ΕΞΟΙΚΟΝΟΜΩ». Η μικτή Επιτροπή Υπουργείου και ΚΕΔΚΕ επεξεργάζεται τα στοιχεία, για να δώσει και θα στείλουμε σε όλους τους συναδέλφους ένα εγχειρίδιο πρότυπο, για να ξέρουν τη διαδικασία υποβολής των προτάσεων, μόλις ανοίξει το πρόγραμμα στο Δ΄ Κοινοτικό.


Τώρα, ξεκινάμε τις παρεμβάσεις. Κοιτώντας τις κάρτες και κοιτώντας και τον χρόνο που έχουμε στη διάθεσή μας, πιστεύουμε ότι πρέπει να είναι τρίλεπτες. Αν υπάρχουν γραπτές, κατατίθεται, αλλά και να μην υπάρχουν γραπτές και μόνο πολύ περιληπτική ή με τον τίτλο μπορούν να αναφερθούν σήμερα, καταγράφονται στα πρακτικά άλλωστε και μετά μπορούν να κατατεθούν γραπτά και να τις αξιοποιήσουμε στη συνέχεια.

ΣΥΝΕΔΡΟΣ: Έχετε επιστημονικό προσωπικό που σας έχει βγάλει ορισμένες μελέτες. Μα τις παραδίδετε από την ώρα που μπαίνετε για να αρχίσει και εμείς είμαστε υποχρεωμένοι, που δεν είμαστε εξειδικευμένοι επιστήμονες, να ενημερωθούμε για αυτά την ώρα που εσείς κάνετε αυτή την παρουσίαση. Πως εμείς θα μπορέσουμε να τοποθετηθούμε επ’ αυτού;


Δεύτερο ζήτημα σημαντικότερο, επειδή δεν είμαστε ειδικοί, όπως και εσείς – και το αντιλαμβάνεστε – επί όλων των θεμάτων, θα πρέπει πραγματικά να έχουμε αυτή τη δυνατότητα να τοποθετηθούμε πολιτικά, γιατί η ΚΕΔΚΕ δεν αποφασίζει σε ποιο βάθος θα βγει ένα δέντρο, πως μπορούμε να αποφύγουμε την καταστροφή του περιβάλλοντος. Οι επιστήμονες μας εξηγούν κάτω από τη βοήθεια που ζητάμε εμείς κάθε φορά ή ΚΕΔΚΕ λέγεται αυτή ή Δήμος. Δηλαδή, αυτό που συμβαίνει σε αυτό το Συνέδριο τουλάχιστον πιο εκτεταμένα απ’ ότι από τα προηγούμενα είναι αυτό που γίνεται σε ορισμένους Δήμους, που θέλει ο Δήμαρχος να αποφύγει την αντιπολίτευση και φέρνει την εισήγηση την ώρα που συζητείται στο Δημοτικό Συμβούλιο το θέμα. Δηλαδή, το θεωρώ απαράδεκτο, για να λέμε τα πράγματα με το όνομά τους.


Άλλο ζήτημα. Εμείς εδώ τι πρέπει να πούμε; Υπάρχουν πολλά πράγματα που πρέπει να πούμε νομίζω. Το κυριότερο απ’ όλα είναι ποιοι είναι οι πόροι. Ποιοι θα βρεθούν, ποιοι θα πληρώσουν.

ΠΡΟΕΔΡΕΙΟ: Με συγχωρείτε, θα τοποθετηθείτε τώρα;

ΣΥΝΕΔΡΟΣ: Όχι. Λέτε τώρα, όποιος θέλει να τοποθετηθεί τρία λεπτά. Εγώ έχω κάνει τέσσερα τώρα. Δηλαδή, λέγοντας δύο πράγματα κρατούν τέσσερα λεπτά. Αν λοιπόν φτάσουμε σε αυτό το σημείο να λέει ο καθένας από εμάς το όνομά του και να φεύγει, δεν χρειάζεται να μπαίνουμε στη διαδικασία.


Ευχαριστώ.

ΠΡΟΕΔΡΕΙΟ: Καταρχήν, θεωρώ ότι η ενημέρωση που έχει γίνει όλο αυτό τον καιρό και στην ιστοσελίδα είναι αναρτημένη, είναι μια πολιτική διαδικασία, η οποία προφανώς στηρίζεται σε κάποιες προτάσεις των τεχνοκρατών. Όμως θεωρώ ότι σήμερα μπορούμε να καταθέσουμε ο καθένας μας τις απόψεις του πάνω στα θέματα, τα οποία ήταν γνωστά από τότε που ήρθαν οι προσκλήσεις. Από τότε που ήρθαν οι προσκλήσεις και οι εισηγήσεις ήταν γνωστές. Δεν νομίζω ότι πρέπει να μείνουμε εκεί. Εγώ νομίζω ότι πρέπει να ξεκινήσουμε τη διαδικασία, να καταθέσουμε, έστω και περιληπτικά τις προτάσεις και σας υποσχόμαστε ότι ανοίγουμε μια συζήτηση αυτή τη στιγμή, η οποία θα έχει συνέχεια και στην Επιτροπή μας, που όλες τις παρατηρήσεις σας σήμερα θα τις επεξεργαστεί και σε επόμενο Συνέδριο, στο οποίο πάλι θα συζητηθούν αυτά τα πράγματα. Όμως πάντως αυτό που είναι σίγουρο, είναι ότι σε όλες τις παρατηρήσεις σας θα προσπαθήσουμε να υπάρξει ανταπόκριση.


Ο κύριος Μπαϊραχτάρης τώρα θα καλεί τους συναδέλφους.

Δ. ΜΠΑΪΡΑΚΤΑΡΗΣ: Καλούμε πρώτα τον κύριο Σερασίδη Σάββα, Δήμαρχο Σταυρούπολης.

Σ. ΣΕΡΑΣΙΔΗΣ: Γεια σας. Θεματική ενότητα, Περιβάλλον. Ζητούμενο, Φυσικό Περιβάλλον, Προστασία του  Περιβάλλοντος. Όμως είμαστε σε πόλεις, όπου δεν υπάρχει το φυσικό περιβάλλον. Είμαι από τον Δήμο Σταυρούπολης εδώ από τη Θεσσαλονίκη από τις δυτικές συνοικίες. Φαίνεται οι δυτικές συνοικίες έχουν το προνόμιο να είναι παραμελημένες, να ζούμε μέσα στο τσιμέντο. Η δόμηση που έγινε μετά τη δεκαετία του ’60 έγινε άναρχα ή οι αλάνες όλες καλύφθηκαν από διώροφα και πολυκατοικίες και τώρα οι μόνοι ελεύθεροι χώροι που έμειναν είναι τα στρατόπεδα. Ήταν τελικά η ευλογία για τις πόλεις.


Στη Σταυρούπολη έχουμε ένα στρατόπεδο, το Στρατόπεδο του Παύλου Μελά. Όμως ο Ν.2745/99 προβλέπει και την οικοδόμηση των στρατοπέδων μέχρι 50%. Νομίζω ότι, για να είναι μία πόλη φιλική στους κατοίκους, για να έχουμε φιλοικοπόλεις, θα πρέπει να προστατέψουμε αυτές τις αλάνες. Η επιδίωξη πρέπει να είναι – και νομίζω ότι, πέραν από όλα τα θετικά που ειπώθηκαν θεωρητικά από τις εισηγήσεις – θα πρέπει να δούμε θετικά πως μπορεί να κάνουμε τις πόλεις φιλικές και νομίζω ότι τα στρατόπεδα είναι η μόνη λύση, η μόνη σωτηρία, η μόνη ελπίδα για τις πόλεις. 


Νομίζω ότι τα υπάρχοντα κτίρια που είναι στα στρατόπεδα να αξιοποιηθούν και σε καμία περίπτωση δεν πρέπει να δομηθούν. Ήδη έχουμε τσιμεντοποίηση των πόλεων. Γιατί να γίνουν και άλλα τσιμέντα; Εν πάση περιπτώσει, αυτό το επιχείρημα του Υπουργείου Εθνικής Άμυνας «Ναι, αλλά όμως γιατί να μην οικοδομηθούν να κάνουμε κατοικίες αξιωματικών;» υπάρχουν κατοικίες αξιωματικών που είναι κενές και ερειπώνουν. Εν πάση περιπτώσει, γιατί οι κατοικίες των αξιωματικών να γίνουν μέσα στις πυκνοδομημένες πόλεις, εκείνες που μπορούν να προσφέρουν λίγο πράσινο και λίγο οξυγόνο στους πολίτες και να μην γίνουν έξω από τις πόλεις, εκεί όπου υπάρχουν χερσαίες εκτάσεις; Γιατί όχι να μην δημιουργηθεί ένα περιβάλλον τέτοιο, ώστε πραγματικά να χαίρονται την κατοικία που θα πάνε αυτοί οι νέοι κάτοικοι;


Εκείνο λοιπόν, το οποίο θα πρέπει νομίζω πρακτικά να δούμε και υπάρχει ένα κίνημα σε όλη την Ελλάδα, γιατί στρατόπεδα υπάρχουν και στην Αθήνα και στις Σέρρες και στην Κρήτη και νομίζω ότι θα πρέπει να είναι έτσι ένα πάνδημο αίτημα η κατάργηση του 2745 και η δημιουργία χώρων πρασίνου, οάσεων αναψυχής, πνοής για τις πόλεις. Το να δημιουργηθούν έτσι νέες πόλεις μέσα στις ήδη υπάρχουσες πόλεις, νομίζω ότι αυτό θα πρέπει, σαν Τοπική Αυτοδιοίκηση, να το διεκδικήσουμε, να απαιτήσουμε να μην γίνει.


Βεβαίως, τα στρατόπεδα όταν έγιναν παραχωρήθηκαν από τις τοπικές κοινωνίες χάρη εθνικών στόχων. Τώρα, που ο στρατός κρίνει ότι εκεί δεν χρειάζεται το στρατόπεδο, γιατί λοιπόν να θεωρείται ότι είναι ιδιοκτησία του Υπουργείου Εθνικής Άμυνας, δεν ξέρω ποιανού ιδιοκτησία; Όχι, αυτό είναι ιδιοκτησία της κοινωνίας εκείνης, της πόλης στην οποία υπήρχαν τα στρατόπεδα και από τη στιγμή που δεν έχουμε ανάγκη τώρα των στρατοπέδων, θα πρέπει να αποδοθούν στις πόλεις.

Νομίζω ότι θα πρέπει εδώ να μείνουμε και να διεκδικήσουμε και τουλάχιστον σε ότι με αφορά, μολονότι δεν έχουμε Δημαρχείο στη Σταυρούπολη, χρειαζόμαστε κάποιους χώρους και θα μπορούσε το στρατόπεδο να είναι η εύκολη λύση για εμάς, να πάμε να χτίσουμε σχολεία, Δημαρχεία, Αστυνομικά Τμήματα και λοιπά, όμως εμείς δεν θέλουμε τίποτα από αυτά, θέλουμε να αποδοθεί στην πόλη. Γιατί στην εισήγηση ειπώθηκε ότι θα έχουμε το καλοκαίρι μείωση μέχρι 3 βαθμούς στις πόλεις. Βεβαίως, με μελέτες που έχουν γίνει από καθηγητές στην περιοχή για το Στρατόπεδο του Παύλου Μελά είναι 3% και περισσότερο. Άρα λοιπόν, γιατί να μην προστατέψουμε τη ζωή μας.

Θα σταματήσω εδώ, σεβόμαστε τον χρόνο. Όμως θα ζητήσω το ψήφισμα αυτό εδώ πέρα, που έχει ετοιμαστεί, να μπει, να συζητηθεί και να αποτελέσει ψήφισμα και του Συνεδρίου μας.

ΠΡΟΕΔΡΕΙΟ: Κύριε Δήμαρχε, το ψήφισμα το έχουμε στα χέριά μας. Συζήτησα με πολλούς συναδέλφους. Οι αρχές του ψηφίσματος που είναι η απόδοση για τη δημιουργία μητροπολιτικών πάρκων, εν πάση περιπτώσει, χώρων πρασίνου, θα κοιτάξουμε να μπουν και στο ψήφισμα της ΚΕΔΚΕ του σημερινού του Συνεδρίου. Όμως δεν μπορούμε να μπούμε σε λεπτομέρειες, γιατί οι συνάδελφοι έχουν διαφορετικές απόψεις για το τι συμφέρει καλύτερα την Αυτοδιοίκηση και πως πρέπει να το χειριστούμε. Όμως οι αρχές του ψηφίσματος, δηλαδή, η απόδοση των στρατοπέδων στην Αυτοδιοίκηση, θα μπουν στο ψήφισμα.

Με συναδέλφους που μίλησα, τι συμφέρει την Αυτοδιοίκηση, δηλαδή, αν είναι προτιμότερο να ενταχθούν στο σχέδιο ως χώροι πρασίνου και να πάρουν από εκεί εισφορά σε γη και σε χρήμα ή αν είναι προτιμότερο με τον τρόπο που προβλέπει ο νόμος αυτός του ’99. Υπάρχουν κάποιες λεπτομέρειες, που δεν είμαστε σε θέση αυτή τη στιγμή να τις αναλύσουμε. Η αρχή όμως του ψηφίσματος θα μπει μέσα, αλλά θα σταματήσουμε εκεί.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Όχι δεν συμφωνούμε. Η βασική αρχή είναι μία, απόδοση των στρατοπέδων στην Αυτοδιοίκηση για χώρους πρασίνου. Αυτή την αποδεχόμαστε πλήρως. Δεν θα αναλύσουμε το θέμα, γιατί καταχρώμαι εγώ της ιδιότητας του Προέδρου.

Δ. ΜΠΑΪΡΑΚΤΑΡΗΣ: Να περάσουμε στην επόμενη παρέμβαση του  κυρίου Σταύρου Γεωργόπουλου, Δημάρχου Ν. Ηρακλείου Αττικής.

Σ. ΓΕΩΡΓΟΠΟΥΛΟΣ: Θα ήθελα να υπενθυμίσω δύο πράγματα. Ακούγοντας την εμπεριστατωμένη εισήγηση του Προέδρου της Επιτροπής Περιβάλλοντος, στην οποία και εγώ είμαι μέλος, πραγματικά μας εκφράζει απόλυτα και οι δραστηριότητες αυτές είναι να μέρος από τις πολλές δραστηριότητες που έχει αναπτύξει η εν λόγω Επιτροπή.


Το περιβάλλον όμως, όπως γνωρίζουμε, έχει πολύ διαστάσεις. Το έχουμε περιορίσει όμως στο φυσικό περιβάλλον. Υπάρχει το πολιτιστικό περιβάλλον, το οικογενειακό περιβάλλον, το σχολικό περιβάλλον. Είναι πολύμορφο το περιβάλλον. Συνήθως όταν μιλάμε για περιβάλλον το έχουμε περιορίσει στο φυσικό.


Δεν θα αποφύγω τον πειρασμό, γιατί άκουσα να αναφερόμαστε, πέραν των στερεών αποβλήτων και στα τοξικά απόβλητα, στα οποία δεν έχουμε δώσει πολύ μεγάλη σημασία. Ο Ελαιώνας, αλλά και οι υπόγειοι χώροι, ακόμη και τράπεζας, έχουν τοξικά απόβλητα και μπορεί να καταστραφεί μία περιοχή. 


Εδώ τι συμβαίνει; Γιατί ακούσαμε, λόγου χάρη, να διαμαρτύρεται ο Δήμαρχος του Περάματος και καλώς διαμαρτύρεται. Τις μελέτες περιβαλλοντικών επιπτώσεων, ιδιαίτερα για βιομηχανίες και για βιοτεχνίες, οι μελέτες αυτές περνούν από το Νομαρχιακό Συμβούλιο. Το Νομαρχιακό Συμβούλιο βέβαια έχει γνωμοδοτικό χαρακτήρα. Ή δεν έγινε ποτέ κύριε Πρόεδρε. Είναι κάτι που δεν έχει τεθεί ποτέ. 


Οι μελέτες αυτές περιβαλλοντικών επιπτώσεων είναι τόσο υπέροχες, που και ο πλέον ευαίσθητος περιβαλλοντολόγος και οικολόγος θα γονάτιζε σε αυτές. Δηλαδή, ο βιομήχανος δίνει σε έναν πολιτικό μηχανικό ή σε έναν χημικό και του κάνει μια υπέροχη μελέτη. Βλέπουμε τη μελέτη και πράγματι προχωράμε. Δεν υπήρξε όμως ποτέ Επιτροπή συμμόρφωσης. Αυτό είναι πάρα πολύ σημαντικό. Είναι ίσως το σημαντικότερο που πρέπει να δούμε. Ένα ειδικό Σώμα συμμόρφωσης, να δούμε αυτός ο βιομήχανος, ο βιοτέχνης ή οιοσδήποτε άλλος ή οι αποθήκες υγρών καυσίμων στο Πέραμα και αλλαχού έχουν πραγματοποιήσει τη μελέτη που αρχικά μας έφεραν; Αν υπήρχε Επιτροπή συμμόρφωσης, κανένας δεν θα έπαιρνε άδεια. Είναι πάρα πολύ σπουδαίο και πρέπει να το υιοθετήσουμε, να το λάβουμε πολύ σοβαρά υπόψη μας.


Θα μπορούσα να πω πολλά για το περιβάλλον. Το περιβάλλον, κυρίες και κύριοι συνάδελφοι, όπως γνωρίζετε, συνιστά τον φυσικό μας χώρο. Σε αυτό το περιβάλλον καλούμαστε να αναπτύξουμε όλες τις δραστηριότητές μας, γιατί το περιβάλλον προσφέρει ενέργεια. Εδώ γράφεται η προσωπική μας ιστορία, πλάθεται και εξελίσσεται το κοινωνικό μας πρόσωπο.


Θα αποφύγω κάποιες αναλύσεις, τουλάχιστον για τη σημασία του περιβάλλοντος και όπως σας είπα, το περιβάλλον έχει πολλές διαστάσεις. Θα πάω στους τομείς που πρέπει να μας απασχολήσουν σαν Αυτοδιοίκηση.


Κυρίαρχο και πρωταρχικό είναι η ενημέρωση, ο εξανθρωπισμός έναντι του περιβάλλοντος και ο σεβασμός προς αυτό. Αναφέρθηκε από προλαλήσαντες.


Η ορθολογική κατανομή των παραγωγικών δυνάμεων για την προστασία του μικρομεσαίου χώρου με επιτεύξιμο στόχο την αξιοποίηση της οικοτεχνίας και την επαναδραστηριοποίηση της παράδοσης με σεβασμό στο περιβάλλον. Μην περιμένουμε να έχουμε βιομηχανική επανάσταση. Όμως την οικοτεχνία μπορούμε να την αναπτύξουμε.


Με μόνο ενδιαφέρον τον φυσικό φορέα την Αυτοδιοίκηση, προκειμένου να εφαρμόσει σε πρωτογενές επίπεδο η Αυτοδιοίκηση εναλλακτικές μεθόδους προς εξυπηρέτηση και ενθάρρυνση ενός τόσο μεγάλου εθνικού στόχου, που είναι ποιότητα της ζωής μας. Επιπλέον απαιτείται λήψη σειράς μέτρων για παροχή υπηρεσιών με σκοπό την αξιοποίηση και προώθηση τέτοιων δράσεων, με παράλληλη χρηματοδότηση των ΟΤΑ, ως επιχορηγοί επενδυτικών κινήτρων για την ανάπτυξη και τη βελτίωση της ποιότητας ζωής. Η ανάπτυξη των φυσικών πηγών ενέργειας, η αιολική, η ηλιακή, η υδάτινη και λοιπά και η προώθησή τους στο φυσικό, τεχνολογικό, οικονομικό και εν γένει κοινωνικό περιβάλλον.


Τελειώνοντας, θα ήθελα να πω, γιατί, απ’ ότι φαίνεται, πιέζει ο χρόνος – και είναι τόσο μεγάλο το θέμα, που θα έπρεπε να υπάρχει βέβαια περισσότερος χρόνος – πέραν της βασικής θεώρησης των πραγμάτων και των καταστάσεων γύρω από το περιβάλλον, η αξιοπιστία μας επέρχεται με βαθιές τομές και παρεμβάσεις, όπως ενδεικτικά πιο κάτω αναφέρομαι.


Πρώτον, η εφαρμογή ενεργειακών μοντέλων ήπιων ανανεώσιμων πηγών ενέργειας, που αφθονούν στη χώρα μας, όπως η ηλιακή και η αιολική.


Δεύτερον, γεωθερμικές εφαρμογές στον χώρο της Αυτοδιοίκησης, ώστε το παραγόμενο μέσο αυτού, δηλαδή το αέριο, να χρησιμοποιηθεί για την παραγωγή κυρίως φτηνής και φιλικής στο περιβάλλον ηλεκτρικής ενέργειας.


Τρίτον, ενθάρρυνση των νοικοκυριών για την παραγωγή κομπόστ προς ιδία χρήση.


Τέταρτον, ορθολογική διαχείριση των τοξικών αποβλήτων και εφαρμογών της Κοινοτικής Οδηγίας 2007/5Τ/ΕΚ σε ότι αφορά στη βιοσυσσώρευση υδραργύρου για την ασφαλή διαχείριση των αποβλήτων του. 


Με τέτοιες θέσεις και τις συναφείς όμοιές τους διεκδικούμε τη λύση και όχι τη σύγχυση. Θέλουμε οι παρεμβάσεις μας είναι καίριες.

ΠΡΟΕΔΡΕΙΟ: Κύριε Δήμαρχε, ευχαριστούμε. Δώστε μας και τις σημειώσεις σας, αν είναι εύκολο, για να τις επεξεργαστούμε.

Σ. ΓΕΩΡΓΟΠΟΥΛΟΣ: Τελειώνω κύριε Πρόεδρε. Δεν είναι δυνατόν αυτή η πίεση για ένα τόσο μεγάλο θέμα. Ο χρόνος είναι και συνάρτηση του θέματος. Δεν πρόκειται να πω τίποτα.

Δ. ΜΠΑΪΡΑΚΤΑΡΗΣ: Καλούμε τον κύριο Θεοδωρακόπουλο Γιάννη, Δήμαρχο Πεύκης.

Ι. ΘΕΟΔΩΡΑΚΟΠΟΥΛΟΣ: Δύο πράγματα θέλω να θέσω. Το ένα είναι γενικότερο και αφορά τις πόλεις μας. Εγώ είμαι σε μια πόλη της Αθήνας και έχει σχέση με τους ελεύθερους χώρους.


Θα ήθελα η ΚΕΔΚΕ να αγωνιστεί, ώστε το κράτος να χρηματοδοτεί απευθείας την αγορά ελεύθερων χώρων και αυτό πρέπει να γίνει γρήγορα, αν θέλουμε να σώσουμε ότι έχει απομείνει. Το λέω για την πόλη μου την Πεύκη, που δεν είναι και στη χειρότερη μοίρα. Όμως και εκεί νοιώθουμε ότι βουλιάζουμε, ότι τα παιδιά μας δεν μπορούν να παίξουν σε έναν ελεύθερο χώρο και κάθε ημέρα βλέπουμε να χάνεται κάτι.


Αυτό ήθελα, η πρώτη έκκληση, ελεύθεροι χώροι, το Πράσινο Ταμείο, δεν ξέρω πως το λένε.


Το δεύτερο ξεκινά από την Πεύκη με τα δάση της, που κινδυνεύουν από τους ιδιώτες. Εδώ στο Συνέδριο μάλιστα έχουμε μαζέψει πάρα πολλές υπογραφές από τους συναδέλφους. Είμαστε στα δικαστήρια, μας ζητούν να αγοράσουμε το δάσος το δημόσιο και επειδή, όπως ξέρετε, το δημόσιο δεν ασχολείται και όταν είναι ιδιώτης δημόσιο κερδίζει πάντα ο ιδιώτης, εμείς είμαστε αποφασισμένοι να μην χάσουμε, έστω και αν το δημόσιο γυρίζει την πλάτη καμιά φορά.


Βεβαίως, θέλω να τονίσω ιδιαιτέρως τον τελευταίο καιρό το ενδιαφέρον του Υφυπουργού Αγροτικής Ανάπτυξης, που βλέπουμε για πρώτη φορά έναν άνθρωπο από το κράτος να είναι κοντά μας και θέλω να το πω δημόσια. Όταν λέμε λοιπόν τα δάση της Πεύκης, θα πρέπει να πούμε, ο κύριος Γεωργόπουλος φαντάζομαι δεν πρόλαβε να το πει νωρίτερα, του Φιξ το κτήμα που είναι στα σύνορά μας και γενικότερα όλα αυτά τα κομμάτια, τα οποία σε λίγο θα τα βλέπουμε με τα κιάλια. Εκεί ζητάμε την συμπαράσταση και αυτά τα πράγματα, αν τα χάσουμε τώρα, δεν θα τα βρούμε ποτέ μπροστά μας. Όπως και όταν καίγεται ένα δάσος κάνει 80 χρόνια να γεννηθεί, έτσι λοιπόν όλα μπορούμε να τα διορθώσουμε, εκτός από αυτά.


Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Δήμαρχο.


 Στη σειρά ο κύριος Γρηγόρης Γουρδομιχάλης, Πρόεδρος Περιβαλλοντικού Συνδέσμου Δήμων Αθήνας-Πειραιά και μέλος της Επιτροπής Περιβάλλοντος.

Γ. ΓΟΥΡΔΟΜΙΧΑΛΗΣ: Τρεις παρατηρήσεις συγκεκριμένες παρατηρήσεις συγκεκριμένες, κύριε Πρόεδρε, αν μπορούν να ενσωματωθούν, να ληφθούν υπόψη στη συνεδρίαση του Διοικητικού Συμβουλίου, αλλιώς ας τις προωθήσετε εσείς ως Πρόεδρος της Επιτροπής Περιβάλλοντος. 


Πρώτα-πρώτα, αγαπητοί συνάδελφοι, θέλω να θέσω το ζήτημα της αξιοποίησης του νερού, που βγαίνει μετά την επεξεργασία του από τα κέντρα επεξεργασίας λυμάτων. Πιο συγκεκριμένα, κάθε ημέρα στην Αθήνα στο Κέντρο Επεξεργασίας Λυμάτων της Ψυτάλλειας φτάνουν 900.000 κυβικά μέτρα νερού τα οποία, αφού υπόκεινται στη βιολογική επεξεργασία, στον δευτεροβάθμιο βιολογικό καθαρισμό, βγαίνουν με καθαρότητα 95%. Αυτό το μεγαλύτερο ποτάμι της Ελλάδας χύνεται στη θάλασσα αναξιοποίητο, εκτός από μερικές δεκάδες χιλιάδες κυβικά μέτρα, που χρησιμοποιεί η ΕΥΔΑΠ για τις ανάγκες τις επάνω στις εγκαταστάσεις της.


Η Αθήνα παίρνει νερό από 250 χιλιόμετρα μακριά και βρισκόμαστε, λόγω των κλιματικών αλλαγών μπροστά σε μεγάλες αλλαγές δυσμενείς για το επίπεδο ζωής των πολιτών. Προτείνουμε εκ μέρους των 16 Δήμων-μελών μας που εκπροσωπούν 1.200.000 περίπου κατοίκους να προχωρήσει άμεσα η κυβέρνηση, το ΥΠΕΧΩΔΕ, σε συνεργασία με την ΕΥΔΑΠ στην αξιοποίηση του νερού. Δηλαδή, ζητάμε να επιστραφούν πίσω στην Αττική, ειδικά στη δυτική περιοχή, 200.000 κυβικά μέτρα περίπου, τα οποία θα χρησιμοποιηθούν για την αναδάσωση του Όρους Αιγάλεω Ποικίλου για τον εμπλουτισμό του υδροφόρου ορίζοντα, για την άρδευση του αστικού πρασίνου, καθώς και για βιομηχανική χρήση.


Στην τελευταία συνάντηση που είχαμε με τον Πρόεδρο της ΕΥΔΑΠ μας είπαν ότι βλέπουν θετικά επιτέλους από το ΥΠΕΧΩΔΕ. Πρώτη παρατήρηση λοιπόν.


Η δεύτερη παρατήρηση αφορά τις Ανανεώσιμες Πηγές Ενέργειας. Επειδή η γη είναι πολύτιμη, είτε είναι βουνό, είτε είναι κάμπος, είτε οτιδήποτε, να υπάρξει μία παρέμβαση, ώστε στο καινούργιο χωροταξικό που συζητάμε τώρα να παίρνει έναν βαθμό προτεραιότητας επιπλέον η πρόταση εκείνη που προβλέπει εγκατάσταση φωτοβολταϊκού πάρκου επάνω σε χώρους που έχουν υποστεί περιβαλλοντική καταστροφή και δεσμεύονται για μεγάλο χρονικό διάστημα. 


Παράδειγμα, εμείς αξιοποιήσαμε σαν Περιβαλλοντικός Σύνδεσμος, αποκαταστήσαμε μια επικίνδυνη χωματερή με ραδιενεργά κατάλοιπα, έκτασης 100 στρεμμάτων περίπου σε μια περιοχή της Αττικής, για την οποία υπάρχει δέσμευση, λόγω των ευρωπαϊκών προδιαγραφών για 100 χρόνια να είναι ακατοίκητη. Αντί λοιπόν να δεσμευτεί μια πολύτιμη γη 100 στρεμμάτων οπουδήποτε αλλού, να λαμβάνετε υπόψη την αξιολόγηση της διαδικασίας αδειοδότησης.


Νομίζω, κύριε Μπαϊραχτάρη ότι γίνεται σαφές, γιατί μέχρι τώρα δεν υπάρχει καμία πρόβλεψη.


Το τρίτο είναι ένα ζήτημα που αφορά πανελλαδικά, αφορά τους ΟΤΑ που ασχολούνται με τα αδέσποτα ζώα. Εμείς αναπτύσσουμε μία μεγάλη δράση, ίσως την πιο μαζική στη χώρα, με κάθετη οργάνωση. Όχι ότι είμαστε πιο έξυπνοι, αλλά προέρχεται αυτό που θα πω μέσα από την εμπειρία μας.


Το Υπουργείο Γεωργίας, που είναι υποχρεωμένο να χρηματοδοτεί αυτές τις δράσεις και προβλέπονται από σχετικό νόμο, οι υπηρεσίες του, αν εξαιρέσω δηλαδή την πολιτική ηγεσία, καθυστερούν συστηματικά να αποδώσουν τη χρηματοδότηση, η οποία είναι και περιορισμένη. Αφορά μόνο το 70% των επιλέξιμων δαπανών και μέσα στις επιλέξιμες δαπάνες δεν προβλέπονται δαπάνες για την πληρωμή του προσωπικού που ασχολείται, γιατρούς, φροντιστές και τα λοιπά. Ζητάμε λοιπόν να αποδίδονται έγκαιρα και να αυξηθεί το ποσοστό επιχορήγησης.


Ευχαριστώ.

ΠΡΟΕΔΡΕΙΟ: Ευχαριστούμε τον κύριο Γουρδομιχάλη.


Για ενημέρωση των συναδέλφων να πω ότι στο περασμένο Διοικητικό Συμβούλιο της ΚΕΔΚΕ, μετά από πρόταση της Επιτροπής μας, χρηματοδοτείται η ΕΔΕΥΑ για τη β΄ φάση της μελέτης, που θα βάλει τις προδιαγραφές επανάχρησης των απόνερων των βιολογικών καθαρισμών. Πολύ σημαντικό.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Δεν υπάρχει νομοθετική απαγόρευση. Επιτρέπεται μετά από τριτοβάθμιο καθαρισμό και υπό όρους μετά από δευτεροβάθμιο καθαρισμό, όρους για τους οποίους πρέπει να βγει μία ΚΥΑ, η οποία είναι μία ΚΥΑ, που έχει 25 προϋποθέσεις, είναι πάρα πολύ δύσκολη, για αυτό ακριβώς η μελέτη της ΕΔΕΥΑ θα βάλει τις προδιαγραφές εκείνες, για να ξέρουμε πως μπορούμε να χρησιμοποιήσουμε αυτά τα ποτάμια που πάνε στη θάλασσα.


Ευχαριστώ.

Δ. ΜΠΑΪΡΑΚΤΑΡΗΣ: Στη συνέχεια καλούμε τον κύριο Γιάννη Καραγιάννη, νομίζω ότι πρέπει να είναι σε άλλο θεματικό κύκλο, τον Δήμαρχο Λαγκαδά και μέλος Διοικητικού Συμβουλίου. Τον αφήνουμε για μετά.


Ο κύριος Δαμηλάκος Γιώργος, Αντιδήμαρχος Ταύρου.

Γ. ΔΑΜΗΛΑΚΟΣ: Κυρίες και κύριο Σύνεδροι, αγαπητοί συνάδελφοι, με την ευκαιρία του Τακτικού Συνεδρίου της ΚΕΔΚΕ θα θέλαμε ως Δήμος Ταύρου να αναδείξουμε και από κοινού με το Διοικητικό Συμβούλιο της ΚΕΔΚΕ να προσπαθήσουμε να λύσουμε ένα μείζον πρόβλημα, το οποίο ταλαιπωρεί τα τελευταία χρόνια τον Δήμο Ταύρου, αλλά και κατά την άποψή μας επιβαρύνει όλο το Λεκανοπέδιο.


Το πρόβλημα, κυρίες και κύριοι, έχει ονοματεπώνυμο. Νομάδες ΡΟΜΑ εγκατεστημένοι στον ιστορικό χώρο του Ελαιώνα σε ιδιωτικό οικόπεδο καίνε καθημερινά καταλύτες, καλώδια και άλλα βλαβερά προς το περιβάλλον υλικά, επιβαρύνοντας ακόμη περισσότερο την ατμοσφαιρική ρύπανση του Λεκανοπεδίου.


Η εκμετάλλευση των συγκεκριμένων ομάδων από κάποιους επιτήδειους, με σκοπό το παράνομο κέρδος από τη μια και η εξασφάλιση λίγων δεκάδων ευρώ από τους ΡΟΜΑ σκοτώνουν καθημερινά – εκτός από τους ίδιους – και όλους τους κατοίκους του Λεκανοπεδίου, αφού ο αέρας, κυρίες και κύριοι, δεν έχει όρια, δεν έχει σύνορα.


Εμείς θεωρούμε ότι χρειάζεται η άμεση παρέμβαση της κυβέρνησης και η πολιτική εκείνη βούληση, έτσι ώστε να δοθεί άμεση και οριστική λύση στο πρόβλημα της παράνομης εγκατάστασης σε χώρους ιδιωτικούς, αλλά και δημοσίους, των πόλεών μας.


Υπάρχει δε τα τελευταία χρόνια το φαινόμενο, αντί να μετράμε μειώσεις αυτών των προς κατάληψη χώρων, να έχουμε αυξητικές τάσεις. Χρειάζεται η ελληνική κυβέρνηση να δώσει άμεση και οριστική λύση, να γίνουν χώροι υποδοχής, που σε αυτούς οι άνθρωποι αυτοί θα διαβιούν κάτω από ανθρώπινες συνθήκες.


Δεν μπορούμε, κυρίες και κύριοι συνάδελφοι, να κλείνουμε τα μάτια και να μετακυλύουμε ευθύνες, τη στιγμή που τόσο οι ΡΟΜΑ, όσο και οι κάτοικοι των περιοχών που έχουν εγκατασταθεί αργοπεθαίνουν εξαιτίας της απελευθέρωσης τοξικών ουσιών στην ατμόσφαιρα και εξαιτίας της καύσης των καλωδίων και των καταλυτών.


Καλούμε λοιπόν το Διοικητικό Συμβούλιο της ΚΕΔΚΕ με παρεμβάσεις προς την κυβέρνηση, στα πλαίσια της αειφόρου ανάπτυξης και των διεθνών συνθηκών να επιδείξει την ανάλογη ευαισθησία.


Καλούμε την ελληνική κυβέρνηση με τη σειρά της να επιδείξει την ανάλογη ευαισθησία που χρειάζεται και να πάρει εκείνες τις πολιτικές αποφάσεις, που χρειάζονται, έτσι ώστε να δοθεί οριστική λύση.


Η εγκατάσταση των συγκεκριμένων ομάδων σε χώρους τέτοιους, που θα διασφαλίζεται η ανθρώπινη διαβίωσή τους και άμεση παύση της καύσης όλων αυτών των επιβαρυντικών υλικών. Θα έχουν ως αποτέλεσμα να μειώσουμε και να συμβάλουμε σημαντικά στην προστασία του περιβάλλοντος.


Νοιώθοντας τη μεγάλη ευθύνη όλων μας απέναντι στις επερχόμενες γενιές και πιστεύοντας πως η Αυτοδιοίκηση είναι ο εκφραστής των προβλημάτων του πολίτη, καλούμε όλους εμάς που συμμετέχουμε στο Ετήσιο Συνέδριο της ΚΕΔΚΕ να διαμορφώσουμε ουσιαστικές προτάσεις, που θα οδηγήσουν στην οριστική λύση του προβλήματος.


Εκ μέρους του Δημοτικού Συμβουλίου του Δήμου Ταύρου θα ήθελα να σας ευχαριστήσω, ελπίζοντας ότι θα συμπεριλάβετε στα συμπεράσματα του θεματικού κύκλου του περιβάλλοντος τις παραπάνω προτάσεις, τις οποίες και καταθέσαμε, ώστε να πάψουμε να είμαστε απλοί θεατές σε ένα έγκλημα που συντελείται εις βάρος των δημοτών μας, αλλά κυρίως για την κακοποίηση του περιβάλλοντος και των επερχόμενων γενεών. 


Ευχαριστώ.

Δ. ΜΠΑΪΡΑΚΤΑΡΗΣ: Ο κύριος Γιώργος Θεοδωρόπουλος, Δήμαρχος Οινοφύτων.

Γ. ΘΕΩΔΟΡΟΠΟΥΛΟΣ: Καλησπέρα και από εμένα. Δεν θα σας κουράσω πολύ. Οινόφυτα και μόλυνση του περιβάλλοντος δυστυχώς είναι έννοιες ταυτόσημες. Απλώς, θα αναφέρω τα συμπεράσματα από μία πολύ ενδιαφέρουσα ημερίδα, που έγινε πριν λίγες ημέρες στα Οινόφυτα με την παρουσία του Εθνικού Μετσόβιου Πολυτεχνείου.


Σε αυτή την ημερίδα συμμετείχαν ως εισηγητές ο Νομάρχης Βοιωτίας, ο κύριος Περγαντάς, η Καθηγήτρια κυρία Λουιζίδου, ο Δήμαρχος Οινοφύτων, ο Δήμαρχος Ωροπού ο κύριος Γαβριήλ και ο Δήμαρχος Τανάγρας ο κύριος Κυριάκου.


Τα βασικά συμπεράσματα είναι ότι η περιοχή μας είναι ιδιαίτερα επιβαρημένη περιβαλλοντικά από την ύπαρξη και λειτουργία μεγάλου αριθμού βιομηχανιών και βιοτεχνικών.


Η περιοχή είναι μία απέραντη μη θεσμοθετημένη βιομηχανική ζώνη. Το κεντρικό συμπέρασμα είναι ότι απαιτείται κεντρική μονάδα επεξεργασίας βιομηχανικών αποβλήτων, η οποία θα επεξεργάζεται με τρόπο αξιόπιστο, σύγχρονο και λειτουργικό τα βιομηχανικά απόβλητα της περιοχής και ιδιαίτερα αυτά που καταλήγουν στον Ασωπό ποταμό και σε άλλους υδάτινους αποδέκτες.


Έχουμε κάνει αίτημα προς το ΥΠΕΧΩΔΕ για τη χρηματοδότηση και τη δημιουργία σύγχρονης υποδομής, επεξεργασίας των βιομηχανικών αποβλήτων, σύγχρονων και σταθερών μηχανισμών ελέγχου και παροχή υλικοτεχνικής βοήθειας για την προστασία του περιβάλλοντος.


Παράλληλα όλοι οι φορείς που έχουν σχετική αρμοδιότητα καλούνται να συστηματοποιήσουν και να εντείνουν τους ελέγχους προς όλες τις μονάδες, προκειμένου να ελεγχθεί η τήρηση των περιβαλλοντικών όρων και προκειμένου να ελεγχθεί η πλήρης λειτουργικότητα και αποδοτικότητα των συστημάτων επεξεργασίας βιομηχανικών αποβλήτων.


Εδώ θα ήθελα να συμπληρώσω ότι μου άρεσε πολύ η σκέψη, η ιδέα που έπεσε για την Επιτροπή Συμμόρφωσης. Μας βρίσκει εμάς σύμφωνους, τη θεωρούμε απαραίτητη.


Επίσης, ήταν η διαπίστωση σημαντικού αριθμού παρεμβάσεων ότι το πρόβλημα της ρύπανσης που έχει δημιουργηθεί και έχει διαχυθεί στην περιοχή είναι πρόβλημα εξόχως πολιτικό και βασική ευθύνη για αυτό φέρει η Πολιτεία και το κεντρικό κράτος.


Στην περιοχή δεν υπήρξε χωροθετημένη βιομηχανική περιοχή με όλες τις απαραίτητες υποδομές. Αντίθετα η δημιουργία, εγκατάσταση και μεταφορά βιομηχανικών δραστηριοτήτων έγινε με τρόπο άναρχο.


 Ιδιαίτερη αναφορά έγινε στη δημιουργία του περιβαλλοντικού μητρώου Νομού Βοιωτίας από την Νομαρχία της Βοιωτίας, τον Δήμο Οινοφύτων, τον Δήμο Σχηματαρίου, Τανάγρας και Θήβας. Δεν ξέρω αν υπάρχει ανάλογο σε όλη την Ελλάδα. Ίσως να μπορούσε να δουλέψει πιλοτικά για όλη τη χώρα.


Στο μητρώο καταγράφονται περιβαλλοντικά όλες οι μονάδες της περιοχής και δημιουργείται μια σημαντική περιβαλλοντική υποδομή για όλο τον Νομό και για την περιοχή ειδικότερα.


Κλείνοντας λέω το εξής: καλούνται όλες οι βιομηχανικές μονάδες που βρίσκονται στην περιοχή να εφαρμόσουν με απόλυτη συνέπεια τους περιβαλλοντικούς όρους και να διατηρούν τα συστήματα επεξεργασίας πλήρως λειτουργικά. 


Επίσης, η Πολιτεία να διαθέσει όλους τους απαραίτητους πόρους, προσωπικό, υλικοτεχνική υποδομή, για να προστατεύσουμε στο περιβάλλον στην ιδιαίτερα βεβαρημένη αυτή περιοχή. Η προστασία του περιβάλλοντος αποτελεί για όλους μας ριζική υποχρέωση και όρο ύπαρξης στο παρόν και στο μέλλον.


Σας ευχαριστώ πολύ.

Δ. ΜΠΑΪΡΑΚΤΑΡΗΣ: Ευχαριστούμε κύριε Δήμαρχε.


Ο κύριος Ντιμπλαλέξης Γρηγόρης, Δημοτικός Σύμβουλος Περιστερίου.


Θα ήθελα να σας παρακαλέσω, αν υπάρχουν οποιεσδήποτε γραπτές προτάσεις, να μας κατατίθενται. Θα μας διευκολύνουν πάρα πολύ στα συμπεράσματα.

Γ. ΝΤΙΜΠΛΑΛΕΞΗΣ: Κυρίες και κύριοι συνάδελφοι, καλησπέρα και από εμένα. Είναι σίγουρα ένα από τα πιο σοβαρά ζητήματα αυτό που συζητάμε στη συγκεκριμένη αίθουσα, όχι από μόνο ξεχωριστό, αλλά είναι ένα ζήτημα, το οποίο είναι ένας κρίκος μιας γενικότερης αλυσίδας, η οποία δημιουργείται από την εφαρμογή μιας συγκεκριμένης αντιλαϊκής πολιτικής, κατά την προσωπική και πολιτική μου γνώμη κατ’ επέκταση.


Δεν με βρίσκει σύμφωνο η γνώμη που εξέφρασαν οι τρεις εισηγητές, δεν έχω κανένα προσωπικό πρόβλημα μαζί τους, πολιτικά διαφωνώ. Περιγράφουν το πρόβλημα. Ένας μεγάλος διανοούμενος και επαναστάτης, ο Κάρλ Μάρξ, ο οποίος επανέρχεται δυναμικά, απ’ ότι φαίνεται, στο προσκήνιο, έλεγε ότι το ζήτημα δεν είναι να περιγράψουμε τον κόσμο, δεν είναι αυτό το θέμα μας, το θέμα μας είναι να τον αλλάξουμε και πρόταση αλλαγής επί της ουσίας από τις συγκεκριμένες εισηγήσεις, εγώ τουλάχιστον με αυτά που καταλαβαίνω, δεν αντιλήφθηκα κάτι τέτοιο.


Δεύτερον, καίγονται δάση, καταπατείται δημόσια περιουσία. Η ρύπανση έχει φτάσει σε εκρηκτικά όρια. Η τρύπα του όζοντος αυξάνεται. Ποιοι φταίνε για αυτή τη συγκεκριμένη κατάσταση; Αυτό δεν περιγράφεται από τις εισηγήσεις. 


Συγκεκριμένες ευθύνες, κατά τη γνώμη μου, έχει η Ευρωπαϊκή Ένωση, αυτοί που αφάνισαν στα Βαλκάνια χιλιάδες ανθρώπους, κατέστρεψαν υποδομές δεκαετιών, εξαφάνισαν οικοσυστήματα, ρύπαναν με βομβαρδισμούς χημικών εγκαταστάσεων ευρύτερες περιοχές και αχρήστευσαν με βόμβες απεμπλουτισμένου ουρανίου και άλλα όπλα για πολλά χρόνια πολύτιμους φυσικούς πόρους. Αυτοί είναι υπεύθυνοι.


Υπεύθυνοι ακόμα τη χώρα μας και στην Τοπική Αυτοδιοίκηση είναι οι αιρετοί εκείνοι, οι οποίοι εφαρμόζουν συνειδητά αυτή τη συγκεκριμένη πολιτική και υλοποιούν μια τέτοια κατεύθυνση των κομμάτων τους, τα οποία εντάσσονται στην πολιτική που εφαρμόζει η  Ευρωπαϊκή Ένωση, στις κατευθύνσεις που δίνει η Ευρωπαϊκή Ένωση και εν τέλει, δημιουργούνται αυτά τα εκρηκτικά προβλήματα.


Τελειώνοντας, επειδή ο χρόνος είναι απελπιστικά μικρός, να πω ότι όλες αυτές οι καταστάσεις οι αρνητικές για το περιβάλλον υφίστανται και στην πόλη, την οποία εκπροσωπώ ως πολιτικός εκπρόσωπος και στέλεχος του ΚΚΕ και επικεφαλής της παράταξής του. Ογδόντα τρεις χώροι που ήταν χαρακτηρισμένοι επί εποχής του αείμνηστου κομμουνιστή Δημάρχου Δημήτρη Φωλόπουλου για πράσινο, παιδικές χαρές, σχολεία, αυτοί τη στιγμή δίνονται βορά στα μεγάλα συμφέροντα, στους επιχειρηματίες της πόλης και όχι μόνο. Το Ποικίλο Όρος, το οποίο γειτνιάζει όχι μόνο με το Περιστέρι, ξεκινά από Πετρούπολη και φτάνει μέχρι Χαϊδάρι, είναι στο στάδιο της οικοπεδοποίησης, τσιμεντοποίησης και της βοράς στα μεγάλα συμφέροντα.


Να πω ότι το Βατοπέδι δεν είναι μόνο αυτό που ζήσαμε από τα ΜΜΕ το τελευταίο χρονικό διάστημα. Η ηγεσία της Εκκλησίας, προσωπικά δεν έχει κάτι με τον θεσμό, με την ηγεσία της έχω και την πολιτική που ακολουθεί, ήδη έχει βάλει στο στόχαστρο 7.500 στρέμματα στο Ποικίλο Όρος. Είναι υπεύθυνες οι κυβερνήσεις της ΝΕΑΣ ΔΗΜΟΚΡΑΤΙΑΣ και του ΠΑ.ΣΟ.Κ., οι οποίες υποτάχθηκαν σε αυτές τις επιλογές. Δεν υπάρχει άλλη λύση. Με αυτές τις εισηγήσεις, με αυτή την πολιτική κατεύθυνση, δεν μπορεί ούτε το περιβάλλον, ούτε η Τοπική Αυτοδιοίκηση, ούτε γενικότερα ο ελληνικός λαός να βγει στην επιφάνεια. Χρειάζεται μια άλλη πολιτική, η πολιτική που θα αναδείξει τα λαϊκά προβλήματα και θα δώσει μια διέξοδο υπέρ του εργαζόμενου λαού των μικρομεσαίων και γενικότερα αυτών που παράγουν πλούτο και τον ιδιοποιούνται κάποια συγκεκριμένοι, ελάχιστοι στον αριθμό.


Ευχαριστώ.

Δ. ΜΠΑΪΡΑΚΤΑΡΗΣ: Ευχαριστούμε κύριε Ντιμπλαλέξη.


Ο κύριος Αναγνώστου Ιωάννης, Δήμαρχος Ηλιούπολης.

ΠΡΟΕΔΡΕΙΟ: Να πω ότι  κύριος Δήμαρχος έχει ήδη καταθέσει γραπτά την εισήγησή του και τον ευχαριστώ για την κατανόηση.

Ι. ΑΝΑΓΝΩΣΤΟΥ: Να πω το όνομά μου κύριε Πρόεδρε. Είμαι ο Δήμαρχος Ηλιούπολης, είμαι μέλος του Δ.Σ. της ΤΕΔΚΝΑ και Πρόεδρος της Επιτροπής Περιβάλλοντος. 


Περίμενα ερχόμενος στο Συνέδριό σας ότι θα είχαμε μια τουλάχιστον διαφορετική μεταχείριση. Η μεγαλύτερη Ένωση που αντιπροσωπεύει το 50% του πληθυσμού, να μην έχουμε τη δυνατότητα να εκφράσουμε τις απόψεις μας και αν σας ενδιαφέρουν τα συμπεράσματα της μεγαλύτερης Ένωσης της χώρας, αν θέλετε να μας συμπεριλάβετε στις αποφάσεις που θα παρθούν από το Συνέδριο.

Δ. ΜΠΑΪΡΑΚΤΑΡΗΣ: Στη συνέχεια ο κύριος Γιώργος Γαβριήλ, Δήμαρχος Ωρωπού.

Γ. ΓΑΒΡΙΗΛ: Θα σας περιγράψω ακριβώς το ίδιο πρόβλημα, αλλά σε μια διαφορετική αντίληψη για το πώς θα το αντιμετωπίσουμε. Μιλώ για το πρόβλημα που περιέγραψε ο Δήμαρχος, ο κύριος Θεοδωρόπουλος και αφορά τη μόλυνση της περιοχής Ωρωπού και του υδροφόρου ορίζοντα, ώστε σήμερα ο Δήμος μας να μην μπορεί να δώσει νερό στους πολίτες από τις γεωτρήσεις.


Είναι ένα πρόβλημα που κανείς δεν το περίμενε και όσοι Δήμαρχοι νοιώθουν ήσυχοι και σίγουροι για τις δικές τους γεωτρήσεις δεν μπορούν να είναι σίγουροι η επόμενη ημέρα τις τους περιμένει.


Για αυτό λοιπόν σκέφτομαι ότι το θέμα της οικολογίας και του περιβάλλοντος τελικά έχει μετατραπεί στη χώρα μας σε ένα φιλολογικό ζήτημα, όπου διάφοροι άνθρωποι μαζευόμαστε κάθε τόσο και το ανακοινώνουμε και το συζητάμε ξανά.


Τα ίδια είχα πει και είχα καλέσει και την ΚΕΔΚΕ να βοηθήσει στο προηγούμενο Συνέδριο. Όμως πιστεύω ότι η ΚΕΔΚΕ και γενικά οι συνάδελφοι Δήμαρχοι, αποτελούν έναν μηχανισμό, ουσιαστικά έναν μηχανισμό άλλοθι και έναν μηχανισμό συμβιβασμού, γιατί το κεντρικό κράτος μία τέτοια τελικά ΚΕΔΚΕ χρειάζεται. Να σας πω γιατί.


Η ΚΕΔΚΕ ποτέ δεν βγήκε να πει ότι επικεφαλής του Υπουργείου Περιβάλλοντος, ένας άνθρωπος που δεν καταλαβαίνει τι σημαίνει οικολογία και όχι μόνο δεν καταλαβαίνει τι σημαίνει οικολογία, είναι ένας άνθρωπος που δεν καταλαβαίνει και ούτε καν τις κοινωνικές και πολιτικές διεργασίες που γίνονται στους Δήμους και στη χώρα μας. 


Τι θα πει, κύριε Υπουργέ, θα βάλω εγώ τους ελεγκτές του περιβάλλοντος να ελέγχουν τα εργοστάσια; Εφόσον ξέρετε πάρα πολύ καλά ότι τα εργοστάσια έχουν πολύ πιο δυνατούς μηχανισμούς να εκμεταλλεύονται την ανάγκη του οποιουδήποτε ελεγκτή.


Τι σημαίνει, κύριε Υπουργέ, ότι το θέμα της μόλυνσης του νερού του Ωρωπού και των Οινοφύτων είναι εθνικό θέμα, όταν την επόμενη ημέρα το έχετε ξεχάσει;


Τι σημαίνει, κύριε Υπουργέ, ότι θα το έχω λύσει το ζήτημα στους επόμενους, όπου επί ένα χρόνο δεν έχει ασχοληθεί κανείς και πρέπει οι πολίτες αυτού του Δήμου, αυτών των Δήμων, αυτής της περιοχής της Ελλάδας και σε λίγο ίσως και όλης της Ελλάδας, να πίνει νερό που εξασθενές χρώμιο; Γιατί; Γιατί κάποιοι βιομήχανοι με μεγάλα εργοστάσια, υποκλινόμενοι στο μέγιστο κέρδος δεν ενδιαφέρονται να λειτουργήσουν τους βιολογικούς τους καθαρισμούς, ούτε καν των εργοστασίων επεξεργασίας λυμάτων. Τι κάνουν; Εκεί που έπαιρναν παλιά νερό για να το χρησιμοποιούν τώρα ρίχνουν τα απόβλητα για να μην πληρώνουν επεξεργασίες. 


Αυτοί έπρεπε να εκτελεστούν στον τοίχο, δεν έπρεπε να δικαστούν. Μικρά παιδιά πίνουν τέτοιο νερό. Υπάρχει ένα Υπουργείο που λέει «Εγώ θα τους τιμωρήσω». Πως, πότε; Ποιος συνελήφθη; Τους βάλαμε 150.000 πρόστιμο. Μας κοροϊδεύεις; Για να λειτουργήσει ένα εργοστάσιο επεξεργασίας λυμάτων μόνο για αντιδραστήρια χρειάζεται πάνω 1.000.000 €. Χαζός είναι ο βιομήχανος νομίζεις, ο οποίος μένει στην Εκάλη και πίνει EVIAN KAI PERRIER; Δεν έχει πρόβλημα. Το πρόβλημα είναι ταξικό. Εγώ δεν μιλώ ταξικά, μιλώ κοινωνικά.


Θα πρέπει λοιπόν και η ΚΕΔΚΕ, μέσα από τη δύναμη που της δίνει η ψήφος μας, η δική μου η ψήφος, η οποία αντανακλάται στο Προεδρείο, να βγει και να πει: «Αφήστε τις κοροϊδίες κύριοι». 


Το ζήτημα του Ωρωπού έχει παγκόσμια διάσταση. Πρωτοφανές ζήτημα είναι. Στο νερό εξασθενές χρώμιο δεν είχε βρεθεί, μόνο στην Κίνα. Καμία περιβαλλοντική μελέτη στην Κίνα, γιατί δεν επιτρέπουν να γίνουν μελέτης στην Κίνα.

(αλλαγή κασέτας)

Γ. ΓΑΒΡΙΗΛ: … τα κουνουπίδια μας και το νερό που κάνουμε και η θάλασσά μας, που οι δείκτες του αρσενικού αυξάνονται συνεχώς και κανείς δεν ησυχάζει. Θα φτάσει στη Λαμία η μόλυνση, είναι σίγουρο, γιατί ο Ευβοϊκός μια λίμνη είναι.


Αν – και κλείνω – δεν κινητοποιηθούμε δυναμικά, αν δεν απαιτήσουμε συγκεκριμένα μέτρα και όλο αυτό να το κάνουν οι Δήμαρχοι για όλα τα ζητήματα και δυναμικά με τους εκπροσώπους τους. Γιατί μην πέφτουμε στην παγίδα, τελικά μέσα στη διάθεσή μας να φανούμε αρεστοί στο χωριό μας, προσπαθούμε να τα έχουμε καλά με τον κάθε Υπουργό, δεν λέμε τίποτα για αυτόν, όλοι καλοί είναι οι Υπουργοί. Να δείτε χαρά που κάνουμε όταν έρχεται στους Δήμους και να τραπέζια και να ψάρια. Όμως στην πραγματικότητα δεν μας λύνουν κανένα πρόβλημα. Θα μου πείτε: κανένα πρόβλημα; Όχι, μας λύνουν προβλήματα μέχρι εκεί ο τρόπος ανάπτυξης του ελληνικού κράτους μέσα από την ανάπτυξη επιχειρήσεων και βιομηχανίας επιτρέπουν να λύνουν προβλήματα.


Τα εργοστάσια δεν κάνουν πίσω. Έρχεται η ΕΑΒ και λέει: «Κέρδισα τους καλύτερους διαγωνισμούς. Θα μου φέρουν 95 Φ16 να τα επιδιορθώσω στην ΕΑΒ. Θα πάρω από τους Γερμανούς τόσα να τα επιδιορθώσω στην ΕΑΒ». Λέω του Προέδρου: τι μας λέτε; Ουσιαστικά σας δίνουν εσάς να φτιάξετε αεροπλάνα, διότι κανένας στην Ευρώπη δεν το δέχεται, διότι το χρώμιο σαν υλικό αποχρωματισμού, σαν υλικό επιμετάλλωσης, όλα αυτά, έχει απαγορευτεί σε όλη την Ευρώπη. Μόνο εμείς το έχουμε και για αυτό μολύνεται ο υδροφόρος ορίζοντας. Γιατί οι μεγάλες βιομηχανίες μετάλλων χρησιμοποιούν ακόμα υλικά, τα οποία είναι απαγορευμένα στην Ευρώπη και για αυτό έχουν και δουλειές. Γιατί καμία δεν έχει πάρει ISO 140001 και όσες έχουν πάρει είναι μαϊμού και να μου το πουν εμένα. Γιατί το να μπορούν να πουλούν τα προϊόντα τους στην Ευρώπη, θα πρέπει πάνω απ’ όλα να έχουν την έγκριση και την πιστοποίηση ότι η κοινωνία, η οποία αποδέχεται τα προϊόντα τους, είναι σύμφωνη και ότι τηρούνται οι όροι οι περιβαλλοντικοί.


Πιστεύω ότι δεν έδωσα σημείωμα στην ΚΕΔΚΕ, γιατί και πέρυσι που το έδωσα δεν το έλαβαν σοβαρά υπόψη, για αυτό τα λέω προφορικά για να καταγραφούν αυτά που λέω.


Θα εξακολουθώ να επιμένω και θα εξακολουθούμε να αγωνιζόμαστε με τον κύριο Θεοδωρόπουλο στην πρώτη γραμμή, ότι αυτό και αν σημαίνει και το πιο πιθανόν είναι να μην ξαναβγούμε. Όμως μετά θα αγωνιζόμαστε σαν ακτιβιστές και ξέρουμε και καλύτερες μεθόδους.

ΠΡΟΕΔΡΕΙΟ: Ευχαριστούμε κύριε συνάδελφε. Βέβαια, αδικείτε τους συναδέλφους του Διοικητικού Συμβουλίου, διότι μπορεί να τα λένε με διαφορετικό ύφος, αλλά από τη στιγμή που υπάρχει κεντρική εισήγηση για τη δημιουργία Υπουργείου Περιβάλλοντος, σημαίνει ότι συμπλέουμε σε αυτό τον τομέα και δεν χρειάζεται να λέτε ότι αυτά που λέτε δεν λαμβάνονται υπόψη. Από τη στιγμή που υπάρχει πρόταση …

Γ. ΓΑΒΡΙΗΛ: (εκτός μικροφώνου)

ΠΡΟΕΔΡΕΙΟ: Μα η ΚΕΔΚΕ θα πάρει τέτοια απόφαση; Η ΚΕΔΚΕ όμως κάνει την προγραμματική σύμβαση για τα νερά, ευαισθητοποιούμενη απ’ όλα αυτά τα προβλήματα που υπάρχουν. 

Γ. ΓΑΒΡΙΗΛ: (εκτός μικροφώνου)

ΠΡΟΕΔΡΕΙΟ: Όμως κάποιος πρέπει να ενδιαφερθεί για να έρθει το ΙΓΜΕ. Εγώ θεωρώ ότι πραγματικά αδικείτε τους συναδέλφους. Σας λέω ότι, όταν υπάρχει αυτή η πρόταση, δηλαδή, να γίνει Υπουργείο Περιβάλλοντος, συμπεριλαμβάνει όλες τις αγωνίες αυτές στις οποίες αναφερθήκατε.

Δ. ΜΠΑΪΡΑΚΤΑΡΗΣ: Συνεχίζουμε. Ο κύριος Καϊματζίδης Ιωάννης, εκπρόσωπος του Πανελλήνιο Δικτύου Διεκδίκησης Στρατοπέδων.

Ι. ΚΑΪΜΑΤΖΙΔΗΣ: Παρευρίσκομαι εδώ σαν εκπρόσωπος ενός μεγάλου δικτύου κινήσεων κινημάτων, που αφορούν στα απελευθερωμένα στρατόπεδα, δηλαδή, αυτά που είναι ανενεργά και σε αυτά που έχουν μικρές χρήσεις ακόμη από τον στρατό.

Αυτό το κίνημα έχει διογκωθεί και έχει λάβει διαστάσεις σε όλη την Ελλάδα. Μόνο οι κινήσεις εδώ στην πόλη, 24 μετρούσα πριν, για την πόλη της Θεσσαλονίκης, που έχει πολλά στρατόπεδα, έτσι και αλλιώς. 

Δεν θα ήθελα να κουράσω με περιγραφή τώρα των κλιματικών αλλαγών, που είπε κάποιος άλλος κύριος. Θα ήθελα μόνο να επισημάνω ότι οι κλιματικές αλλαγές δεν αφορούν μόνο σε μία γενικότητα, αλλά και το μικροκλίμα των ίδιων των πόλεων. Παραδείγματος χάρη, στη Θεσσαλονίκη υπάρχουν ήδη μεγάλες αντιθέσεις της θερμοκρασίας. Το μηνιαίο ύψος της βροχής έχει πέσει πολύ. Ο Βαρδάρης έχει εξασθενήσει.

Άρα λοιπόν, η αναγκαιότητα ύπαρξης ελεύθερων αδόμητων κοινόχρηστων χώρων προβάλει ως το προδήλως αυτονόητο. Παρ’ όλα αυτά, σε αντίθετη κατεύθυνση προωθούνται επιλογές, οι οποίες χαρακτηρίζονται από την ελλειμματική πολιτική σχετικά με της μεγάλης έκτασης ελεύθερους χώρους, όπως είναι και τα πρώην στρατόπεδα για τα οποία μιλάμε και τα οποία κινδυνεύουν. Κάποια μάλιστα έχει προϋπάρξει οικοδόμηση από τα συμφέροντα του προσωπικού των Ενόπλων Δυνάμεων.

Θα βάλω και ένα άλλο θέμα, το οποίο πάει μαζί όμως και το οποίο δεν έχει προσεχθεί. Η κυρία προηγούμενα που ήταν στο Προεδρείο το ανέφερα με κάποιον τρόπο, όχι πλήρως όμως.

Η βιομηχανία δικαστικών αποφάσεων αποχαρακτηρισμού των ελεύθερων χώρων, προορισμένων για πράσινο, παιδικές χαρές, σχολεία, πολιτισμό, ήπιας μορφής αθλητικές δραστηριότητες, αφοπλίζουν τα Γενικά Πολεοδομικά Σχέδια των Δήμων, μέσα από νόμους που ψηφίστηκαν και είναι ο 2882/01 και ο 3444 άρθρο 10 και όπου ότι προορίζεται για όλα αυτά που ανέφερα προηγουμένως, δυναμιτίζεται και αυτό αφορά όλη την Ελλάδα, όλους τους χώρους και θα έπρεπε η ΚΕΔΚΕ να έχει ήδη προχωρήσει σε προτάσεις, οι οποίες δεν ακούγονται πουθενά.

Μέσα σε αυτό λοιπόν το πλαίσιο έχει αναπτυχθεί ένα μεγάλο δίκτυο πολιτικών κινημάτων, όχι γενικά περί πρασίνου, προς υπεράσπιση του δημόσιο χαρακτήρα των απελευθερωμένων στρατοπέδων, που κύριε Πρόεδρε, προβάλλουμε ως απαραίτητες προϋποθέσεις, όχι να περάσει μέσα στο Συνέδριο της ΚΕΔΚΕ ή στην τελική σας απόφαση μια γενικότητα περί στρατοπέδων πράσινου. Όμως θεωρούμε, διότι έχουμε επεξεργαστεί τις προτάσεις, τέσσερις απαραίτητες προϋποθέσεις. Η πρώτη είναι ο 2745/99, του οποίου ζητούμε φυσικά την κατάργησή του και ο οποίος φυσικά θέλει να εξυπηρετήσει οικιστικές ανάγκες του προσωπικού των Ενόπλων Δυνάμεων. Τώρα, να μην βάλουμε τον ταξικό χαρακτήρα, τον μηχανισμό του στρατού και λοιπά.

Τον χαρακτηρισμό των στρατοπέδων εδώ να προσέξουμε, πράσινο γενικώς δεν υπάρχει, ως κοινόχρηστους χώρους πρασίνου και αυτά εξασφαλίζονται με Προεδρικά Διατάγματα και νομοθετικές ρυθμίσεις. Δεν είναι ευχολόγια. 

Ήδη υπάρχει ένα παράδειγμα στο στρατόπεδο Καραμπουρνάκη, το Κόδρα, ίσως το έχετε ακούσει, όπου είναι χαρακτηρισμένο ως κοινόχρηστο πράσινο, ως ιστορικός τόπος. Βέβαια, υπάρχουν εκεί τα λείψανα της Αρχαίας Θέρμης και θα μπορούσε να είναι ένα καλό μοντέλο σχεδίου για το τι μπορεί να κάνει η κυβέρνηση και όλα τα κόμματα πάνω σε αυτό και φυσικά και οι Δήμαρχοι, η ΚΕΔΚΕ.

Μέσα ξέρουμε ότι όλα τα στρατόπεδα έχουν κτίρια, τα οποία χρήζουν ιστορικής αξίας και εκεί έχει και αυτή την πατέντα το στρατόπεδο Κόδρα και τα οποία αυτά τα κτίρια θα μπορούσαν να συντηρηθούν και να χρησιμοποιηθούν για ήπιες πολιτιστικές χρήσεις.

Τέταρτον, διότι υπάρχουν και άλλου είδους προτάσεις, δεν θα φοβηθώ να πω για φορείς δήθεν παραγόντων. Βλέπετε το Μεγάλο Μουσικής της Θεσσαλονίκης, το οποίο κάποια κάστα Θεσσαλονικιών διαχειρίζεται και είναι και πάνω στη θάλασσα.

Τα στρατόπεδα λοιπόν, η ιδιοκτησιακή τους απόδοση πρέπει να περιέλθει στους Δήμους, με τις τρεις προϋποθέσεις όμως τις προηγούμενες, για κοινόχρηστο πράσινο, όχι να μπουν οι Δήμοι και να χτίσουν, ούτε ένα κυβικό μπετόν. Φυσικά, για την υποχρέωσή τους, για τη σύσταση φορέα στα πλαίσια της Τοπικής Αυτοδιοίκησης και βεβαίως με μεταφορά ανάλογων κονδυλιών που θα έπρεπε να περιλαμβάνει η διοικητική μεταρρύθμιση, η οποία τώρα αναβλήθηκε από την κεντρική εξουσία.

Το κείμενο το υπογράφει πάρα πολύς κόσμος. Αν είχαμε – φαντάζομαι – τη δυνατότητα να βρούμε πολλούς Δημάρχους, διότι οι δυνατότητες τώρα μεμονωμένων πολιτών και κινήσεων δεν είναι μεγάλες. Νομίζω ότι πάρα πολλοί Δήμαρχοι. Είναι ο κύριος Γκορτζίδης εδώ, είναι ο κύριος Κλάπας από την Πρέβεζα. Δηλαδή, να μην αναφέρω όλους τώρα. Ζητάμε τη μεγαλύτερη στήριξη σε αυτό το πράγμα, ένα τεράστιο ζήτημα και την ψήφισή του από το σύνολο των μελών του Συνεδρίου, αυτούσιο το κείμενο. Οι προϋποθέσεις αυτούσιες. Όχι μια αναφορά τα στρατόπεδα θα γίνουν πράσινα και τη δέσμευση του Προεδρείου να μεταφέρει το αίτημα στον Πρωθυπουργό της Χώρας και στους αρμόδιους Υπουργούς.

ΠΡΟΕΔΡΕΙΟ: Να σας πω ότι στις 19.30΄ θα το μεταφέρω αυτούσιο, το Διοικητικό Συμβούλιο θα κρίνει. Αυτό για το οποίο δεσμεύομαι είναι τουλάχιστον αυτό που είπατε για πράσινο, για μητροπολιτικό πάρκο, απευθείας στην Αυτοδιοίκηση. Όμως τα υπόλοιπα θα τα κρίνει το Διοικητικό Συμβούλιο.

Ι. ΚΑΪΜΑΤΖΙΔΗΣ: Απλώς μία ενημέρωση ότι αυτό το δίκτυο πολιτών οργανώνει στις 6 Δεκεμβρίου περικύκλωση της Διεθνούς Έκθεσης, στην οποία έχει αναφερθεί και ο Πρωθυπουργός της χώρας στη φετινή έκθεση στα εγκαίνιά της και του 3ου Σώματος Στρατού και καλούμε όλους τους πολίτες σε μία συμβολική περικύκλωση. Έξω από κόμματα είναι αυτό και έξω από καπέλα, για να συνεννοηθούμε.

Δ. ΜΠΑΪΡΑΚΤΑΡΗΣ: Κύριε Καϊματζίδη, ευχαριστούμε πολύ. Να προσθέσω ότι θα έχετε αρωγό τον κύριο Κοτρωνιά, γιατί και η Λαμία έχει πολλά στρατόπεδα, απ’ ότι ξέρετε. Η πόλη της Λαμίας και εκείνος θα είναι αρωγός στην προσπάθεια.


Ο κύριος Γεωργιάδης Νικόλαος, Δημοτικός Σύμβουλος Ταύρου.

Ν. ΓΕΩΡΓΙΑΔΗΣ: Θέλω να ενισχύσω την τοποθέτηση του Αντιδημάρχου Ταύρου και του Δημοτικού μας Συμβουλίου για το θέμα που μας απασχολεί.


Εκτιμώ την προσπάθεια της ΚΕΔΚΕ για το περιβάλλον που μας περιγράψατε και από τις εισηγήσεις σας. Όμως εμείς που ασχολούμαστε με τα κοινά έχουμε τη βούληση να κάνουμε ότι μπορούμε για αυτό. Θέλουμε το κράτος να έχει αυτή τη βούληση.


Είναι ένα θέμα τοπικό το δικό μας, αλλά η διάστασή του είναι πανελλαδική, γιατί δραστηριοποιούνται επαγγελματικά σε όλη την Ελλάδα οι ΡΟΜΑ και με αυτό τον τύπο δραστηριότητας, την καύση καλωδίων.


Νομίζω ότι η τελευταία παράγραφος του εισηγητικού σημειώματος του Δήμου μας είναι χαρακτηριστική, το τι θέλουμε από την ΚΕΔΚΕ και από τις αποφάσεις που θα πάρουμε από αυτό το Συνέδριο. Εμείς θέλουμε να υλοποιηθεί αυτό που στο σημείωμα για το περιβάλλον της ΚΕΔΚΕ αναφέρεται. Όπως στην πρώτη σελίδα, στη γ΄ παράγραφο, να αναδείξουμε την ανάγκη για μια υπεύθυνη θέση και στάση της Αυτοδιοίκησης για μείζονα περιβαλλοντικά ζητήματα, που απασχολούν την επικαιρότητα και τις τοπικές κοινωνίες. Ζητήματα που είναι πιεστικά και απαιτούν εφικτές και βιώσιμες λύσεις, μέσα από τοπικές και συλλογικές πρωτοβουλίες της Αυτοδιοίκησης.
Θέλουμε αυτές οι αποφάσεις να προχωρήσουν.

Όπως στη δεύτερη σελίδα, που λέει, προς τα κάτω, σε μια ανεξέλεγκτη οικονομική δραστηριότητα, στη διαρκή ρύπανση και υποβάθμιση του υδάτινου στοιχείου, που αυτό γίνεται στην προκειμένη περίπτωση στον Ελαιώνα, που από την καύση, είναι επιστημονικά τεκμηριωμένο από ανθρώπους που είχαμε φέρει εκεί, των καλωδίων επηρεάζεται ο υδροφόρος ορίζοντας. Δεχόμαστε καθημερινά τέτοιες διαμαρτυρίες.

Εμείς θέλουμε μέσα από το γεγονός ότι, αν γίνει έλεγχος, μετά από τη δραστηριότητα της καύσης καλωδίων, αν αποτυπώνουμε τη μορφή GIS, τα δεδομένα που καταγράφονται εκεί πιστεύω ότι θα είναι δραματικά.

Εμείς θέλουμε να λάβετε πολύ σοβαρά υπόψη αυτή την παρέμβασή μας και θέλουμε στη συγκεκριμένη περίπτωση, νομίζω ότι απασχολεί πανελλαδικά το ζήτημα αυτό, γιατί και αλλού υπάρχουν τέτοια ζητήματα. Θέλουμε να λάβετε υπόψη σας ότι θέλουμε τη βοήθεια της ΚΕΔΚΕ, γιατί ο Πρόεδρος της ΚΕΔΚΕ, ο κύριος Κακλαμάνης, δεν έδειξε την ευαισθησία που θα έπρεπε για αυτό το ζήτημα που αφορά τον Δήμο του, που εμείς, λόγω το ότι γειτνιάζουμε με το σημείο αυτό, οι βόρειοι άνεμοι που συνήθως φυσούν από το σημείο εκείνο, όλος ο καπνός πηγαίνει στον Ταύρο. Όμως, επειδή δεν υπάρχει εκεί κάτοικος, στο περιβάλλον εκείνο εκεί πέρα η δραστηριότητα είναι όλη επαγγελματική και είναι ο Ελαιώνας, δεν τον απασχόλησε καν. 

Στην τελευταία παρέμβασή μας στο Δημοτικό Συμβούλιο του Δήμου της Αθήνας είπε ότι δεν με αφορά το θέμα – και όχι μόνο – δεν το συζητώ καν. Αυτό νομίζω ότι θα πρέπει να καυτηριαστεί. 

Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς.

Δ. ΜΠΑΪΡΑΚΤΑΡΗΣ: Ο κύριος Φούντας.

ΦΟΥΝΤΑΣ: Εκπροσωπώντας το Πανελλήνιο Δίκτυο Οικολογικών Οργανώσεων και με δεδομένη την άψογη συνεργασία μας μέχρι τώρα με την ΚΕΔΚΕ και προσωπικά με τον κύριο Κοτρωνιά, θα κάνω επιγραμματικά, μιας και θα καταθέσω γραπτά την εισήγησή μου μια αναφορά στα περιβαλλοντικά προβλήματα, που βιώνει αυτός ο τόπος, πολλά από τα οποία θα είχαν δρομολογηθεί, αν όχι θα είχαν λυθεί, αν επιτέλους θεσμοθετηθεί αυτό που λέμε εδώ και χρόνια, το αυτοτελές Υπουργείο Περιβάλλοντος, με ουσιαστικές αρμοδιότητες και πόρους φυσικά. Δεν θα ήταν υπερβολή να πούμε ότι για εμάς που ασχολούμαστε με το οικολογικό κίνημα ο Υπουργός Περιβάλλοντος θα πρέπει να ήταν ο πρώτος στην τάξη στην κυβέρνηση και όχι ο Υπουργός Εθνικής Οικονομίας.


Κάνω μια επιγραμματική αναφορά των προβλημάτων. Διαχείριση του υδατικού δυναμικού, πάρα πολύ σοβαρό θέμα. Είναι και το επόμενο θέμα Συνεδρίου που θα γίνει στη Λαμία του χρόνου σε συνεργασία με την ΚΕΔΚΕ. Είναι το θέμα που θα απασχολήσει τα επόμενα χρόνια, όχι μόνο τον τόπο μας, αλλά και την παγκόσμια κοινότητα. Είναι πολλές οι ελλείψεις και τα κενά που έχει το νομοθετικό πλαίσιο. Θα πρέπει επιτέλους να εφαρμοστεί αυτός ο νόμος που υπάρχει και δεν μπορεί σε αυτή την εποχή, που δεν κατέστη δυνατόν να δούμε λιμνοδεξαμενές να πραγματοποιούνται ανά την επικράτεια για ύδρευση και άρδευση, τα χιονοδρομικά κέντρα με ταχείς ρυθμούς να κάνουν λιμνοδεξαμενές, για να μας δίνουν χιόνι που δεν υπάρχει βέβαια. Νομίζω ότι είμαστε στο κράτος της υποκρισίας.


Ατμόσφαιρα πόλεων και βιωσιμότητα. Πάρα πολλά τα προβλήματα και εδώ. Νομίζουμε ότι οι ατμοσφαιρικοί σταθμοί ρύπανσης θα έπρεπε να είχε δημιουργήσει ο κάθε Δήμος να αναλύσει το πρόβλημά του, γιατί δεν έχουν όλοι το ίδιο πρόβλημα και να προχωρήσουμε σε επιμέρους λύσεις.


Διαχείριση των αποβλήτων και των απορριμμάτων. Δυστυχώς, βρισκόμαστε ακόμη σε περιοχές που έχουμε ανεξέλεγκτες αποθέσεις απορριμμάτων. Οι ΧΥΤΑ είναι σε πρώιμο στάδιο, έπρεπε να έχουμε προχωρήσει. Δυστυχώς και εδώ είναι πολύ αργά τα βήματα. Θα έπρεπε, κατά την άποψή μας, να μην μιλάμε πλέον για ανακύκλωση, αλλά για κομποστοποίηση. Θα έπρεπε να έχουμε προχωρήσει πάρα πολύ. Δυστυχώς δεν υπάρχει ούτε καν ενημέρωση. Όσοι κάνουν, κάνουν σε εθελοντικό επίπεδο.


Για τα τοξικά απόβλητα δεν γίνεται κουβέντα, είναι μια πολύ σκοτεινή περιοχή. Για τα οικοδομικά απορρίμματα, που θα μπορούσε να γίνεται ανακύκλωση 100%, δεν γίνεται κανένα βήμα και πετάγονται όλα ως μπάζα. 


Αναφέρομαι στην πανίδα, που η λαθροθηρία και το κυνήγι είναι ένα μεγάλο πρόβλημα, καθώς και υπεραλίευση και εδώ έχουμε ελλείψεις και στη νομοθεσία, αλλά προπάντων στη εφαρμογή αυτής της νομοθεσίας. Στην ερημοποίηση και τη διάβρωση. Οι αυξανόμενες επεμβάσεις του ανθρώπου καθημερινά έχουν δημιουργήσει πάμπολλα προβλήματα, τα βρίσκουμε μπροστά μας. Είναι καιρός να απαιτήσουμε λύσεις.


Οι υδρότοποι και τα δάση, νομίζω ότι έγινε εκτενής αναφορά, αφορούν και τις προστατευόμενες περιοχές, είτε είναι σε ζώνες natura, είτε όχι. 


Η χωροταξία και ο τουρισμός είναι απορίας άξιο, ενώ μέχρι τώρα μιλούσαμε ότι δεν έχουμε θεσμικά πλαίσια, τελικά υπήρξαν τα θεσμικά πλαίσια με βεβιασμένη διαβούλευση και σε μία διαβούλευση, που όλοι οι άλλοι απέναντι και το Υπουργείο από τη μία πλευρά. Λυπάμαι που το λέω, αλλά χωρίς κοινωνική αποδοχή δεν πρόκειται να προχωρήσει απολύτως τίποτα.


Για τις ακτές, οι οποίες και αυτές τα τελευταία χρόνια σφύζουν από περιφράξεις ιδιωτών και περιορισμό της πρόσβασης του αιγιαλού, είμαστε κάθετα αντίθετοι, λέμε όχι στην παραχώρηση των κοινόχρηστων ακτών και της πρόσβασης στο ευρύ κοινό.


Η ενέργεια. Δυστυχώς και εδώ η χώρα μας δεν έχει ενεργειακή πολιτική. Εκεί που έχουμε έλλειμμα και προσπαθούμε από τις ανατολικές χώρες ή από γειτονικές χώρες να εισάγουμε ρεύμα, ξαφνικά το ενεργειακό πλαίσιο που θέτει η κυβέρνηση η σημερινή μιλά για έναν υπερκορεσμό, αν θέλετε και μάλιστα, όχι μόνο να έχουμε ρεύμα, αλλά να εξάγουμε κιόλας.


Έτσι λοιπόν, ενώ το ενεργειακό μοντέλο της χώρας μας είναι εξαρτημένο από τον λιγνίτη, τον τελευταίο καιρό προσπαθούν να μας πλασάρουν και τον λιθάνθρακα. Είμαστε κάθετα αντίθετοι να συζητάμε οτιδήποτε τέτοια βρώμικη μορφή ενέργειας, όταν η χώρα μας είναι προικισμένη με ολικό, αλλά και ηλιακό δυναμικό.


Η γεωργία έχει και αυτή πάρα πολλά προβλήματα. Γίνεται όλα και εδώ, αν θέλετε, υπερκατάχρηση χημικών εισροών με τα διάφορα φυτοφάρμακα που χρησιμοποιούνται και δεν υπάρχει καμία πρόβλεψη για το τι θα γίνει την επόμενη ημέρα. Εδώ βέβαια πως το ποτίζουμε είναι να τραβά κανείς τα μαλλιά του σε μια χώρα, που έχουμε πρόβλημα.


Τελειώνω επιγραμματικά. Θέλω να πω ότι κάθε φορά που βρισκόμαστε σε παρόμοια Συνέδρια, κυρίες και κύριοι, κάνουμε πάρα πολλές ευχές. Κάνουμε λιγότερα έργα, κάνουμε πολύ αργά βήματα και προπάντων δεν ελέγχουμε τα αποτελέσματα. Δηλαδή, ποτέ στην Ελλάδα δεν γίνεται απολογισμός σε τίποτα. Είναι ανάγκη να γίνεται δημόσια διαβούλευση πλέον. Να υπάρχουν οι μελέτες περιβαλλοντικών επιπτώσεων, όχι μόνο στα χαρτιά, αλλά να ελέγχονται από ελεγκτικούς μηχανισμούς, αν εφαρμόζεται. Δυστυχώς, δεν εφαρμόζεται απολύτως τίποτα. Εμείς έχουμε το μεράκι. Πρέπει όμως η ενημέρωση να ξεκινήσει από τους αιρετούς πρώτα και μετά από τους πολίτες, γιατί και εδώ έχουμε έλλειμμα ενημέρωσης από τους Δημοτικούς Συμβούλους μέχρι τους Δημάρχους.


Εμείς λοιπόν, ως οικολογικές οργανώσεις, θα βάλουμε το μεράκι, τις ανησυχίες, τις γνώσεις, την προσωπική μας εργασία. Εσείς, κύριοι, βάλτε τη διοικητική μέριμνα, βάλτε τους οικονομικούς πόρους να προχωρήσουμε μαζί. Είναι ανάγκη να κάνουμε στοχευμένες δράσεις, για να έχουμε αποτέλεσμα, γιατί βρισκόμαστε στο και πέντε, όχι στα παραπέντε.


Σας ευχαριστώ.

Δ. ΜΠΑΪΡΑΚΤΑΡΗΣ: Ευχαριστούμε πολύ.


Ο κύριος Βορεάς Κώστας, Δημοτικός Σύμβουλος Χαϊδαρίου.

Κ. ΒΟΡΕΑΣ: Κύριοι και κυρίες συνάδελφοι, βρισκόμαστε σε ένα Συνέδριο, μετά από τόσα που έχω παρακολουθήσει όλα αυτά τα χρόνια, περισσότερο εκφυλισμένο από κάθε άλλη φορά. Δεν υπάρχει πιο εκφυλισμένο Συνέδριο από αυτό. Ήρθε όλη η κυβέρνηση εδώ πέρα στην κεντρική αίθουσα δίπλα, μιλούσε ο ένας Υπουργός μετά τον άλλον, δεν τηρήθηκε καν το πρόγραμμα. Ήθελαν να μιλήσουν εκπρόσωποι από Δήμους, οτιδήποτε, να γίνουν εισηγήσεις και τα λοιπά. Δεν έγινε τίποτα από αυτό, γιατί ο ένας έχανε το αεροπλάνο και έπρεπε να προλάβει να πάει στην Αθήνα, ο άλλος έχανε το τραίνο. Έχουμε φτάσει σε αυτή τη δυστυχία να μιλάμε για να ικανοποιούμαστε στο τέλος. Γιατί εκεί καταντήσαμε.


Έχουμε μία ΚΕΔΚΕ που, πέρα από τον ληστρικό νόμο που έχει, στον Δήμου που είμαι εγώ, σαν παράδειγμα, στο Χαϊδάρι και πως προκύπτει η πλειοψηφία και ποια είναι αυτή πλειοψηφία, έχουμε το 49% του λαού που έχει ψηφίσει τις δύο παρατάξεις, να στείλουν αυτές οι δύο παρατάξεις του 49% το 100% τους αντιπροσώπους για την ΤΕΔΚΝΑ. Η δημοκρατία που έλεγε και ο κύριος Πρόεδρος της ΚΕΔΚΕ προηγουμένως, αλλά και ακολουθεί και η πλειοψηφία του Διοικητικού Συμβουλίου της ΚΕΔΚΕ, μηδενός εξαιρουμένου, ήταν έτσι, ήταν αλλιώς. Εξάλλου, ο προηγούμενος Δήμαρχός μου, που είναι πάρα πολύ γνωστός, είχε δηλώσει ευθαρσώς, λέγοντας, χωρίς να αναφέρω το κόμμα του, το εξής: «Στηρίζω το τάδε κόμμα, το οποίο με στήριξε». Αυτή είναι η πολιτική των αυτοδιοικητικών που συμμετέχουν στην ΚΕΔΚΕ ανωτέρω στελέχη των κομμάτων, που ξεχνούν ότι είναι κομματικοί, όταν απευθύνονται στις μάζες, με την έννοια που δίνουν αυτοί και όχι εγώ για τις μάζες.


Να πάμε όμως στο δια ταύτα τώρα. Τι προτάσεις να κάνουμε, κύριοι, σε τρία λεπτά και τι να πούμε; Εγώ δυο βασικά στοιχεία θα πω, γιατί το επιστημονικό δυναμικό που υπάρχει κινείται και κάνει μελέτες σύμφωνα με τις κατευθύνσεις που παίρνει από την ΚΕΔΚΕ. Δεν φταίνε οι επιστήμονες για αυτά που μας φέρνουν εδώ πέρα, για να ξεκαθαρίζουμε. Τι θέλουν; Είναι δυνατόν να λένε τώρα να βρεθούν οι πόροι; Όμως δεν άκουσα από πού θα βρεθούν οι πόροι. Ποιος θα πληρώσει; Ο άνεργος; Ο συνταξιούχος των 300 €, αυτός που παίρνει την αγροτική σύνταξη των 350 €. Δηλαδή, είμαστε ποιοι; Θα φτιάξω μία ωραία πόλη, που θα την έχουν ποιοι; Ο Πρόεδρος της ΚΕΔΚΕ είναι Πρόεδρος σε έναν Δήμο που έχει συσσίτια το 2008. Το 2008 πάει ο άλλος να πάρει σάντουιτς για να φάει στη σειρά, βρώμικος, άπλυτος και εμείς θα μιλήσουμε τι ωραία που βάλουμε τρεις γλάστρες εδώ ή εκεί.


Όσο για τους Δημάρχους και για τα στρατόπεδα πρέπει να έχουν δημόσιο χαρακτήρα, χωρίς αυτό το ΣΔΙΤ το λεγόμενο στην εργασία δημόσιου και ιδιωτικού τομέα. Δηλαδή, το παραμύθι που μέχρι τώρα έφτιαχναν οι Δήμαρχοι, οι ενίοτε κυβερνητικοί, να φτιάχνουν ένα πολύ ωραίο κέντρο και να λέει αυτό παραχωρείται στον λαό του Χαϊδαρίου, στον λαό της Θεσσαλονίκης, αλλά αυτό το κέντρο το συγκεκριμένο το ενοικιάζουμε σε έναν ιδιώτη και κάνει 5 € τον καφέ. Το έλεγε και ο Δήμαρχός μας. Να πάει υποβαθμισμένη περιοχή της Γρηγορούσας και του Ελαιώνα και δεν τολμά να πάει ένας υπάλληλος των 1.000 € εκεί πάνω σήμερα. 


Τέτοιου είδους Τοπική Αυτοδιοίκηση δεν την θέλουμε. Εμείς θέλουμε μια Τοπική Αυτοδιοίκηση που να είναι κοντά στον λαό και να μην μας δουλεύει εδώ μέσα όταν έρχονται ένα κάρο Υπουργοί, ο ένας πίσω από τον άλλο, να είναι της Τοπικής Αυτοδιοίκησης και αντί να έχουμε τις εισηγήσεις από την αρχή, όπως είπα και προηγουμένως στην παρέμβασή μου να ερχόμαστε να αυτοσχεδιάζουμε εδώ. Αν πραγματικά θέλουν να κάνουν τέτοιες θεματικές ενότητες, να τις κάνουν όπως πραγματικά πρέπει να τις κάνουν. Γιατί δεν είναι άνοες, έχουν μυαλό. Επομένως, είναι στημένο και το Συνέδριο και ότι συμβαίνει εδώ μέσα. Ότι παροχές δίνονται, θα πρέπει να δίνονται για το περιβάλλον δωρεάν για όλους και παντού. Ή παραλία είναι ή είναι βουνό, να έχει τη δυνατότητα. 


Με αυτό λοιπόν το αρχικό, το βασικό ξεκινάμε. Όμως πώς να φύγει το χρώμιο, όταν έγινε στην τηλεόραση της κακομοίρας και από την Θήβα και 15 χιλιόμετρα επάνω δεν έχουν νερό να πιούν και πίνουν από μπουκάλια. Τι έκανε η κυβέρνηση; Την αιτία δεν ψάχνει να τη βρει κανείς. Αν εθελοτυφλείτε συνέχεια, κύριοι συνάδελφοι, θα πάμε σε χειρότερες καταστάσεις και θα έχουμε αιρετούς που θα φροντίζουν να αυξάνουν μέσω των επιχειρήσεων τις αμοιβές τους και από 600 € ο Πρόεδρος της Δημοτικής Επιχείρησης θα τα κάνει 2.500, η πρώτη απόφαση στο Δημοτικό Συμβούλιο του Χαϊδαρίου, το οποίο πήρε ψήφισμα για το περιβάλλον, για το στρατόπεδο, το οποίο είναι ακόμα στο Δημοτικό Συμβούλιο δύο μήνες μετά.

ΠΡΟΕΔΡΕΙΟ: Ευχαριστούμε κύριε Βορεά.

Κ. ΒΟΡΕΑΣ: Αν θέλατε να μιλήσω λιγότερο, θα έπρεπε να είχατε φροντίσει να είχατε καλύτερη διαδικασία.


Πάμε τώρα παρακάτω. Δηλαδή, τι θα γίνει με ένα Θριάσιο που είναι καρκινογενές;

ΠΡΟΕΔΡΕΙΟ: Με συγχωρείτε, τα οποία αναπτύξατε, δεν έχουν καμία σχέση με το περιβάλλον.

Κ. ΒΟΡΕΑΣ: Όχι, δεν σας συγχωρώ. Γιατί να σας συγχωρήσω; Όταν με προσβάλλετε …

ΠΡΟΕΔΡΕΙΟ: Σας παρακαλώ πάρα πολύ, μας είπατε ότι είναι στημένο το Συνέδριο, μας είπατε ένα σωρό πράγματα.

Κ. ΒΟΡΕΑΣ: Να μην παρακαλείτε, γιατί εγώ δεν σας παρακάλεσα, εγώ απαιτώ.

ΠΡΟΕΔΡΕΙΟ: Απαιτώ και εγώ να μην ξαναπείτε ότι το Συνέδριο είναι στημένο. Το Συνέδριο έχει μια συγκεκριμένη διαδικασία. Είστε παλιός αυτοδιοικητικός. Ξέρετε ότι στα Συνέδρια υπάρχει κεντρική εισήγηση, πάνω στην οποία τοποθετούνται. Τοποθετηθείτε πάνω στην κεντρική εισήγηση και αφήστε τους χαρακτηρισμούς. Χαρακτηρίζετε τους συναδέλφους σας. Δεν είναι ο χώρος αυτός για να κάνετε χαρακτηρισμούς.


Σας ευχαριστούμε πάρα πολύ.

Κ. ΒΟΡΕΑΣ: Για να τελειώνουμε, δηλαδή, δεν μπορεί σε όλη την Ελλάδα να γίνεται το μπάχαλο εν ονόματι των κερδών του κεφαλαίου. Κάντε μια βόλτα στο Θριάσιο, κάντε μια βόλτα στη Θεσσαλονίκη, κάντε μια βόλτα στη Βοιωτία, όπου και να πάτε, ότι θέλει ο καθένας κάνει. Παίρνει λεφτά από το κράτος, στήνει ένα εργοστάσιο, δεν ελέγχει τίποτα. Παράδειγμα, ο Ασωπός.

Δ. ΜΠΑΪΡΑΚΤΑΡΗΣ: Ο κύριος Λύκος Βασίλης, Δημοτικός Σύμβουλος Δάφνης.

Β. ΛΥΚΟΣ: Καλησπέρα σας. Καταρχήν, θα ήθελα να προσθέσω το εξής: θέλω να κάνω κάποιες εισηγήσεις ουσιαστικά και όχι παρατηρήσεις, γιατί άκουσα πάρα πολλές παρατηρήσεις, εκθέσεις απόψεων, αλλά όχι εισηγήσεις, πράγμα από το οποίο πάσχουμε. Δράττομαι της ευκαιρίας, γιατί η δεύτερη ιδιότητά μου, πέραν του αιρετού, είναι περιβαλλοντολόγος, επιστημονικός συνεργάτης στο Πανεπιστήμιο Κρήτης. Δηλαδή, συμμετέχω σε τεχνικά προγράμματα.


Αυτό που θα ήθελα έτσι γρήγορα να τονίσω είναι το εξής: άκουσα γενικότερα τι είναι το Δίκτυο NATURA 2000, το οποίο εδώ και πάρα πολλά χρόνια τρέχει στη χώρα μας, χωρίς όμως οι διαχειριστικοί φορείς να είναι ενεργοί εκ των πραγμάτων, αλλά κανένας δεν μίλησε για τη δημιουργία, δηλαδή ότι πρέπει η ΚΕΔΚΕ και νομίζω και όλοι οι Δήμαρχοι και οι Δημοτικοί Σύμβουλοι συμφωνούν σε αυτό, ότι πρέπει να πάμε άμεσα στη δημιουργία δασολογίου, ποια είναι τα δάση μας, ποιες είναι οι δασικές εκτάσεις μας.

Αν δεν απαντήσουμε σε αυτό το ερώτημα και αν δεν το απαιτήσει η ΚΕΔΚΕ για όλη την Ελλάδα, δεν πρόκειται να λυθεί τίποτα. Αν περιμένουμε δε πότε θα γίνει το Εθνικό Κτηματολόγιο, ακόμα θα συζητάμε για δάση, τα οποία αποχαρακτηρίζονται, από μονές, βλέπετε τι γίνεται αυτές τις ημέρες. Θα μιλάμε για δασικές εκτάσεις, οι οποίες χρόνο με το χρόνο θα συρρικνώνονται. Άρα, δεν θα μιλάμε για φυσικό περιβάλλον πια σε λίγα χρόνια στην Ελλάδα.

ΠΡΟΕΔΡΕΙΟ: Ήταν μία από τις βασικές παρατηρήσεις της ΚΕΔΚΕ στο Δασολόγιο στο εθνικό χωροταξικό.

Β. ΛΥΚΟΣ: Δηλαδή, νομίζω ότι πρέπει να μπει σε επιτακτικό βαθμό πια, καταλαβαίνετε.


Το άλλο, σχετικά με τη διαχείριση της ενέργειας. Ακούμε τελευταία και μάλιστα, πρόσφατα από τον διοικητή της ΓΕΝΟΠ ΔΕΗ, όπως και παλαιότερα από τον Γενικό Γραμματέα του Υπουργείου Ανάπτυξης, για τη χρήση λιθάνθρακα ή όποιοι δεν θέλουν λιθάνθρακα αναγκαστικά, θέλοντας και μη, θα πάνε στη χρήση πυρηνικής ενέργειας. Νομίζω ότι η ΚΕΔΚΕ πρέπει να απαντήσει ευθαρσώς σε αυτό. Δεν θέλουμε λιθάνθρακα, δεν λύνεται το πρόβλημα ούτε με την πυρηνική ενέργεια. Επιβαρύνεται, δεν είναι οικολογική μέθοδος.


Ένα τελευταίο τώρα. Ειπώθηκε μέσα σε αυτή την αίθουσα από πάρα πολλούς ομιλητές, που έκαναν παρεμβάσεις, ότι λείπει η διάχυση της τεχνικής πληροφορίας προς τα διάφορα Δημοτικά Συμβούλια. Η πρότασή μου – και εδώ ανοίγω μια παρένθεση, για να σας πω ότι συμμετέχω και στην Επιτροπή Περιβάλλοντος της ΤΕΔΚΝΑ και την έχω κάνει μάλιστα και στην ΤΕΔΚΝΑ, έφυγε ο κύριος Αναγνώστου τι συζητούσαμε τις προάλλες – είναι η δημιουργία παρατηρητηρίου περιβάλλοντος σε κάθε ΤΕΔΚ, το οποίο να μπορεί φυσικά επανδρωμένο με το κατάλληλο επιστημονικό προσωπικό να συλλέγει τις πληροφορίες, γιατί αυτή τη στιγμή στις διάφορες Επιτροπές είτε της ΚΕΔΚΕ, είτε της ΤΕΔΚΝΑ, απλά συζητούνται κάποια θέματα, κρατούνται κάποια πρακτικά, αλλά δεν υπάρχει αυτό που ακούστηκε προηγουμένως, το follow up. Δηλαδή, τι κάνουμε στο δια ταύτα; Αν δεν υπάρχει λοιπόν ένα παρατηρητήριο, το οποίο να συγκεντρώνει αυτή την πληροφορία, να μπορεί να επικαιροποιεί τις μελέτες, δηλαδή, υπάρχουν μελέτες του ΙΓΜΕ, υπάρχουν μελέτες του Πολυτεχνείου, ακούστηκε για βιοκλιματικά υλικά. Για παράδειγμα, η Αγίου Ιωάννου στον Δήμο Αγίας Παρασκευής είναι ο πρώτος δρόμος βεληνεκούς στην Ελλάδα, όπου γίνεται χρήση βιοκλιματικών υλικών, δενδροφύτευση, υπογειοποίηση κάδων, αυτόματο. Αυτό πολλοί Δήμοι δεν το ξέρουν. Πως θα πάρουν αυτή την πληροφορία; Πότε κόστισε. Με τον κύριο Σανταμούρη του Πολυτεχνείου συγκεκριμένα συνεργάζονται, ο οποίος έχει ξεκινήσει αυτή τη μελέτη για τα βιοκλιματικά υλικά.


Τέλος, νομίζω ότι, για να μην καταχραστώ τον χρόνο που μου δίνετε, το βασικότερο πρόβλημα του περιβάλλοντος, ότι και να συζητάμε, όλα τα άλλα είναι τεχνικές λύσεις, είναι η έλλειψη πόρων. Δηλαδή, αυτό που λένε οι οικονομολόγοι το κόστος της ευκαιρίας. Γιατί να κάνει κάποιος δημότης αυτό, όταν μπορεί πολύ πιο εύκολα και πολύ απλά να κάνει κάτι άλλο; Δηλαδή, γιατί να ανακυκλώσει, γιατί να κομποστοποιήσει; Αυτό πρέπει να γίνει σε συνδυασμό με τα δημοτικά τέλη. Όμως, εφόσον οι Δήμοι δεν έχουν χρήματα, πρέπει η ΚΕΔΚΕ να απαιτήσει από το ΥΠΕΧΩΔΕ κάποια χρήματα.


Ένα απλό παράδειγμα θα σας δώσω. Γράφουν από την Τροχαία, ειδικά τώρα τις ημέρες που πλησιάζουμε για τις γιορτές και πρέπει να βγουν τα δώρα, σωρηδόν σε όλους τους Δήμους. Ουσιαστικά τα αυτοκίνητα αυτά που παρκάρουν παράνομα τι δεν διευκολύνουν; Την ομαλή κυκλοφορία της πόλης. Αυτά λοιπόν τα πρόστιμα γιατί να μην πηγαίνουν σε ένα ταμείο περιβάλλοντος, το οποίο να αναχρηματοδοτεί εν συνεχεία δράσεις περιβαλλοντικές; Για ποιον λόγο να τα παίρνει η Τροχαία; Για τα δώρα των αστυνομικών; Λέω εγώ ένα παράδειγμα. Δηλαδή, μπορούν να βρεθούν τέτοιες λύσεις και δεν είναι το πρόβλημα ότι δεν υπάρχουν χρήματα. Το πρόβλημα είναι ότι πρέπει, για να καταλήξουμε και στο πολιτικό συμπέρασμα, η μεταβίβαση, η αποκέντρωση αρμοδιοτήτων δικαιοδοσιών να συνοδεύεται από την μεταβίβαση, αποκέντρωση πόρων και ειδικά περιβαλλοντικών πόρων, για να μπορέσουν να εφαρμοστούν αυτές οι συγκεκριμένες πολιτικές.


Σας ευχαριστώ πάρα πολύ.

ΠΡΟΕΔΡΕΙΟ: Κύριε Λύκο, ευχαριστούμε πολύ. Απλώς να πω ότι τα πρόστιμα πηγαίνουν στους Δήμους αποκλειστικά. Όμως η πρακτική αυτή της συσχέτισης των περιβαλλοντικών πρακτικών με τα τέλη είναι μια ευρωπαϊκή πολιτική, η οποία πρέπει να εφαρμοστεί και στην Ελλάδα.

Δ. ΜΠΑΪΡΑΚΤΑΡΗΣ: Στη συνέχεια ο κύριος Κώστας Βολιώτης, εκπρόσωπος της Περιβαλλοντικής Πρωτοβουλίας Μαγνησίας.

Κ. ΒΟΛΙΩΤΗΣ: Κύριε Πρόεδρε, σε μία αποστροφή του λόγου σας μιλήσατε για την καχυποψία που υπήρχε παλιά ανάμεσα στην Τοπική Αυτοδιοίκηση και τις οικολογικές οργανώσεις και είναι γεγονός. Αυτό βέβαια τουλάχιστον σε επίπεδο κορυφής έχει ξεπεραστεί και είναι γνωστό ότι εδώ και αρκετά χρόνια το Πανελλήνιο Δίκτυο Οικολογικών Οργανώσεων, δηλαδή, το ΠΑΝΔΟΙΚΟ και η ΚΕΔΚΕ έχουν οργανώσει από κοινού συνέδρια πάρα πολύ επιτυχημένα πάντοτε.


Βέβαια, υπάρχουν ορισμένα προβλήματα σε επίπεδο βάσης ακόμα. Όμως αυτά οφείλονται είτε σε Δημάρχους, που δεν σέβονται τον ρόλο τους, είτε – για να μην παρεξηγηθώ – και σε οικολογικές οργανώσεις που δεν σέβονται τον ρόλο τους.


Θα έλεγα ότι η δική μας γενιά, η σημερινή γενιά, είναι μία χαμένη γενιά, αν όχι καταστροφική, όσον αφορά το περιβάλλον. Είμαι βέβαιος ότι συμφωνείτε όλοι σας ότι ο πλανήτης που πρόκειται να παραδώσουμε στα παιδιά μας δεν είναι αυτός που παραλάβαμε εμείς.


Θα ήθελα, κύριε Πρόεδρε, να τονίσω σε αυτό το σημείο – και μόνο σε αυτό το σημείο θα σταθώ – την αξία της περιβαλλοντικής εκπαίδευσης, για να αλλάξει η πορεία, την οποία έχουμε μέχρι στιγμής διανύσει.


Είπε η κυρία Λαγουδάκη τον πετυχημένο όρο φιλοικοπόλεις και στις φιλοικοπόλεις ζουν άνθρωποι, οι οποίοι πολλές φορές δεν έχουν την επαφή με το περιβάλλον, που θα τους έκανε να το αγαπήσουν και να προστατέψουν.


Έχοντας μία μακρά θητεία στον χώρο της εκπαίδευσης και έχοντας πολλά χρόνια κάνει περιβαλλοντική εκπαίδευση, κύριε Πρόεδρε, θα έλεγα ότι η περιβαλλοντική εκπαίδευση έχει διπλή αξία. Αφενός μέσω των παιδιών ευαισθητοποιούνται οι γονείς, πιστεύω ότι συμφωνείτε όλοι σας και επίσης αυτή η γενιά, την οποία μπορούμε σήμερα να ευαισθητοποιήσουμε, ίσως όταν φτάσουν στην εφηβεία και λίγο μετά να ξεχάσουν αυτά τα μαθήματα, τα οποία τους δώσαμε, αλλά όταν θα γίνουν γονείς και θα έρθουν στη δική μας θέση, θα έχουν μια άλλη αντίληψη για το περιβάλλον και την προστασία του.


Θα σας πω δύο παραδείγματα πάρα πολύ σύντομα. Με την οικολογική ομάδα του σχολείου μου είχαμε μελετήσει το θέμα της βιολογικής γεωργίας το 1992, όταν στον πάρα πολύ κόσμο δεν ήταν μια έκφραση παντελώς άγνωστη. Όμως η βιολογική γεωργία σήμερα έχει μπει στη ζωή μας και όλο και περισσότεροι άνθρωποι νοιώθουν την ανάγκη για καθαρά προϊόντα, γιατί είναι και θέμα υγείας.


Ένα δεύτερο που ήθελα να σας πω είναι το εξής: ένα από τα προγράμματα που είχα κάνει ήταν «Περπατώ και ανοίγω μονοπάτια στο Πήλιο». Πιστέψτε με, σε μια διαδρομή από τα Χάνια, που τα ξέρετε όλοι σας πιστεύω, μέχρι τον Κισσό δύο από τα παιδιά που περπατούσαν μαζί μας δεν ήταν σε θέση να περπατήσουν σε μονοπάτι και χρειάστηκε να υποβαστάζονται από άλλα παιδιά, γιατί, εκτός από άσφαλτο, δεν είχαν πατήσει ποτέ χώμα.


Θα τελειώσω, κύριε Πρόεδρε, λέγοντας ότι η περιβαλλοντική εκπαίδευση πραγματικά είναι μια ελπίδα για το μέλλον. 

Δ. ΜΠΑΪΡΑΚΤΑΡΗΣ: Ευχαριστούμε τον κύριο Βολιώτη.


Ο κύριος Χωροζάνης Αντώνης, Δημοτικός Σύμβουλος Ελευσίνας. Στη συνέχεια είναι ο κύριος Σταύρος Μηλιώνης, ο κύριος Μαυροματίδης Δημήτρης, ο κύριος Λύκος Σήφης και ο κύριος Τσίγκος Κώστας.

Α. ΧΩΡΟΖΑΝΗΣ: Κύριοι, το περιβάλλον δεν είναι καταρχήν μόνο αυτά που ανέφεραν με στοιχεία οι επιστήμονες, που πραγματικά είναι εντολοδόχοι της ΚΕΔΚΕ, του Διοικητικού Συμβουλίου, αλλά ούτε και αυτοί δεν είναι άμοιροι ευθυνών. Όμως δεν είναι μόνο αυτό.


Το περιβάλλον είναι ένα σύνολο, το οποίο έχει να κάνει με την κατοικία, με τον πολιτισμό, με τον ελεύθερο χώρο, με την εργασία, με τις συνθήκες ζωής των εργαζομένων, της υγιεινής. Άρα, δηλαδή, το περιβάλλον δεν είναι μια υπόθεση, ότι έχουμε την ευθύνη όλοι εμείς. Είναι καθαρά πολιτικό, είναι ταξικό πρόβλημα και δεν μπορεί όλη η δουλειά εδώ της Κεντρικής Ένωσης Δήμων και Κοινοτήτων γενικότερα και αυτό που θα βγει να περιγράφεται μέσα από κάποια προγράμματα, τα οποία θα είναι προσαρμοσμένα, όπου τα χρήματα που θα έρθουν πρέπει οπωσδήποτε να μπουν στις κατευθύνσεις της Σύμπραξης Δημόσιου Ιδιωτικού Τομέα, ένα παράδειγμα, του ΘΗΣΕΑ ή γενικότερα σε προγράμματα, που είτε λίγο, είτε πολύ θα είναι στην ευθύνη της κερδοφορίας, ανάλογα βέβαια όποιων έργων αναπτυξιακών θα εγκριθούν στο τέλος του μεγάλου κεφαλαίου. Δεν γίνεται τίποτα άλλο.

Να πάρουμε παραδείγματα από την ανακύκλωση, η οποία πραγματικά έχει πάρει αυτά τα χρόνια τεράστια προπαγάνδα και στην ουσία γίνονται μόνο αυτά που θέλουν κάποιοι ξένοι μονοπωλιακοί κύκλοι, που έχουν σχέση με Δημάρχους και με την ΚΕΔΚΕ να πουλήσουν μηχανήματα, να φτιάξουν εργοστάσια κατά Δήμο. Όχι να γίνει ο κεντρικός σχεδιασμός. Όχι να συνδεθούν πραγματικά οι χώροι γενικότερα ΧΥΤΥ, δηλαδή, καινούργιοι, με τα νέα επιστημονικά δεδομένα, χώροι σχεδιασμού, όπως είναι η μεγάλη περιφέρεια της Αττικής και άλλη σε όλη την Ελλάδα και να είναι δίπλα και εργοστάσια ανακύκλωσης με ευθύνη του δημοσίου και των Δήμων. Όχι. Οι εταιρείες θέλουν να οικονομήσουν και να έχουν και την ευθύνη της διαχείρισης του εργοστασίου. Τίποτα απολύτως δεν λέτε για αυτά. Εκεί δεν υπάρχουν αναλύσεις και στοιχεία;

Μιλάτε για περιβαλλοντικό τέλος. Δηλαδή, αυτός που θα καταστρέφει, αφού θα πληρώνει, γιατί να μην καταστρέφει; Ακούτε τώρα κάτι. Θα πάρουν περιβαλλοντικό τέλος. Από ποιον; Δηλαδή, από αυτόν που θα έρθει, θα επενδύσει, θα κάνει τη δουλειά του. Όπως η Ευρωπαϊκή Ένωση περιμένετε να μας λύσει το πρόβλημα του περιβάλλοντος, που πουλά τους ρύπους. Δηλαδή, περιμένουμε αυτή που πουλά το ρύπο. Δηλαδή, αν η Χαλυβουργική στην Ελευσίνα με τα διυλιστήρια του Ασπροπύργου, μεγάλες επιχειρήσεις, ο ένας έχει λιγότερο ρύπο από τον άλλον, θα πουλήσει ο ένας στον άλλον και έτσι δεν θα έχουμε ρύπο στην περιοχή, θα πάρουν και περιβαλλοντικό τέλος και τελειώσαμε. Όλοι θα ζήσουμε σε μια φιλοικούπολη. Ελάτε να ζήσετε στο Θριάσιο και με αυτές τις λογικές θα είναι φιλοικούπολης, γιατί θα βάλουμε δύο δένδρα παραπάνω. Όταν οι Δήμοι, το άλλο παράδειγμα, μας βάζουν σε μία νομοθεσία χωροταξική, ξέρετε πολύ καλά οι Δήμαρχοι, να φτιάξουμε Γενικούς Πολεοδομικούς Σχεδιασμούς, με βάση τις κατευθύνσεις των μεγάλων συμφερόντων, γιατί δεν μπορούμε να πάρουμε πουθενά χώρο ελεύθερο. Το ξέρουν οι Δήμαρχοι. Ποιος θα πάει να πάρει χώρο, να κάνει κατάληψη, όπως έκαναν οι παλιοί Δήμαρχοι, μετά το ΕΑΜ. Το ξέρετε πολύ καλά. Για πράσινο, γιατί, πρώτον, δεν έχουν οι Δήμοι το προσωπικό, δεν μπορούν να το κάνουν πράσινο. Πρέπει πρώτα να πολεοδομήσουν, να δώσουν το μισό και παραπάνω στον ιδιώτη, για να πάρουν έναν χώρο δικό τους. Τι να κάνουν μετά; Με τη Σύμπραξη του Δημόσιου Ιδιωτικού τομέα να κάνουν μια καφετέρια, όπου θα πληρώνουν το καφέ και όπως είπα προηγούμενα θα τον πληρώνω εγώ ο πολίτης κα ο δημότης. Αυτές είναι οι φιλοικούπολεις; 

Άρα, δηλαδή ή πραγματικά συγκρουόμαστε με αυτή την πολιτική, που πραγματικά και περιβαλλοντικά, γιατί δεν μπορεί να μας λένε στους Δήμους να πάρετε τετράωρα, να πάρετε ακόμα και με stage και την ίδια στιγμή η ίδια η πολιτική να προστατεύει το περιβάλλον.

Έκλεισε εργοστάσιο στην περιοχή της Ελευσίνας. Υαλουργεία Κρόνος και ήρθε το Υπουργείο Εργασίας και λέει στον Δήμο της Ελευσίνας θα πάρετε με τετράωρο ένα πρόγραμμα και όταν ήταν 27 εργαζόμενοι να μπουν σε αυτό το πρόγραμμα, ξέρετε ποια ήταν τα στοιχεία; Έπρεπε να είναι απόφοιτοι λυκείου, αλλιώς δεν τους παίρνει.

Άρα, η αειφόρος βιώσιμη ανάπτυξη και όλο αυτά είναι με λίγα λόγια κούφια και δεν έχουν καμία σχέση, γιατί όλα στηρίζονται στη λογική του κέρδους. Δεν μπορεί η Εμπορική Τράπεζα, που είναι καθαρά ιδιωτική, σήμερα να λέτε και προπαγανδίζετε ότι στήριξε λέει την εκπαίδευση για το περιβάλλον. Τι λέτε τώρα; Αυτές τις λογικές, δεν μπορεί έτσι να υπάρχει περιβάλλον, συνολικό περιβάλλον, όχι πράσινο μόνο, που να ζουν οι εργαζόμενοι.

Κλείνω με μια άλλη πολιτική, μόνο που θα έχει ενδιαφέρον τον άνθρωπο, με μια λαϊκή οικονομία, λαϊκή εξουσία μόνο θα λυθούν τα προβλήματα.

ΠΡΟΕΔΡΕΙΟ: Αγαπητέ μου συνάδελφε, σέβομαι αυτά που λέτε, αλλά στην Ελλάδα εδώ και πολλά χρόνια υπάρχει η έννοια της ιδιοκτησίας και δυστυχώς εμείς οι Δήμαρχοι δεν μπορούμε να πάμε να καταλάβουμε, όπως γινόταν μετά το ΕΑΜ χώρους. Σήμερα δυστυχώς όλοι οι χώροι κάπου ανήκουν. Για αυτό υπάρχει νομοθεσία, ο 1337 και εφαρμόζουμε αυτό. Οι Δήμαρχοι, αν αυθαιρετήσουν με τον τρόπο που είπατε, έχουν και τις ανάλογες κυρώσεις.

Α. ΧΩΡΟΖΑΝΗΣ: (εκτός μικροφώνου)

ΠΡΟΕΔΡΕΙΟ: Μα τα υπερασπίζουμε στο πλαίσιο της υφιστάμενης νομοθεσίας. Επαναστατικό δικαίου δεν ξέρω κανέναν Δήμαρχο να το κάνει σήμερα και να μην έχει τις αντίστοιχες κυρώσεις. Αν αμφισβητούμε το θέμα της ιδιοκτησίας σε αυτή τη φάση, δεκτά και όλα αυτά που είπατε.

Δ. ΜΠΑΪΡΑΚΤΑΡΗΣ: Ο κύριος Σταύρος Μηλιώνης.

Σ. ΜΗΛΙΩΝΗΣ: Καλησπέρα, φίλες και φίλοι. Σταύρος Μηλιώνης από την καμπάνια των 800 Μη Κυβερνητικών Οργανώσεων για το Σύνταγμα. Ακούστηκαν σήμερα πάρα πολύ ενδιαφέροντα πράγματα, τα οποία πραγματικά με κάνουν να τα σχολιάσω με την άλλη ιδιότητα που έχω, του εκπροσώπου μιας περιβαλλοντικής οργάνωσης του ΚΕΑΜ, που ασχολείται με θέματα περιβάλλοντος και νέων τεχνολογιών. Δεν θα το κάνω όμως, γιατί εδώ σήμερα έχω έρθει με την άλλη ιδιότητα, που είναι νομίζω κάτι που ξεπερνά όλους μας, ξεπερνά και το ΚΕΑΜ, ξεπερνά τις περιβαλλοντικές οργανώσεις και την Τοπική Αυτοδιοίκηση. Είναι μία νέα πραγματικότητα που πιστεύουμε ότι δημιουργείται και είναι αυτό της συνεργασίας και των νέων δυνατοτήτων που δίνονται, όταν όλες οι δυνάμεις μαζί ενωθούν και εργαστούν όπως το κοινό συμφέρον. Οι δυνάμεις αυτές είναι η κοινωνία των πολιτών και η Τοπική Αυτοδιοίκηση. Τα δύο κύτταρα που είναι πιο κοντά στον πολίτη.


Να μιλήσω λιγάκι για την καμπάνια. Η καμπάνια ξεκίνησε – και θα είμαι πολύ σύντομος – πριν τέσσερα χρόνια. Ήταν μια συνεργασία των μεγαλύτερων οργανώσεων τότε. Στην αρχή ήταν γύρω στις 30 οργανώσεις, μετά συνέχεια έγινε ένα κύμα, το οποίο απαιτούσε να μπει στο Σύνταγμα ένα άρθρο, που να αναγνωρίζει τον ρόλο της κοινωνίας των πολιτών και των οργανώσεών της. Εμπνευστής της ήταν ο Νικήτας ο Λιοναράκης, που δεν τον έχουμε τώρα μαζί μας και αυτή η προσπάθεια ήταν η πρώτη προσπάθεια που έγινε από τη βάση για αλλαγή ενός άρθρου του Συντάγματος.


Ζητούσαμε λοιπόν να μπει ένα άρθρο, το οποίο να αναγνωρίζει τον ρόλο της κοινωνίας των πολιτών, ένα άρθρο στο Σύνταγμα. Αυτό δεν έγινε. Δεν απογοητευτήκαμε, γιατί ο λόγος δεν ήταν ότι απορρίφθηκε το αίτημα, όλοι συμφωνούσαν. Το ΠΑ.ΣΟ.Κ. συμφώνησε με τις προτάσεις του, ο αρχηγός του πρότεινε να γίνει κάτι τέτοιο. Ο ΣΥΝΑΣΠΙΣΜΟΣ το πήγε ακόμα πιο πέρα και ζήτησε να πάρει πιο συγκεκριμένη μορφή αυτό το άρθρο. Επίσης και η ΝΕΑ ΔΗΜΟΚΡΑΤΙΑ ήταν σύμφωνη. Το ότι δεν έγινε η συνταγματική αναγνώριση της κοινωνίας των πολιτών, οφείλεται στο ότι δεν έγινε καμία αλλαγή του Συντάγματος για τους λόγους που όλοι γνωρίζετε και ήταν πέρα από εμάς.


Τι θα έφερνε αυτό και για ποιον λόγο το ζητούσαμε. Ζητούσαμε να μπει ένα άρθρο στο Σύνταγμα που να αναγνωρίζει τον ρόλο των οργανώσεων, διότι με αυτό τον τρόπο θα άλλαζαν όλοι οι νόμοι στην Ελλάδα.

ΠΡΟΕΔΡΕΙΟ: Κύριε Μηλιώνη, είναι και μέσα στις εισηγήσεις που ακούστηκαν αυτό το πράγμα. Να μπουν οι Μη Κυβερνητικές Οργανώσεις σε όλο το πλέγμα.

Σ. ΜΗΛΙΩΝΗΣ: Βεβαίως και σε αυτό το σημείο θέλω να πω ότι η ΚΕΔΚΕ πρωτοστάτησε και ήταν από τους πρώτους φορείς, που στην ουσία έκαναν πράξη αυτό που ζητούσαμε. Το πήγαν πιο μπροστά και συστήσαμε μια Επιτροπή διαβούλευσης, στην οποία και ο κύριος Κοτρωνιάς και εγώ συμμετέχουμε, για να δούμε το τι μπορεί να αλλάξει, τι πρέπει να αλλάξει, ώστε να υπάρχει πιο στενή συνεργασία.


Να αναφέρω με συντομία το τι έγινε μέχρι τώρα. Έγινε μια προσπάθεια, σε όλους τους Δήμους, όποιοι το ζήτησαν, πήγαν επιστολές, ώστε να χρησιμοποιήσουμε όλες τις οργανώσεις, που μπορούν να βοηθήσουν σε θέματα περιβάλλοντος, σε θέματα κοινωνικής πολιτικής, κοινωνικής μέριμνας.


Για τα επιχειρησιακά σχέδια, που πριν από λίγο καιρό καταρτίσατε, έγινε μια προσπάθεια ενίσχυσης της διαβούλευσης, μέχρι να γίνει μια πραγματική διαβούλευση. Κάποιοι Δήμοι που χρησιμοποίησαν την καμπάνια έγινε μια καλή προσπάθεια.

ΠΡΟΕΔΡΕΙΟ: Κύριε Μηλιώνη, έχουμε και την πρότασή σας, για να συνεργαστούμε με την καμπάνια να το περάσουμε.

Σ. ΜΗΛΙΩΝΗΣ: Έχουμε καταθέσει λοιπόν μια πρόταση που εμείς πιστεύουμε ότι πρέπει οι περιβαλλοντολογικές οργανώσεις και οι Δήμοι να υπάρχει μια κοινή Επιτροπή, στην οποία να συζητάμε και να αποφασίζουμε για τα περιβαλλοντικά θέματα. Την έχουμε καταθέσει και πιστεύουμε να την πάρετε υπόψη σας.

ΠΡΟΕΔΡΕΙΟ: Ευχαριστούμε πάρα πολύ.


Παρακαλώ τον κύριο Μαυροματίδη Δημήτρη, μέλος του Δ.Σ. της ΤΕΔΚ Κοζάνης.

Δ. ΜΑΥΡΟΜΑΤΙΔΗΣ: Εγώ θα μιλήσω λίγο επί της εισήγησής σας και θα κάνω δύο παρατηρήσεις.


Κάνω πρώτα δύο παρατηρήσεις εκτός κειμένου και θα είμαι πολύ σύντομος, δεν θα πάρω πάνω από τρία λεπτά.


Πρώτον, έχουμε συνειδητοποιήσει, γιατί δεν γίνεται καμία αναφορά μέσα, επειδή σήμερα τα διάβαζα, ότι έχει μπει πολύ χοντρά πια το θέμα της πυρηνικής ενέργειας και έχει μπει από τον Ιανουάριο. Εγώ προσωπικό έχω αρθρογραφήσει και τα έχω αναρτημένα εκεί στον Νομό μου, τέλος πάντων, με δημοσιεύματα και τα οποία δημοσιεύματα κάνουν κάτι πολύ χειρότερο. Δεν το αναφέρουν απλά μόνο σε γενικό επίπεδο, εστιάζουν και περιοχές για να μαζέψουν αντιδράσεις, κατά τη δική μου καχύποπτη άποψη. Κατά τη δική μου καλοπροαίρετη άποψη, είναι μια ανανεώσιμη, πως το είπε ο Υπουργός μας, πηγή ενέργειας και διάφορα τέτοια.


Άρα, εδώ έχω την αίσθηση πια ότι βρισκόμαστε μπροστά σε ένα πολύ μεγάλο θέμα, κατά τη δικιά μου άποψη, πρόβλημα, που είναι το ζήτημα της πυρηνικής ενέργειας και της εγκατάστασής της και μιλώ ως άνθρωπος, ο οποίος προέρχεται από την Κοζάνη και είμαι από έναν Δήμο, ο οποίος είναι ο πιο βάναυσα πληττόμενος αυτή τη στιγμή και με χωριό, το οποίο πάει να μετεγκατασταθεί, δηλαδή, να έχει μια εσωτερική μετανάστευση και να γίνουν πρόσφυγες στον τόπο τους, δηλαδή, ακριβώς για να πάρουν τα ορυκτά καύσιμα.

Το λέω αυτό, γιατί και εκείνη η περιοχή είναι μία από τις περιοχές, νομίζω ή η Δράμα ή η Ξάνθη και Κοζάνη και κυρίως εστιάζουν στην Κοζάνη, γιατί σου λέει: «Δεν βαριέσαι. Δεν θα υπάρξουν περιβαλλοντικά ανακλαστικά τέτοια από τον κόσμο, δεδομένου είναι μια ενεργειακή κουλτούρα περιβαλλοντικής υποβάθμισης». Λάθος.


Οι περιβαλλοντικές οργανώσεις, για τις οποίες είπατε προηγουμένως συνάδελφοι υπάρχουν σε πολύ έντονο βαθμό στο ενεργειακό λεκανοπέδιο, ακριβώς διότι, για να μην είμαι υπερβολικός, ο κόσμος υποφέρει. Όταν λέω ο κόσμος υποφέρει εννοώ ότι δεν τολμούν να πάνε να κάνουν επιδημιολογικές μελέτες, να κάνουν μελέτες αναπνευστικών προβλημάτων και έχουμε φτάσει σε σημείο να μην δίνονται στοιχεία.


Για να καταλάβετε το μέγεθος του προβλήματος, δηλαδή, όταν κάποιοι ξεσηκώνονται για τις γραμμές μεταφοράς υψηλής τάσης, εκεί πέρα τι συμβαίνει. 


Προτείνω λοιπόν να συμπληρωθεί, όπως ζητάτε, για να είμαι συγκεκριμένος, από τη ΔΕΗ και τη ΔΕΣΜΥΕ ένα-δύο ζητήματα, να ζητήσουμε και ένα τρίτο που είναι: απαιτούμε τον σεβασμό και τα δικαιώματα των κατοίκων και των πολιτών, για να μην πούμε μόνο λιγνιτικές, όπου υπάρχει εξόρυξη ορυκτών καυσίμων. Ας το κάνουν πιο γενικά.

ΠΡΟΕΔΡΕΙΟ: Έχω την εντύπωση ότι πρέπει να σας καλύπτει η απόφαση του Διοικητικού Συμβουλίου της ΚΕΔΚΕ για ενεργειακό Συνέδριο μέσα στην άνοιξη, όπου εκεί πέρα σας είπα ότι θα εξαντληθεί η θεματολογία από κάθε πλευρά.

Δ. ΜΑΥΡΟΜΑΤΙΔΗΣ: Έρχομαι εδώ πέρα και χαίρομαι πάρα πολύ, γιατί το προλαμβάνειν και είναι από τις λίγες φορές, εδώ και στην απασχόληση το έχω δει αυτό. Να λέμε και τα θετικά, να μην είμαστε μόνο γκρινιάρηδες.


Έχουμε προβλήματα λοιπόν υπόγειων υδροφόρεων. Θα ήθελα λοιπόν σε αυτό το Συνέδριο τουλάχιστον με την ΤΕΔΚ Κοζάνης, αν και νομίζουμε ότι έχουμε αρκετά στελέχη της Επιτροπής, στην Επιτροπή σας και τον Μανώλη και τον κύριο Μπουτονίδη και τον κύριο Γκάσιο, αν δεν κάνω λάθος, δεν ξέρω και ποια άλλα. Όμως θα ήθελα τουλάχιστον, πριν την οργάνωση συνεδρίου τη θεματική ενότητα, η οποία αφορά το κομμάτι που έχει σχέση με ορυκτά καύσιμα και τις επιπτώσεις που έχει, ας συζητηθεί λίγο και ας το δουν λόγω της εμπειρίας.


Έρχομαι σε ένα άλλο θέμα. Περιβαλλοντική παιδεία δεν υπάρχει και θεωρώ ότι η Αυτοδιοίκηση – και πολύ ορθά λέτε – πρέπει να βγει μπροστά.


Πάμε σε άλλο θέμα. Είπα προηγουμένως στη διπλανή αίθουσα – γιατί στη διπλανή αίθουσα, κατά κάποιο τρόπο, αναδείχτηκε το ζήτημα του περιβάλλοντος και των προστατευόμενων περιοχών, θα το βάλω με λίγο οξύμωρο τρόπο, όπως το είπα στη διπλανή αίθουσα – θα το πω και εδώ ότι είναι στην ουσία «προστατευόμενες» και εκείνες οι περιοχές. Αν δείτε τις δράσεις, οι οποίες αναλύονται επιγραμματικά ως ένα μίνι επιχειρησιακό συνοπτικό σχέδιο, ακριβώς οι αντίστοιχες δράσεις που πρέπει να έχουν, ενημέρωση, ευαισθητοποίηση, παρακολούθηση, αποκατάσταση, είναι οι ίδιες δράσεις που πρέπει να προβληθούν και εκεί. Αν δεν θέλετε να ενσωματωθούν σε εκείνο το επιχειρησιακό σχέδιο οι περιοχές Κοζάνης, Φλώρινας, Αρκαδίας, που είναι βάναυσα ταλαιπωρημένες και που ακριβώς θα δείξει αυτή τη στιγμή σημειολογικά σε εκείνους τους κατοίκους που αισθάνονται μόνοι ότι η ΚΕΔΚΕ είναι δίπλα τους, να μπορούσε να βγει ένα αντίστοιχο πρόγραμμα και κλείνω.

Δ. ΜΠΑΪΡΑΧΤΑΡΗΣ: Ευχαριστούμε.


Ο κύριος Λύκος Σήφης, Δήμαρχος Σφακίων. Παρακαλούμε πλέον επιγραμματικά κυρίως τις προτάσεις που ενδιαφέρουν, γιατί ξεκινά το Διοικητικό Συμβούλιο σε λίγο.

Ι. ΛΥΚΟΣ: Κύριε Πρόεδρε, αισθάνομαι ειλικρινά αμηχανία. Θα κάνω την τοποθέτησή μου σεβόμενος τους οικοδεσπότες στα πλαίσια αυτά, αλλά πριν απ’ όλα θα κάνω μία διαδικαστική παρατήρηση που έχει πολιτική χροιά.


Όταν λέμε Συνέδριο της ΚΕΔΚΕ, κύριε Πρόεδρε, εννοούμε Συνέδριο των Συνέδρων. Αυτό τουλάχιστον ξέρω εγώ. Όμως αυτό το πράγμα που είδα σήμερα και από το ’98 παρακολουθώ δεν είναι μόνο Συνέδριο των Συνέδρων. Είναι των παρατηρητών, των οργανώσεων, που όλες αυτές αξιόλογες. 


Παρακαλώ σημειώστε, είναι αίτημά μου, στείλτε μου ένα e-mail στον Δήμο, στα Σφακιά, είναι το νοτιότερο άκρο της Ελλάδας, να μου πείτε από όλο τον χρόνο του Συνεδρίου πόσος ήταν ο χρόνος των 500 Συνέδρων. Από το ’98 είμαι Σύνεδρος, περιμένω υπομονετικά και θα μου πείτε ότι σε δύο λεπτά θα μιλήσω.

Αυτή είναι πολιτική παρατήρηση και πηγάζει από αυτό που λέω συνεχώς από το ’98 ότι αυτή η ΚΕΔΚΕ είναι η ΚΕΔΚΕ των μεγάλων Δημάρχων, δεν έχει καμία σχέση με την ύπαιθρο, δεν έχει καμία σχέση με την Ελλάδα, η οποία αργοπεθαίνει και δεν άκουσα τίποτα.

ΠΡΟΕΔΡΕΙΟ: Κύριε Δήμαρχε, με συγχωρείτε, αλλά δεν μπορεί να μείνει αυτό έτσι. Αυτή η ΚΕΔΚΕ, την οποία χαρακτηρίζεται των μεγάλων Δημάρχων, είναι η ΚΕΔΚΕ, η οποία έχει πάρει αυτές τις αποφάσεις, οι οποίες είναι εις βάρος των μεγάλων Δημάρχων και υπέρ των μικρών Δημάρχων.

Ι. ΛΥΚΟΣ: Θα σας πω, κύριε Κοτρωνιά, μη βιάζεστε, άποψή σας είναι. Αυτή η ΚΕΔΚΕ επιμένω ότι εξυπηρετεί και εκφράζει τα συμφέροντα ελάχιστης τουλάχιστον σε χωροθέτηση στη χώρα μας. Το 90% είναι ξεχασμένο και μιλά αυτή η αποκέντρωση για περιφερειακή ανάπτυξη. Σίγουρα τα προβλήματα των πόλεων είναι μείζονα, τα σεβόμαστε, αλλά δεν θα μιλάτε μόνο για αυτά. Θα μας δώσετε τη δυνατότητα να κάνουμε διαβούλευση οι Σύνεδροι. Εδώ δεν μπορεί να γίνει διαβούλευση. Μιλούν όλοι οι άλλοι και καλά κάνουν. Εμείς δεν μπορούμε να μιλήσουμε. Από τα Σφακιά για να έρθω έκανα δύο ημέρες.


Πρακτικές παρατηρήσεις. Λέτε παρεμβάσεις Συνέδρων. Θα κάνω λοιπόν κάποιες πρακτικές παρατηρήσεις και αφορούν το περιβάλλον.


Φορέας διαχείρισης. Σωστά ο κύριος Μπαϊραχτάρης έφερε μία εισήγηση, την οποία την διαβάσαμε εμείς, πριν μπούμε εδώ μέσα, αρκετά τεκμηριωμένη. Όμως σημασία έχει να μην είμαστε στο θεωρητικό μέρος, να πάμε και στα πρακτικά. Η συμμετοχή του Συνέδρου εδώ και του καθενός εξ ημών είναι να φέρει εδώ τις παρατηρήσεις της περιοχής του και εσείς να τις ενσωματώσετε, να τις συνθέσετε, για να βγάλουμε αποτέλεσμα.


Εγώ αυτό θα κάνω λοιπόν. Θα πω κάποιες σκέψεις που εκπηγάζουν από τη δράση και την εμπειρία μου στον χώρο που ζω, σε έναν Δήμο 467.800 στρέμματα, ορεινός Δήμος, ο νοτιότερος Δήμος της Ελλάδας μετά την Γαύδο, που είναι ξεχασμένος.


Αυτές τις παρατηρήσεις λοιπόν τις έχω υποβάλλει από το ’98. Πότε δεν είδα να προχωρήσουν. Θα σας τις υπενθυμίσω. Προστασία Περιβάλλοντος, προστατευόμενες περιοχές. Ο εθνικός Δρυμός της Σαμαριάς είναι από το 1962. Θα δείτε την πρόταση. Έχει φορέα διαχείρισης, είμαι και μέλος εγώ, αλλά δεν έχει λεφτά.


Το Φαράγγι της Σαμαριάς, που είναι ο μεγαλύτερος πεζόδρομος της Ευρώπης 18 χιλιόμετρα με ότι ομορφιές μπορεί να δώσει έχει εισιτήρια περίπου τον χρόνο 1.000.000 €. Τα παίρνει το Υπουργείο Γεωργίας και δεν τα δίνει στον φορέα. Πρόταση λοιπόν κάνω εγώ, αυτές οι εισπράξεις να πάνε στον φορέα διαχείρισης. Όχι το 30% στους όμορους Δήμους και το 70% στον ειδικό λογαριασμό του Υπουργείου Γεωργίας. Αυτό γράψτε το. Να μην πω για άλλα τώρα, που έχουν σχέση με τη διαφύλαξη, με τους γιατρούς, με τους φύλακες και τα λοιπά.


Δεύτερη παρατήρηση. Ορεινός όγκος. Στην Ελλάδα κάποτε προσπάθησαν να δημιουργήσουν μια πολιτική που αφορά τον ορεινό όγκο και ακόμα τώρα έρχεται λέει το ειδικό χωροταξικό για τους ορεινούς όγκους. Όταν έγινε η ιστορία στα Ζωνιανά, ήρθε η κυβέρνηση και μας είπε ότι θα κάνουμε ένα ειδικό πρόγραμμα, για να ενισχύσουμε τις ορεινές περιοχές, σε στυλ Πίνδος.


Πρόταση λοιπόν: εμείς στην Κρήτη με παρέμβαση του Περιφερειάρχη έχει γίνει μια μελέτη, έχουμε συστήσει μία αστική μη κερδοσκοπική εταιρεία όλοι οι ορεινοί Δήμοι και έχουμε κάνει μία μελέτη αντίστοιχη του Πίνδος, που είναι ένα πολύ ωραίο πρόγραμμα. Αυτό λοιπόν προτείνω να συγχρηματοδοτηθεί από το πρόγραμμα δημοσίων επενδύσεων και από το ΘΗΣΕΑΣ.


Δεν θα μπω σε λεπτομέρειες, είναι πάρα πολλά, αλλά σέβομαι τον χρόνο σας.


Ενεργειακά. Αιολική ενέργεια. Γίνονται χωροθετήσεις, ειδικά σε ευαίσθητες περιοχές με Αιολικά Πάρκα, που όλοι είμαστε υπέρ αυτών, αλλά δεν ρωτούν ποτέ την Τοπική Αυτοδιοίκηση την Πρωτοβάθμια. Δεν γνωμοδοτούμε και έρχονται εκ των υστέρων και γίνονται όλες αυτές οι ιστορίες.


Δεύτερον που αφορά την ενέργεια, υπογείωση των καλωδίων. Στην Αθήνα ξέρετε, κύριοι συνάδελφοι, πως θα γίνει η υπογείωση; Από τη ΔΕΗ. Εμάς ξέρετε τι μας λένε όταν πάμε να κάνουμε υπογείωση των καλωδίων σε αυτούς; Πληρώστε, κύριοι, την υπογείωση. Άλλοι πολίτες είναι εδώ, άλλοι είναι στα Σφακιά, άλλοι είναι στη Μακεδονία; Μας λέει η πρόταση της εισήγησης να διεκδικήσουμε το 30%. Υπάρχει η νομοθετική ρύθμιση, που λέει 50% η Τοπική Αυτοδιοίκηση και 50% η ΔΕΗ. Αυτό ξέρετε από που περνά; Από τα κανάλια των ημετέρων.


Αυτό λοιπόν που ζητάμε εμείς και μην σας φανεί παράξενο ότι οι περιοχές σαν τα Σφακιά θέλουν υπογειοποίηση, διότι έχουν σχέση με την προστασία του περιβάλλοντος, με τις φωτιές.


Δασική προστασία. Το έχω ξαναπεί κύριε Κοτρωνιά και σε εσάς. Η Κρήτη έχει ένα μεγάλο πευκόδασος, το μοναδικό, της Ανώπολης στα Σφακιά. Αυτό πεθαίνει αργά. Στέλνουμε στο Μπενάκειο, στέλνουμε παντού, ελάτε να μας πείτε επιστημονικά τι να κάνουμε. Ουδείς δεν απαντά. Αυτό το δάσος πεθαίνει. Φταίει ο MARSALINA HELLENIKA Εγώ δεν ξέρω; Μηχανικός είμαι. Όμως, από εκεί και πέρα, θα πρέπει να μας πουν: τι θα κάνουμε για να προστατέψουμε, όταν λέμε για το δάσος;


Δεύτερον, είναι δυνατόν να υπάρχει δάσος και το Δασαρχείο να μην έχει δυνατότητα να κάνει δασική οδοποιία; Αυτά όλα τα έχουν αφήσει στους Δήμους. Η δασική οδοποιία είναι ένα στοιχειώδες και σημαντικό όπλο και κατά των πυρκαγιών, αλλά και να το αξιοποιήσουμε και να αναδείξουμε το δάσος. 


Υδάτινο δυναμικό. Στον Δήμο μου έχω χωριά που δεν έχουν ύδρευση. Σας φαίνεται παράξενο στο Θριάσιο Πεδίο ή κάπου αλλού. Κουβαλάμε με βυτία. Έχουμε σημείο στα Λευκά Όρη που έχει 3,20 μέτρα βροχομετρικό δίκτυο, που σημαίνει ότι το νερό φεύγει και πάει στα παράλια. Δεν μπορούμε να κάνουμε λιμνοδεξαμενές, γιατί δεν έχουμε πόρους.


Άρα λοιπόν, ένα ζήτημα που αφορά τους ορεινούς Δήμους είναι η δημιουργία λιμνοδεξαμενών για να αποφύγουμε τις ενεργοβόρες γεωτρήσεις και ότι άλλο συνεπάγεται με την εφαλμύρωση και τα λοιπά.


Βιολογικοί καθαρισμοί. Πάντα σας λέω τις εμπειρίες της περιοχής μου. Λυβικό Πέλαγος, το δυτικό, Παλαιόχωρα, Σούγια, Αγία Ρουμέλη, Χώρα Σφακιών δεν υπάρχει βιολογικός. Φυσικά, αλλά μας λένε θα περιμένετε, μετά από τους άλλους, έχουμε υποβάλει και μελέτες. Δεν θέλω να σας κουράσω.


ΧΥΤΑ. Ακούστε πως ζει η υπόλοιπη Ελλάδα και λέω για την περιοχή του Δήμου μου και άλλοι συνάδελφοι θα μπορούν να πουν κάτι αντίστοιχο υποθέτω. Το 1982 τα μεσογειακά ολοκληρωμένα προγράμματα ξέρετε πως πήγαν. Στην περιοχή μου – και καλά το έκαναν – το αξιοποίησαν και έκαναν τον πρώτο ΧΥΤΑ το ’82. Ακόμα δουλεύουμε αυτό τον ΧΥΤΑ, 26 χρόνια. Υπάρχει και το ζήτημα τώρα να τα κάνουμε ανταποδοτικά, συζητάμε για τα ανταποδοτικά τέλη.


Συγκοινωνίες. Εγώ σαν Δήμαρχος αγόρασα με λεφτά του ΘΗΣΕΑ λεωφορείο, το οποίο το κλείδωσα τώρα.


Όσον αφορά για τη χωροταξία και τον περιφερειακό σχεδιασμό εκεί υπάρχει πάλι μια μεγάλη ιστορία. Ο υπερκείμενος σχεδιασμός, δηλαδή, ο περιφερειακός σχεδιασμός πρέπει να είναι σεβαστός από τα ΣΧΟΑΠ. Κάθε 5 χρόνια έχουμε δυνατότητα να βελτιώσουμε τους περιφερειακούς σχεδιασμούς.


Παράδειγμα σας λέω. Έχουν γίνει μέχρι και επερωτήσεις στη Βουλή, όταν ένας Δήμος κάνει ΣΧΟΑΠ και δεν συμπεριλάβει έναν άξονα που περιέχεται, αυτό καταδικάζει τους άλλους. Είναι ζητήματα, τα οποία έχουν περάσει στις κοινωνικές δράσεις.


Κλείνοντας και σας ευχαριστώ πολύ για τον χρόνο που μου δώσατε τον ελάχιστο παραπάνω και να με συγχωρείτε για τον τρόπο μου, δεν έχω προσωπική νύξη για κανέναν, κύριε Πρόεδρε, απλώς, είναι πολιτική θέση, τη ζω από το ’98, αυτή η ΚΕΔΚΕ δεν μπορεί να μας οδηγήσει σε (..). Όχι ότι έχει να κάνει με πρόσωπα, αλλά είναι η σύνθεση τέτοια που η ύπαιθρος απουσιάζει. Θέλω να μου απαντήσετε, στον Δήμο Σφακίων από όλο αυτό το Συνέδριο πόσος χρόνος αντιστοιχούσε στους Συνέδρους;


Ευχαριστώ πολύ.

ΠΡΟΕΔΡΕΙΟ: Ευχαριστώ πολύ κύριε Λύκο. Απλώς μια παρατήρηση να κάνω. Να πω ότι, πέραν από τα αιτήματα και τις παρατηρήσεις για τη χρηματοδότηση που θέσατε και τα οποία βέβαια δεν νομίζω ότι είναι ακριβώς αντικείμενο του Συνεδρίου, σε πολλά από τα αιτήματά σας, τα οποία άκουσα, γιατί αυτά όλα τα αιτήματα για χρηματοδοτήσεις έχουν σχέση με την περιφέρεια, με άλλους φορείς, η ΚΕΔΚΕ είναι ένα «συνδικαλιστικό Όργανο», το οποίο εντάσσει γενικότερες διεκδικήσεις μέσα στα αιτήματά της και στις διεκδικήσεις της. Θέλω να σας πω ότι πολλά από αυτά που άκουσα είναι μέσα στις εισηγήσεις, ως γενικότερα αιτήματα της Αυτοδιοίκησης.


Θα σας πω κάτι, για να απαντήσω σε αυτό που είπατε. Το Συμβούλιο της ΚΕΔΚΕ έχει 31 μέλη. Από τα 31 μέλη οκτώ είναι Δήμαρχοι μεγάλων πόλεων. Όλοι οι υπόλοιποι είναι Δήμαρχοι Καποδιστριακών Δήμων και μεσαίων και μικρών πόλεων. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Εντάξει, θα μιλήσετε. Γιατί και εγώ έπρεπε να είμαι τώρα στο Διοικητικό Συμβούλιο, δεν είμαι, ακριβώς για να μιλήσουμε όλοι. Όμως είναι καίρια ζητήματα αυτά. Μα μπορεί τώρα να λέγεται, παραδείγματος χάρη, η ΚΕΔΚΕ αποφασίζει υπέρ των μεγάλων Δήμων, τη στιγμή που βγαίνει ο ίδιος ο Πρόεδρος χθες, ο Νικήτας ο Κακλαμάνης και λέει ότι, λόγω των μεταφερθεισών αρμοδιοτήτων, οι πόροι οι οποίοι έρχονται επιπλέον ζήτησαν κάποιοι Δήμαρχοι να μοιραστούν σε αυτούς που έχουν μεταφερθείσες αρμοδιότητες και θεωρούν τέτοιες τους σχολικούς φύλακες και τους Δημοτικούς Αστυνόμους; Έρχεται και ο ίδιος ο Κακλαμάνης και έρχεται το Συμβούλιο της ΚΕΔΚΕ και τα μοιράζει με τα κριτήρια της Χίου; Δηλαδή, με προτεραιότητα στους μικρούς Δημάρχους; Είναι δυνατόν να λέμε τώρα ότι αυτό το Συμβούλιο είναι για τους μεγάλους Δημάρχους;

Εντάξει, θα έχουμε πολλές χρόνο και ανοικτοί είμαστε στις συνεδριάσεις της Επιτροπής να φέρνετε τις παρατηρήσεις, οι οποίες δεν πάνε στα αζήτητα. Για αυτό που είπατε προηγουμένως, το έχω ξαναπεί για το δάσος, δεν είναι ένα θέμα που μπορούσαμε να κάνουμε κάτι και δεν το κάναμε, για πευκοδάσος το οποίο φθίνει. Με συγχωρείτε, τι μπορεί να κάνει, κατά τη γνώμη μας, η Επιτροπή Περιβάλλοντος για το δάσος του Δήμου Σφακίων, το οποίο φθίνει; Μα για όλα τα υπόλοιπα δεν είπαμε να γίνει δασονόμιο; Είπαμε ένα σωρό πράγματα.


Κύριε Δήμαρχε, αν θέλετε, μπορείτε και γραπτά να μας το στείλετε, να το δούμε και στην Επιτροπή Περιβάλλοντος το θέμα. Το αγνοούσαμε μέχρι σήμερα.

Δ. ΜΠΑΪΡΑΚΤΑΡΗΣ: Ο κύριος Τσίγκος Κώστας, Δημοτικός Σύμβουλος Ασπροπύργου.

Κ. ΤΣΙΓΚΟΣ: Εγώ είμαι παρατηρητής και θα είμαι πολύ σύντομος κύριε Πρόεδρε. 


Καταρχήν, με τον Δήμο Ταύρου εδώ πέρα έχουμε μεγαλύτερο πρόβλημα εμείς με τους τσιγγάνους και με καλώδια και ελαστικά και τα εμπορεύονται. Η πρόταση που θέλω να κάνω είναι η εξής: να μην επιτρέπεται ως εμπόρευμα καμένο μέταλλο, από τη στιγμή που δεν υπάρχει πιστοποιητικό …

ΠΡΟΕΔΡΕΙΟ: Το έχουμε σημειώσει και θα το ζητήσω να μπει. Να απαγορευτεί η καύση των καλωδίων από ΡΟΜΑ.

Λ. ΤΣΙΓΚΟΣ: Επίσης και να μην γίνεται το εμπόριο. Μετά, το γεγονός ότι εναποθέτουν μπάζα παντού και αυθαίρετα και ιδίως στις περιοχές της χωματερής οι φορτηγατζήδες, ένα ιδιώνυμο αδίκημα, γιατί εγώ έχω συλλάβει αρκετούς, ως Πρόεδρος της Επιτροπής Περιβάλλοντος και τελικά δεν υπάρχει τρόπος να τιμωρηθούν αυτοί οι άνθρωποι.


Ένα τρίτο θέμα είναι με τις κεραίες τηλεφώνου. Δεν υπάρχει άνθρωπος εδώ μέσα που να μην έχει κινητό. Μόλις μπαίνει μια κεραία τρέχει ο κόσμος και τρέχουμε όλοι, κατεβάζουμε την κεραία, παραδόξως όμως όλοι δουλεύουμε. Άρα λοιπόν, υπάρχουν κάποιες κεραίες που δεν βρίσκουν. Να το αντιμετωπίσουμε όπως όλες οι πολιτισμένες χώρες του κόσμου.


Ένα τελευταίο είναι το εξής: μέρη σαν τα δικά μας ήταν αγροτικά. Οι δρόμοι οι αγροτικοί οι τετράμετροι, όταν περιφράσσονται με κάποιον Σύμβουλο της Επικρατείας, ιδεολόγο, λέει ότι δεν μπορείς να περιφράξεις. Παλιά υπήρχε ένας νόμος επί Ράλλη που έλεγε: οι περιφράξεις του δρόμου γίνονται από τον άξονα του δρόμου 6 μέτρα από εδώ, 6 μέτρα από εκεί. Τον πρόλαβα εγώ. Όταν έφτιαξα το πρώτο μου σπίτι πήγα 6 μέτρα από τον άξονα του δρόμου. Κάποιος πατριώτης μας πήγε στο Συμβούλιο Επικρατείας και κέρδισε ότι οι περιφράξεις πάνε στο όριο της ιδιοκτησίας. Φρόντισα ως Αντιδήμαρχος να το άρω αυτό, πηγαίνοντας στην Πολεοδομία και λέγοντας ότι αν ένας περιφράξει 6 μέτρα από το όριο να του αναγνωρίσετε το οικόπεδο και αυτό που είναι μέχρι την άσφαλτο και λέει η Πολεοδομία όχι, από τη στιγμή που βάζεις την περίφραξη εκεί, εμείς θεωρούμε ο δρόμος δεν είναι 6 μέτρα. Σας παρακαλώ, αν μπορούμε να επέμβουμε με κάποιον τρόπο, ώστε κάποιος που έχει καλή διάθεση να περιφράξει ή υποχρεώνεται να περιφράξει από τον άξονα του δρόμου και να διαπλατύνει κάποιον δρόμο ή να αφήσει να μπορούν να κυκλοφορούν αυτοκίνητα, να μην του αφαιρούμε και το δικαίωμα να έχει χρησικτησία στον χώρο αυτό.

ΣΥΝΕΔΡΟΣ: (εκτός μικροφώνου)

Κ. ΤΣΙΓΚΟΣ: Ποιο σχέδιο πόλης; Για αγροτικούς δρόμους λέω. Η Ελλάδα είναι γεμάτη αγροτικούς δρόμους.

Α. ΧΩΡΟΖΑΝΗΣ: (εκτός μικροφώνου)

Κ. ΤΣΙΓΚΟΣ: Όχι, κύριε Χωροζάνη. Ο Ασπρόπυργος, η Μάνδρα, το Μενίδι έχουν αγροτικούς δρόμους, όσο και να σας φαίνεται περίεργο, αγροτικοί δρόμοι που είναι τετράμετροι κατά το σχέδιο. Με αυτούς τους δρόμους στο Καπανδρίτι ο κάθε ιδιοκτήτης και κουτοπόνηρος Αρβανίτης πάει και βάζει τη μάντρα ακριβώς εκεί πέρα, γιατί φοβάται ότι θα του φάνε ένα μέτρο και φοβάται δικαίως, γιατί του τρώνε το ένα μέτρο.


Θα πρέπει θεσμικά να κατοχυρώσουμε αυτόν που έχει διάθεση να κάνει.


Ευχαριστώ πολύ.

Δ. ΜΠΑΪΡΑΚΤΑΡΗΣ: Ευχαριστούμε πολύ. 


Ο κύριος Ζαφειρόπουλος Γρήγορης, Δήμαρχος Χαλανδρίου και μέλος του Διοικητικού Συμβουλίου της ΚΕΔΚΕ και αμέσως μετά ο κύριος Ούστογλου, Δήμαρχος Φερών. 

Γ. ΖΑΦΕΙΡΟΠΟΥΛΟΣ: Δεν θα μιλούσα, αλλά θέλω να απαντήσω σε δύο πράγματα. Το πρώτο είναι ηθικό και πολιτικό. Δήμαρχε μου, αδικήσατε πάρα πολύ με αυτά που είπατε την προσπάθεια και τη λειτουργία των Συμβουλίων της ΚΕΔΚΕ, όχι μόνο αυτής της περιόδου, αλλά και της προηγούμενης. Θα σας απαντήσω με ένα πολύ απλό παράδειγμα όμως, γιατί καλό είναι να λέμε ότι λέμε, αλλά να τα στοιχειοθετούμε.


Επιτρέψτε μου σας παρακαλώ, είμαι μέλος του Διοικητικού Συμβουλίου της ΚΕΔΚΕ και έχω δικαίωμα να υπεραμυνθώ των προσπαθειών μας και του τρόπου, με τον οποίο σκεφτόμαστε.


Αναλογιστείτε και μάλλον ψάξτε πρώτα απ’ όλα, πριν λέτε τις κατηγορίες αυτές, με ποιον τρόπο πήραμε απόφαση εμείς στο Διοικητικό Συμβούλιο και με βάση ποια κριτήρια, ποιανού Συνεδρίου για την κατανομή των χρημάτων των 250.000.000; Του Συνεδρίου της Χίου. Το Συνέδριο της Χίου δεν ευνοεί τους μεγάλους Δήμους. Ένα αυτό.


Δεύτερον, ελάτε – και σας παρακαλώ πολύ και εσάς και άλλους συναδέλφους – πάρτε τα πρακτικά και τις αποφάσεις Διοικητικού Συμβουλίου, να δείτε στη συντριπτική πλειοψηφία και οι συζητήσεις και οι προσπάθειες και οι τροπολογίες που ζητάμε πάνω στα νομοσχέδια να γίνουν πάρα πολλές φορές έχουν να κάνουν με Δήμους, οι οποίοι δεν είναι στα μεγάλα αστικά κέντρα.


Όσον αφορά τη MARSALINA HELLENICA το πρόβλημα έχει ξεκινήσει και φταίει η Αυτοδιοίκηση πάρα πολύ σε αυτό, διότι από το Β΄ Κοινοτικό Πλαίσιο Στήριξης υπήρξαν και ειδικές επιδοτήσεις – και το ξέρετε – για τους μελισσοκόμους και επειδή δόθηκαν τα χρήματα αυτά ανεξέλεγκτα, με τον ίδιο ανεξέλεγκτο τρόπου που δόθηκαν στην περιφέρεια δόθηκαν ακόμα και στις αστικές περιοχές. Αποτέλεσμα όλων αυτών ήταν να δημιουργηθεί το πρόβλημα με την MARSALINA HELLENICA.

Θέλω να σας πω γιατί πήρα και τον λόγο. Ο Δήμος Χαλανδρίου ήταν ο πρώτος Δήμος στην Ελλάδα, ο οποίος ξεκίνησε πριν από 4 χρόνια την προσπάθεια να ξεπεράσει γραφειοκρατικές διαδικασίες και προστριβές μεταξύ της επιστημονικής κοινότητας, το Παθολογικό Κέντρο και το Γεωπονικό Ινστιτούτο, οι Σύμβουλοι τον Υπουργών, ήταν Υπουργός ο κύριος Δρυς, το 2004, πριν από τους Ολυμπιακούς. Προσπαθήσαμε μαζί με το Γεωπονικό Ινστιτούτο να κάνουμε ένα πιλοτικό πρόγραμμα, το οποίο είχε όλες τις προδιαγραφές και κάλυπτε και τα προβλήματα, που είχαν δημιουργηθεί σε πάρα πολλές περιοχές, όχι μόνο στα περιαστικά δάση, αλλά και σε περιοχές σαν τις δικές σας. 

Σας πληροφορώ δυστυχώς ότι αντιεπιστημονικές κόντρες καθυστέρησαν το πρόγραμμα αυτό για 3 χρόνια. Ο κύριος Μπασιάκος που ανέλαβε μετά έχασε δύο πολύτιμα χρόνια και αυτός μέσα σε αυτή τη διαδικασία. Όμως αυτή τη στιγμή υπάρχουν από το Υπουργείο Αγροτικής Ανάπτυξης εγκεκριμένα παρασκευάσματα, τα οποία μπορείτε να τα προμηθευτείτε και να κάνετε τη διαδικασία αυτή. Επισήμως σας το λέω. Εμείς στην Αττική οι περισσότεροι Δήμοι το κάνουμε αυτό. Μπορεί να αντιμετωπιστεί λοιπόν το πρόβλημα αυτό. Απλώς μην καθυστερήσετε άλλο.

Συγγνώμη για την παρέμβαση και ευχαριστώ που με ακούσατε.

ΠΡΟΕΔΡΕΙΟ: Ευχαριστούμε. Ο Δήμαρχος Φερών.

Γ. ΟΥΣΤΟΓΛΟΥ: Επειδή είμαι και στο τέλος, Πρόεδρε, πάρα πολύ επιγραμματικά και σύντομα αυτά που θέλω να και στους άλλους συναδέλφους που βρίσκονται εδώ. Να σας συγχαρώ για την πρωτοβουλία που πήρατε με το θέμα για τους φορείς διαχείρισης. Γιατί πραγματικά είναι ένα θέμα, το οποίο είναι πάρα πολύ δύσκολο.


Εμείς που έχουμε στις περιοχές, που είναι και NATURA και RAMSAR, βλέπουμε ότι δεν λειτουργεί τίποτα από αυτά και δεν λειτουργεί, γιατί προφανώς δεν υπάρχει βούληση από το ΥΠΕΧΩΔΕ για να δώσει την ώθηση και να λειτουργήσουν.


Να σημειώσω και το ότι η Τοπική Αυτοδιοίκηση, κατά την άποψή μου, υποβαθμίζεται σε ότι έχει να κάνει με τα Προεδρεία και το Διοικητικό Συμβούλιο των φορέων. Δεν μπορεί σε μία περιοχή να έρχεται κάποιος με κομματικά κριτήρια και να καταλαμβάνει τη θέση του Προέδρου και να μην έχει τη διάθεση να συνεργαστεί όχι μόνο με τον Δήμαρχο, ούτε καν με την τοπική κοινωνία, για να γίνουν αυτά που πρέπει στους φορείς διαχείρισης.

Είναι ένα θέμα πάρα πολύ σοβαρό. Χάρηκα πάρα πολύ που το αναφέρατε και το λέω, γιατί έχουμε το Δέλτα του Ποταμού Έβρου, ένας υδροβιότοπος που, εκτός των άλλων, είναι το φυσικό όριο της Ελλάδας με την Τουρκία και θα πρέπει να είμαστε πάρα πολύ σοβαροί στην αντιμετώπιση όλων των προβλημάτων που αντιμετωπίζει και στο τι μπορούμε να κάνουμε.

Το δεύτερο και το πιο βασικό, κατά τη γνώμη μου, είναι ότι θα πρέπει σε οποιαδήποτε επένδυση γίνεται και έχει να κάνει με έναν Δήμο να μην λείπει η φωνή της Τοπικής Αυτοδιοίκησης και να μην γνωμοδοτεί μόνο το Νομαρχιακό Συμβούλιο. Θα πρέπει να έχουν λόγο οι Δήμοι, οι τοπικές κοινωνίες, γιατί πολλές φορές μπορούν να προστατέψουν και τα Νομαρχιακά Συμβούλια, από το να πάρουν λανθασμένες αποφάσεις.

Κλείνοντας, θέλω να κάνω μία πρόσκληση στην Επιτροπή να έρθει να συνεδριάσει στις Φέρες στο Δέλτα του Έβρου, να δείτε πως ακριβώς είναι και να έχετε μία προσωπική αντίληψη και για το πώς δουλεύουν ακόμη και οι φορείς.

Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε πολύ τον κύριο Δήμαρχο και για την πρόσκληση.


Ο κύριος Τσεκούρας Αθανάσιος, Δημοτικός Σύμβουλος Αγίας Βαρβάρας.

Α. ΤΣΕΚΟΥΡΑΣ: Κύριε Πρόεδρε, κύριοι Σύνεδροι, όσοι μείνατε, είναι πολύ δύσκολο στα τρία λεπτά φυσικά να πεις όσα θέλεις. Όμως υπάρχουν τεράστια προβλήματα και επιγραμματικά όσα μπορείτε να σημειώσετε και συμπεριλάβετε.


Ψάχνουμε στους Δήμους, γιατί έχω και μια άλλη αρμοδιότητα, εκτός του Δημοτικού Συμβούλου Αγίας Βαρβάρας Αθηνών, είμαι και μέλος του Διοικητικού Συμβουλίου για την προστασία του Καλαμά, μια Επιτροπή, η οποία αγωνίζεται 6 χρόνια και δεν μπορεί να βρει το παραμικρό δείγμα γραφής. Αναφερθήκαμε για πρόστιμα προηγουμένως, που δυστυχώς οι μεγάλες βιομηχανίες των 6.000 €, των 10.000 € και των 20.000 € δεν έχουν καθόλου σημασία.


Πρέπει να βρούμε λοιπόν σαν ΚΕΔΚΕ, μέσω των ΤΕΔΚ, μέσω των Δήμων ελεγκτικούς μηχανισμούς. Να ψάξουμε γρήγορα, να δημιουργήσουμε και όπου μπορούμε. Σήμερα είναι ένα εργαλείο η Αγροφυλακή, η οποία δυστυχώς δεν έχει αρμοδιότητες. Πηγαίνω συνέχεια με αγροφύλακες στην ευρύτερη περιοχή του Καλαμά Ιωαννίνων και στην ευρύτερη περιοχή του Νομού Ιωαννίνων, δεν βρίσκω άκρη, γιατί δεν έχουν αρμοδιότητες να ελέγξουν έναν άνθρωπο.


Γρήγορα λοιπόν να μεταφερθούν οι αρμοδιότητες στην Αγροφυλακή. Ίσως είναι ένα μέτρο ελέγχου αυτών που μπορούμε. 

ΠΡΟΕΔΡΕΙΟ: Έχουμε σημειώσει ήδη την πρόταση, για μια Επιτροπή ελέγχου συμμόρφωσης περιβαλλοντικών όρων.

Α. ΤΣΕΚΟΥΡΑΣ: Πέρα από εκείνη, υπάρχει η Αγροφυλακή, το θεσμοθετημένο Όργανο, να πάρει τις πρωτοβουλίες της.

Μιλάμε για ΧΥΤΑ. Το 2008 δεν υπάρχει ΧΥΤΑ. Πρέπει να δούμε γρήγορα τις νέες μορφές των Χώρων Υγειονομικής Ταφής, που έχει φύγει και από το όριο του ΧΥΤΥ. Έχουμε πάει σε πάρκα πλέον Χώρων Υγειονομικής Ταφής στην Ευρώπη. Αυτά χρηματοδοτεί η Ευρωπαϊκή Ένωση τώρα. Να τα δούμε, να δημιουργηθεί ένα πρότυπο στον ελλαδικό χώρο τέτοιο πολύ γρήγορα, ώστε οι υπόλοιποι Δήμοι, αλλά και οι υπόλοιποι κάτοικοι της Ελλάδας που αντιδρούν για τη θεσμοθέτηση χώρων ΧΥΤΑ στις περιοχές τους, όταν θα δουν ένα πραγματικό πάρκο, ίσως αλλάξουν άποψη. Είναι πολύ σημαντικό να το δούμε αυτό. Γιατί μιλάμε για φιλικό περιβάλλον στον άνθρωπο, αλλά δεν μιλάμε για φιλικούς ανθρώπους στο περιβάλλον. Είναι πολύ σημαντικό αυτό.

Ήθελα να πω για ένα θέμα για τις φιλοικοπόλεις. Πρέπει έγκαιρα οι Δήμοι στα όριά τους να αλλάξουν και να κάνουν επέκταση του σχεδίου πόλεως, προτάσεις, γιατί αναπτύσσεται ο οικιστικός ιστός της πόλης, εκτός ρυμοτομίας, άναρχα, είναι αναγκάζεται να μπει μέσα στα όρια της πόλης σε μικρά οικόπεδα, σήμερα έχουμε τέτοια στις πόλεις της περιφέρειας Γιάννενα, Νάουσα, που ήμουν πριν από λίγο, Βέροια, που ήμουν πριν από λίγο, μέσα στα όρια των πόλεων. Αυτά να τα δούμε, ώστε, όταν αναπτυχθεί γρήγορα και πιο πριν ο ιστός, ίσως θα βγει έξω η πόλη, θα υπάρχει κενό ανάμεσα στο σπίτια, θα υπάρχει ρεύμα και έτσι θα έχουμε μεγάλη μείωση. Επίσης, να δοθεί γρήγορα και να επιβλέψουμε η κεντρική, όχι θέρμανση, αλλά ψύξη των νέων οικοδομών. Ένα κλιματιστικό σε μία νέα οικοδομή, ναι, κεντρική λοιπόν, σε κεντρικό σύστημα ψύξεως και όχι είκοσι κλιματιστικά. Δείτε λοιπόν σε ένα σπίτι με πέντε κλιματιστικά τι θέρμανση βγαίνει.

Ευχαριστώ πολύ.

Δ. ΜΠΑΪΡΑΚΤΑΡΗΣ: Ευχαριστούμε. Ο κύριος Νέστορας Νώντας, Δημοτικός Σύμβουλος του Δήμου Ινάχου. Αμέσως μετά είναι ο κύριος Λάρδας, Αντιδήμαρχος του Αγίου Κηρύκου Ικαρίας και η κυρία Αλεξάνδρα Σωτηριάδου, Δήμαρχος Παρανεστίου.

ΝΕΣΤΟΡΑΣ ΝΩΝΤΑΣ: Εγώ είμαι από Αιτωλοακαρνανία, από τον Δήμο Ινάχου συγκεκριμένα. Είναι ο τρίτος Δήμος της χώρας από πλευράς έκτασης, περί τα 650.000 στρέμματα.

Θα πω και εγώ μία ευχή. Με χαρά άκουσα ότι η ΚΕΔΚΕ θα προτείνει ότι στα σχολεία και δάσκαλοι και οι καθηγητές να κάνουν μάθημα γύρω από το περιβάλλον. Μέχρι τότε θα έκανα μία πρόταση προς τους κυρίους Δημάρχους και αντίστοιχα και στους δασκάλους και καθηγητές. Ας μην κόβουν από αυτά τα λίγα έλατα που υπάρχουν στην περιοχή να στολίζουν δένδρα, διότι αμέσως τα 100 παιδάκια του Δημοτικού Σχολείου δημιουργούν και εκείνα πρόβλημα, διότι θέλουν και εκείνα το δένδρο στο σπίτι τους. Δηλαδή, φανταστείτε να κόψουμε αντίστοιχα αυτά τα δένδρα να στολίσουμε τα σπίτιά μας.

Εκείνο όμως που πήρα τον λόγο, κύριε Πρόεδρε, είναι το εξής: ο Δήμος Ινάχου αποτελείται από 15 Διαμερίσματα. Στα 15 Διαμερίσματα υπηρετούσαν οκτώ δασοφύλακες. Αποτέλεσμα σήμερα υπηρετεί μόνο ένας και εκείνος είναι υπό συνταξιοδότηση.

Η παράνομη εμπορία ξύλευσης έχει γίνει ένα καρτέλ. Τα δάση έχουν αποψιλωθεί εντελώς. Δεν ξέρω αν αυτό αφορά ειδικότερα την Αιτωλοακαρνανία και τον Δήμο τον δικό μας. Όμως αν είναι γενικότερο, η έλλειψη στελέχωσης των Δασαρχείων νομίζω ότι είναι κυρίαρχο πρόβλημα. Δεν άκουσα πράγματι κάποιους ανθρώπους να προβληματιστούν. Καλή είναι η πρόληψη, πρώτα είναι η πρόληψη, αλλά δυστυχώς πρέπει να ασχοληθούμε και με την καταστολή. Δεν υπάρχει στελέχωση των Δασαρχείων.

Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε. Ο κύριος Λαρδάς, Αντιδήμαρχος Αγίου Κηρύκου.

Ν. ΛΑΡΔΑΣ: Κυρίες και κύριοι συνάδελφοι, πριν μπω στο θέμα, μια μικρή παρατήρηση ως προς το διαδικαστικό, όπως μπήκε νωρίτερα από μία σειρά συναδέλφους. Κατά βάση, τα Συνέδρια της ΚΕΔΚΕ εκτιμώ – και πιστεύω ότι εκτιμούμε όλοι – ότι είναι πολιτικά Συνέδρια. Ενδιαφέρον έχουν οι θεματικοί κύκλοι, οι θεματικές ενότητες, οι επιστημονικές προσεγγίσεις. Ωστόσο, εκτιμώ ότι θα ήταν χρησιμότερο να παρουσιάζετε εισηγητικά κείμενα από το Διοικητικό Συμβούλιο της ΚΕΔΚΕ, να τοποθετηθείτε το σύνολο των αυτοδιοικητικών και των Συνέδρων, όπως ειπώθηκε από αρκετούς συναδέλφους νωρίτερα και από εκεί και πέρα, σε ότι αφορά επιμέρους ζητήματα, ας γίνονται θεματικά Συνέδρια να παρουσιάζονται επιστημονικές προσεγγίσεις και να καταλήγουμε κάπου.


Ο τρόπος που γίνεται, τέλος πάντων, το Συνέδριο στερεί και τη δυνατότητα σε αρκετούς αυτοδιοικητικούς να τοποθετηθούν, να μεταφέρουν εμπειρίες, προβλήματα, να πάρουν πράγματα από αυτό τον διάλογο και στερεί πιστεύω και την ΚΕΔΚΕ από μία κατά βάση πολιτική απόφαση που θα εκπροσωπεί όλο το Σώμα.


Σε ότι αφορά το θέμα, το οποίο ήθελα να θίξω, είναι ένα θέμα, το οποίο, κυρίες και κύριοι, όσοι έχουμε απομείνει σε αυτή τη διαδικασία, έθιξα και πέρυσι στον ίδιο θεματικό κύκλο σε ανάλογη διαδικασία της ΚΕΔΚΕ. Είναι το θέμα της ανακύκλωσης και ειδικότερα η δραστηριότητα της ανακύκλωσης σχετικά με τη Νησιωτική Ελλάδα, με τη νησιωτική χώρα.


Πολλά ακούγονται για το θέμα της ανακύκλωσης. Το ΥΠΕΧΩΔΕ, από διάφορες περιβαλλοντικές οργανώσεις, από αρκετά έντυπα, από την ΚΕΔΚΕ. Ωστόσο, το θέμα της ανακύκλωσης συνολικά στη χώρα και ειδικότερα στην νησιωτική δεν πρόκειται να υλοποιηθεί, κατά την άποψή μου τουλάχιστον, αν δεν αλλάξει η εφαρμοζόμενη πολιτική, που εκχωρεί αυτή την καθοριστική δραστηριότητα σε ανώνυμες εταιρείες, όπως είναι τα συστήματα εναλλακτικής διαχείρισης απορριμμάτων, τα οποία έχουν όλη αυτή τη δραστηριότητα ανά τομέα, οι οποίες βέβαια λειτουργούν με ιδιωτικοοικονομικά κριτήρια και ενεργούν με βασικό κριτήριο το προσδοκώμενο κέρδος, κέρδος που προφανώς δεν διασφαλίζεται  σε περισσότερα από τα νησιά της χώρας μας και για αυτό αρνούνται πεισματικά στην πλειονότητά τους τα συστήματα να επεκτείνουν τη δράση τους στην Ικαρία, από όπου και προέρχομαι.


Από πέρυσι που έκανα ανάλογη παρέμβαση στον ίδιο θεματικό κύκλο το μόνο που έχει αλλάξει την κατάσταση είναι η ετοιμότητα των τριών ΟΤΑ, των τριών Δήμων της Ικαρίας να υλοποιήσουμε τη δραστηριότητα της ανακύκλωσης, με πόρους που διασφάλισε ο Δήμος, είτε από τους προϋπολογισμούς του, είτε από το αναπτυξιακό πρόγραμμα ΘΗΣΕΑΣ. Αγοράστηκε εξοπλισμός περί τους 250 κάδους, ένα σχετικό όχημα, δεματοποιητές. Κατασκευάστηκαν οι χώροι για τη συγκέντρωση των υλικών, αφού δεματοποιηθούν, για να προωθηθούν εκτός της Ικαρίας. Γιατί προφανώς δεν μπορεί μια περιοχή σαν την Ικαρία να γίνει υπόδειγμα οικολογικής διαχείρισης των απορριμμάτων με κέντρα και τα λοιπά. 


Ωστόσο, δεν μπορεί να υλοποιηθεί αυτή η δράση, γιατί η Ελληνική Εταιρεία Αξιοποίησης Ανακύκλωσης αρνείται να συμβληθεί με τους ΟΤΑ, γιατί οι προτάσεις των ΟΤΑ δεν ανταποκρίνονται στα μοντέλα συνεργασίας της Ελληνικής Εταιρείας Αξιοποίησης Ανακύκλωσης.


Έχουμε καλέσει το ΥΠΕΧΩΔΕ και το σχετικό γραφείο, το Γραφείο Εναλλακτικής Διαχείρισης Στερεών Αποβλήτων και άλλων προϊόντων να δώσουν σχετική κατεύθυνση στην ΕΕΑΑ, έτσι ώστε να μπορέσει να ξεμπλοκάρει αυτή η διαδικασία. Σε διαφορετική περίπτωση δεν υπάρχει περίπτωση ούτε η ανακύκλωση να γίνει, ούτε ο όγκος των απορριμμάτων που κατευθύνεται στους ΧΑΔΑ να μειωθεί και με μαθηματική βεβαιότητα οι ΧΑΔΑ θα κορεστούν και εν πάση περιπτώσει, αντιλαμβανόμαστε όλοι το αδιέξοδο του προβλήματος πιστεύω.


Θέλω από αυτό εδώ το βήμα να καλέσουμε και την ΚΕΔΚΕ. Να πιέσει στην ίδια κατεύθυνση την ΕΕΑΑ, που δημιουργεί σοβαρό πρόβλημα, σοβαρότερα από όλα τα άλλα συστήματα, απ’ όσα τέλος πάντων μπορώ να γνωρίζω και με έναν επιπλέον λόγο, πέραν του συνδικαλιστικού φορέα, ότι η ΚΕΔΚΕ, αν δεν κάνω λάθος, είναι ο βασικός μέτοχος της Ελληνικής Εταιρείας κατά 35%. 


Ζητούμε λοιπόν την συνδρομή της ΚΕΔΚΕ σε αυτή την κατεύθυνση και καλούμε επίσης την ΚΕΔΚΕ, έχει κατατεθεί και σε παλιότερες συζητήσεις, να αναλάβει πρωτοβουλία τροποποίησης του θεσμικού πλαισίου, που αφορά την ανακύκλωση, στην κατεύθυνση δημιουργίας ενός πραγματικού εθνικού οργανισμού ανακύκλωσης, που θα σχεδιάζει και θα εκτελεί τη δραστηριότητα της ανακύκλωσης σε όλη τη χώρα, διασφαλίζοντας τον δημόσιο χαρακτήρα αυτής της υπηρεσίας για όλους τους ΟΤΑ. Σε διαφορετική περίπτωση οι ΟΤΑ θα συμβάλουν εκουσίως ή ακουσίως στην ιδιωτικοποίηση αυτής της υπηρεσίας, αφού αυτή θα εκτελείται από ανώνυμες εταιρείες, τη στιγμή που θα εισπράττουν σοβαρά ποσά για μια δραστηριότητα που δεν υλοποιούν, ως οφείλουν, σε όλη τη χώρα, τη στιγμή που οι ΟΤΑ θα μετακυλύουν το κόστος αυτής της δραστηριότητας, μέσω των ανταποδοτικών τους τελών στους πολίτες τους. Δηλαδή, στις τσέπες όλων.

Αν δεν κινηθούμε σε αυτή την κατεύθυνση, ως Τοπική Αυτοδιοίκηση, συνολικά και η ΚΕΔΚΕ ειδικότερα, τότε αναλαμβάνουμε τεράστια ευθύνη, τόσο για την πορεία της ανακύκλωσης, όσο και για την εκχώρηση αυτής της δραστηριότητας σε ανώνυμες εταιρείες.

Ευχαριστώ.

ΠΡΟΕΔΡΕΙΟ: Σας ευχαριστώ και εγώ. Κύριε Λαρδά, μόνο να σας πω ότι δεν δέχομαι ότι δεν κάναμε τίποτα και θα σας πω και το αποτέλεσμα. Το είπατε λέτε και πέρυσι. Από πέρυσι μέχρις φέτος έχουμε κάνει παρέμβαση στην Ελληνική Εταιρεία Αξιοποίησης Ανακύκλωσης. Κάνει ειδικό πρόγραμμα για τα νησιά. Όπως καταλαβαίνετε, ο όγκος των ανακυκλωμένων στα νησιά είναι μικρός και δεν μπορούν να επεξεργαστούν επί τόπου και συμφώνησε τελικά να συγκεντρώνει όλα αυτά με τα κοντέινερς και ακτοπλοϊκώς να μεταφέρει στον εγγύτερα ευρισκόμενο σταθμό. Όμως δεν ξέρω για την Ικαρία αν έγινε ήδη. Πάντως, να ξέρετε ότι κάναμε παρέμβαση και η απάντηση είναι ότι πλέον στα νησιά θα εφαρμοστεί αυτό το μοντέλο.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Να σας απαντήσω. Είναι τρία τα μοντέλα συνεργασίας. Το ένα το μοντέλο είναι να φτιάξουν αυτοί το εργοστάσιο ανακύκλωσης. Απλώς, ομαδοποιούν αυτά και τα κάνουν σε συγκεκριμένες περιοχές, για να έχουν περισσότερο όγκο. Δηλαδή, υπάρχει αυτό. Σε κάποιες περιοχές το έφτιαξαν αυτοί το εργοστάσιο.


Τώρα, κύριε Λάρδα, σας υπόσχομαι ότι θα το δούμε πάλι και θα σας ενημερώσουμε κιόλας ως Επιτροπή.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Το κατάλαβα. Πάντως, σας λέω ότι κάναμε παρέμβαση και θα κάνουμε πάλι.

Δ. ΜΠΑΪΡΑΚΤΑΡΗΣ: Κύριε Λαρδά, επειδή πολλές φορές τα θέματα άπτονται και άλλων Επιτροπών, ενδεχόμενα το έχετε βάλει και στην Επιτροπή Νησιωτικής Πολιτικής φαντάζομαι. Νομίζω ότι είναι και συνολικό το ζήτημα και η Επιτροπή θα έπρεπε να έχει ασχοληθεί.


Η κυρία Αλεξάνδρα Σωτηριάδου, Δήμαρχος Παρανεστίου και Αντιπρόεδρος του φορέα διαχείρισης Οροσειράς Ροδόπης.

Α. ΣΩΤΗΡΙΑΔΟΥ: Καλησπέρα σας. Καταρχήν, θα ήθελα να συγχαρώ και εγώ με τη σειρά μου την προηγούμενη τοποθέτηση όσον αφορά τα ζητήματα των φορέων διαχείρισης. Με αυτή τη δεύτερη ιδιότητα θα σας πω ότι η ελλιπής στελέχωση των φορέων διαχείρισης σε συνδυασμό με την καθυστέρηση, λόγω της μεγάλης γραφειοκρατίας αφενός, της έλλειψης πόρων. Είχαμε αυτή τη χρονιά πολύ σημαντικό πρόβλημα με τους πόρους, εξαιτίας των καταστροφών που είχαν συμβεί και θα έπρεπε να μειωθούν οι πόροι για τους υπόλοιπους φορείς.


Επίσης, σε συνδυασμό με την αδυναμία υλοποίησης όσων προβλέπονται στα τεχνικά δελτία των φορέων, σε συνδυασμό επίσης με την ελλιπή εκπροσώπηση των φορέων που συμμετέχουν στα Διοικητικά Συμβούλια και αυτό δεν είναι τυχαίο, προκύπτει, κατά την άποψή μου, από το γεγονός ότι οι περισσότεροι από αυτούς που συμμετέχουν στα Συμβούλια πλέον θεωρούν ότι τζάμπα συμμετέχουν, γιατί τίποτα δεν γίνεται, με αποτέλεσμα να μην έρχονται στις συνεδριάσεις. Τέλος, η καθυστέρηση της ψήφισης των ΚΥΑ, που θα κάνουν την ζωνοποίηση των περιοχών, ουσιαστικά ομολογούν ότι δεν υπάρχει ειλικρινής βούληση για την υπηρέτηση αυτού το θεσμού.


Η επιλογή προφανώς, λόγω της χρονικής πίεσης, να ψηφιστούν Κοινές Υπουργικές Αποφάσεις για τη ζωνοποίηση των περιοχών, αντί να εκδοθούν Προεδρικά Διατάγματα, όπως προβλέπεται στον νόμο, οδήγησε σε διαδικασίες απαράδεκτες, κατά την άποψή μου, όπου τα Νομαρχιακά Συμβούλια κλήθηκαν μέσα σε έναν μήνα να γνωμοδοτήσουν για τις ζωνοποιήσεις των περιοχών. Είχαμε σοβαρές αντιδράσεις από παραγωγικές τάξεις, όσες αντιλήφθηκαν τι γινόταν, με αποτέλεσμα και οι προτάσεις των Νομαρχιακών Συμβουλίων να μην είναι σωστά τεκμηριωμένες, επειδή ακριβώς έρχονται σε πολύ σύντομο χρονικό διάστημα, να αποφανθούν για όσα προβλέπονται στα σχέδια των ΚΥΑ.


Έτσι είχαμε το απαράδεκτο φαινόμενο να λέμε ότι σε περίπτωση που οι παρατηρήσεις δεν περάσουν, θα προσβάλουμε τις ΚΥΑ, διότι είναι παράνομες από μόνες διαδικαστικά, ενώ έπρεπε να έχουμε Προεδρικά Διατάγματα.


Νομίζω ότι η ΚΕΔΚΕ πρέπει να πιέσει σε αυτή την κατεύθυνση. Δεν είναι δυνατόν να αποφασίζεται τι θα γίνει σε μια περιοχή, όπως αυτή της Ροδόπης – και φαντάζομαι και των άλλων φορέων – χωρίς να έχουμε λάβει, να έχουμε ακούσει, για να λάβουμε στη συνέχεια υπόψη μας τις απόψεις των φορέων που δραστηριοποιούνται στην περιοχή και χωρίς να σεβόμαστε που ασκούνται πατροπαράδοτα.


Να πω ότι ο Δήμος Παρανεστίου με έκταση 789.000 στρέμματα, είναι ο δεύτερος σε έκταση στη χώρα. Έχει τεράστιο ποσοστό δασοκάλυψης. Είναι το 1 προς 150 της έκθεσης της χώρας. Παρ’ όλα αυτά, έχει το παρθένο δάσος, που είναι μοναδικό στην Ευρώπη, στερείται Δασαρχείου. Έχει ένα Δασονομείο εντελώς ανεπαρκώς στελεχωμένο.

Ο δεύτερος Δήμος σε έκταση στη χώρα με το μοναδικό παρθένο δάσος της Ευρώπης. Καλύπτεται από ένα κλιμάκιο Πυροσβεστικής.
Τρεις πυρκαγιές που είχαμε φέτος χρειάστηκαν και να έρθουν πεζοπόρα τμήματα, κύριε Πρόεδρε, από την Αλεξανδρούπολη, τον ταχύτερο χρόνο, 5-6 ώρες για να φτάσουν στον τόπο της πυρκαγιάς.

Σε αυτή τη χώρα ζούμε συνάδελφοι και μιλάμε για περιβάλλον και για προστασία. Ζούμε σε μία χώρα, που το μοναδικό παρθένο δάσος της Ευρώπης, το δάσος που την εποχή των παγετώνων δεν πάγωσε και σε αυτό συναντά κανείς βλάστηση που υπάρχει από τις Σκανδιναβικές Χώρες μέχρι τη Μεσόγειο μέσα σε ένα οικοσύστημα δεν προστατεύεται ούτε σωστά πυροσβεστικά και δεν έχει δασαρχείο. Σε αυτή τη χώρα ζούμε ακόμα σήμερα.

Τέλος, να πω ότι έχουν γίνει δύο μεγάλα φράγματα στον Ποταμό Νέστο, στα διοικητικά όρια του Δήμου Παρανεστίου. Το φράγμα του Θησαυρού και το φράγμα της Πλατανόβρυσης. Η μελέτη προέβλεπε τρία φράγματα. Προέβλεπε και το φράγμα του Τεμένου, στο οποίο είναι αυτό που εξασφαλίζει την περιβαλλοντική προστασία του Νέστου. Το φράγμα του Τεμένου ακόμα δεν έχει γίνει. Ξέρω ότι έχουν υποβληθεί μελέτες στη ΡΑΕ και έχει προκριθεί η μία από τις τρεις υποβληθείσες. Ωστόσο, το φράγμα ακόμα δεν έχει γίνει. Είναι το φράγμα που θα εξασφαλίζει την ελάχιστη οικολογική παροχή στον Ποταμό Νέστο και όλα αυτά, τη στιγμή που ως χώρα διαμαρτυρόμαστε για τις καταχρήσεις που γίνονται από την Βουλγαρική πλευρά για τη ρύπανση του Νέστου. Εμείς τι κάνουμε;

Τέλος, να πω ότι σε μία εποχή, που η Ευρωπαϊκή Ένωση πιέζει για την απορρόφηση πόρων σε σχέση με τον ιαματικό τουρισμό, ακόμα ισχύει η ΚΥΑ, που περιμένουμε και πιέζουμε όλοι οι Δήμοι που έχουμε ιαματικές πηγές και φυσικά ο Σύνδεσμος Δήμων και Κοινοτήτων Ιαματικών Πηγών Ελλάδας για την τροποποίηση μίας ΚΥΑ, η οποία προβλέπει η παραχώρηση στον οποιονδήποτε επενδυτή να έχει δεκαετή διάρκεια, γεγονός που είναι αποτρεπτικό για οποιονδήποτε. Όπως ξέρετε, είναι αδύνατον να έρθει ένας επενδυτής για 10 χρόνια, όταν η επένδυση θέλει έναν μέσο χρόνο απόσβεσης επταετίας, για να αφήσει μετά ότι κάνει στον ΕΟΤ, επίσης απαράδεκτο. Ενώ σήμερα οι ιαματικές πηγές λειτουργούν χωρίς ουσιαστικά καμία, αυτές που λειτουργούν και χωρίς να μπορούν εκείνες που δεν λειτουργούν, όπως οι δικές μου, να αναπτυχθούν, για τους λόγους που προανέφερα και για τον λόγο ότι πρέπει να συντάξουμε μελέτες – και έχουμε για αυτό δεσμεύσει και πόρους στους Δήμους μας – για τις οποίες όμως δεν υπάρχει πιστοποιημένος Οργανισμός που απαιτείται, σύμφωνα με την ΚΥΑ. Δεν ξέρουμε που πρέπει να αναθέσουμε μελέτες, για να αναγνωριστούν οι ιαματικοί φυσικοί πόροι. Περιμένουμε από πέρυσι τον Δεκέμβριο να τροποποιηθεί μία ΚΥΑ, για να μπορέσουμε να αναθέσουμε μελέτες, να πιστοποιήσουμε τις ιαματικές πηγές και στη συνέχεια να τις αναπτύξουμε.

ΠΡΟΕΔΡΕΙΟ: Κυρία Δήμαρχε, είναι και ένα πρόβλημα που ασχολείται και ο Σύνδεσμος Ιαματικών Πηγών. Δεν έχει προχωρήσει καθόλου η αναγνώριση των πηγών. Βέβαια, θεωρούμε απαράδεκτο τα 10 χρόνια, τα οποία για οποιαδήποτε επένδυση από οποιονδήποτε, είναι αποτρεπτικά.

Α. ΣΩΤΗΡΙΑΔΟΥ: Εντελώς απαράδεκτο. Είναι αποτρεπτικά τα 10 χρόνια. Όμως και το θέμα της τροποποίησης αυτής της ΚΥΑ παρακαλώ πάρα πολύ και η ΚΕΔΚΕ να πάρει μία πρωτοβουλία πίεσης, διότι χωρίς αυτό αφενός όλες οι πηγές σήμερα θεωρούνται μη πιστοποιημένες και άρα κακώς λειτουργούν και αυτές που δεν λειτουργούν δεν μπορούμε να προχωρήσουμε για την αξιοποίησή τους.


Ευχαριστώ πολύ.

Δ. ΜΠΑΪΡΑΚΤΑΡΗΣ: Ευχαριστούμε κυρία Δήμαρχε.


Ο κύριος Δασκαλάκης Ευτύχιος, Δήμαρχος Καντάνου Χανίων και κλείνουμε μετά με τον κύριο Λαζαρίδη.

Ε. ΔΑΣΚΑΛΑΚΗΣ: Καθυστέρησα να συμμετέχω σε αυτή τη σοβαρή Επιτροπή. Θα ήθελα να χαιρετίσω αυτή την πρωτοβουλία της ΚΕΔΚΕ, που ασχολείται σήμερα με το περιβάλλον.

Τώρα και 2 χρόνια, σαν Δήμαρχος Καντάνου, ο Κάντανος είναι ένας ιστορικός τόπος, ένας από τους 17 ιστορικούς Δήμους της χώρας, όπου έχει ένα φαράγγι 65, χιλιόμετρα ιστορικό, εκεί έγιναν μάχες, όπου συνδυάζει την αγριότητα της φύσεως. Δηλαδή, είναι από τα φαράγγια τα σπάνια.

Ζητήσαμε με αυτό το φαράγγια για λόγους ιστορικούς και για λόγους φυσικού κάλλους ιδιαίτερου να μπορέσει το Υπουργείο Πολιτισμού να το εντάξει σαν ιστορικό.

Υπάρχουν ομόφωνες αποφάσεις του Νομαρχιακού Συμβουλίου, της ΤΕΔΚ, τα κόμματα όλα, ο Πρόεδρος της Δημοκρατίας με παρέμβασή του. Δυστυχώς, το θέμα, πήγαμε στο ΚΑΣ, το απέρριψε και με απόφασή του ο Υπουργός Πολιτισμού επικύρωσε αυτή την απόφαση. Θεωρούμε μια απόφαση που δεν ανταποκρίνεται ούτε στην ιστορία του τόπου μας, ούτε στη μνήμη των ανθρώπων που υπηρέτησαν αξίες και ιδανικά.

Θα ήθελα λοιπόν σε αυτή την Επιτροπή να καταγραφεί αυτό το θέμα. Είναι πάρα πολύ σοβαρό. Έχει ασχοληθεί ο Αθηναϊκός Τύπος, ακόμα και ο Πρόεδρος της Δημοκρατίας, όπως είπα και όλα τα κόμματα. Έχει έρθει πολλές φορές στη Βουλή αυτό το θέμα, απάντησαν ποτέ. Νομίζω ότι οφείλω σαν Δήμαρχος θεσμικά να το καταθέσω στην Επιτροπή και θα ήθελα, αν μπορεί να γίνει, στα ψηφίσματα που θα βγουν να είναι και αυτό μέσα. Έχουν ασχοληθεί, όπως είπα, όλος ο Αθηναϊκός Τύπος και τα ηλεκτρονικά μέσα και τα έντυπα.

Ευχαριστώ πολύ.

ΠΡΟΕΔΡΕΙΟ: Ευχαριστούμε κύριε Δήμαρχε. Κυρίες και κύριοι συνάδελφοι, θέλω να τονίσω ότι η Επιτροπή Περιβάλλοντος είναι ανοικτή καθ’ όλη τη διάρκεια του έτους και ανοικτή σε προτάσεις, στις οποίες προτάσεις ενεργεί και απαντά. Αυτό θέλω να το ξέρετε. Οποιαδήποτε πρότασή σας που θα φτάσει στη Γραμματεία της Επιτροπής θα λάβει απάντηση.


Ο κύριος Λαζαρίδης.

ΛΑΖΑΡΙΔΗΣ: Από αυτό θα ξεκινούσα και χαίρομαι που το λέτε. Όμως καλό θα είναι να ενημερώσετε και όλους τους Δήμους. Είμαι επικεφαλής δημοτικής παράταξης, Δημοτικός Σύμβουλος στον Χολαργό, από το ’78 στην Τοπική Αυτοδιοίκηση. Ποτέ δεν έχει έρθει, είτε για Συνέδριο Τακτικό, είτε για Έκτακτο, είτε για Θεματική Ενότητα, έγκαιρα εισήγηση, που να αποτελέσει αντικείμενο συζήτησης και στο Δημοτικό Συμβούλιο. 


Δεν είμαστε οι ειδικοί. Εμείς ήρθαμε από τον Χολαργό 3 από τους 27. Οι υπόλοιποι πρέπει να ενημερώνονται;  Σαφώς πρέπει να ενημερώνονται. Δεν ξέρω αν είμαστε συνδικαλιστικό Όργανο, αλλά πολιτικό Όργανο είναι η ΚΕΔΚΕ και σαν πολιτικό Όργανο δεν θα έπρεπε να έχει μόνο καταγραφή και να ακούγονται προτάσεις, είτε από τους παρευρισκόμενους, από τους παρατηρητές, είτε από τα μέλη, αλλά θα έπρεπε να έχει και έναν άξονα πρότασης.


Θεωρώ ότι σαν πολιτικό Όργανο πια έχει μετεξελιχθεί, ιδιαίτερα μετά το Συνέδριο του ’92 στα Χανιά σε ένα Όργανο διαχείρισης συγκεκριμένων προτάσεων ειδικών Συμβούλων. Παραδείγματος χάρη, η μία από τις εισηγήτριες, που είναι έμμισθος υπάλληλος, ειδικός συνεργάτης, δεν δέχτηκε καν να καθίσει να ακούσει ομιλίες από Συνέδρους ή παρατηρητές. Αυτή η απαξίωση του υπαλληλικού προσωπικού προς τα πολιτικά πρόσωπα, που έρχονται και κατευθύνουν μετά τη διοίκηση, θα πρέπει να σας προβληματίσει, αν θέλετε να λέμε και αν θέλετε να ισχυρίζεστε ότι είναι ένα Όργανο πολιτικό κατ’ εξοχήν που κάνει προτάσεις και δεν μπορεί να υπάρξουν προτάσεις, αν δεν υπάρξει συγκεκριμένη κεντρική άποψη ότι το περιβάλλον διαχειρίζεται κεντρικά και όχι αποσπασματικά.


Σαν μηχανικός που είμαι και ασχολούμαι λοιπόν με τον τουρισμό, γιατί άκουσα κάτι για τις ιαματικές πηγές, θεωρώ επιεικώς απαράδεκτο να υπάρχουν αυτοδιοικητικοί, που να ζητούν να επεκταθεί ο χρόνος του επενδυτή. Που ακούστηκε και σε ποια χώρα που σέβεται το πολιτικό της συστατικό, να αποδίδονται οι φυσικοί πόροι, που είναι περιουσία όλης της κοινωνίας, σε άτομα που θα το εκμεταλλεύονται.


Νομίζω ότι έγκαιρα θα πρέπει η Επιτροπή Περιβάλλοντος, αλλά και η ΚΕΔΚΕ γενικότερα, να στέλνει ενημερωτικά σημειώματα, εισηγήσεις, ότι θέλετε φανταστείτε, στους Δήμους και να αναλάβουμε όλοι μας, από τη στιγμή που θα υπάρχουν αυτές οι ενημερώσεις το αν θα υποβάλουμε ή όχι προτάσεις.


Μας είπε για τη φιλοικόπολη και μας είπε για ψυχρά υλικά. Έψαξα στην τεχνική νομοθεσία και μπήκα στο Internet, δεν υπάρχει η έννοια του ψυχρού υλικού. Ποιοι είναι αυτοί οι νέοι επιστήμονες και ποια είναι τα βιβλία που άνοιξαν; Τι πάει να πει ψυχρό υλικό; Υπάρχουν δομικά υλικά με μικρή ή με μεγάλη απορρόφηση, η ακτινοβολία της θερμοκρασίας.


Για να προχωρήσουμε. Η φιλοικόπολη λοιπόν έχει να κάνει με το ποια είναι η παρέμβαση και ο σχεδιασμός στις υπάρχουσες πόλεις, ποια είναι η πρότασή μας σε αυτά που πρέπει να δημιουργήσουμε, στις επεκτάσεις και στις νέες πόλεις. Ποια είναι η σχέση του αστικού και του περιαστικού πράσινου με τον οικιστικό ιστό και για αυτά τα πράγματα άκουσα το εξής καταπληκτικό στην εισήγηση: οι προστατευόμενες περιοχές να μπει τέλος για τις χρήσεις που επιτρέπονται εκεί περιβάλλοντος. 


Θεωρώ ότι είναι από τις πιο αντιπεριβαλλοντικές προτάσεις που άκουσα εισηγητικά. Θεωρώ ότι είναι το παραθυράκι του να περάσει ο τουρισμός, που δεν μπόρεσε να περάσει στις Κυκλάδες στις προστατευόμενες περιοχές, να γίνουν οι τουριστικές μονάδες με το νέο χωροταξικό, να πληρώσουν και το τέλος περιβάλλοντος και να γίνει έτσι η εκμετάλλευση και όχι μόνο εκεί, αλλά και στην Κρήτη που μίλησε ο συνάδελφος, που αντίστοιχη πολιτική ακολουθείται.


Δεν θέλω να τελειώσω με προτάσεις ή με οτιδήποτε άλλο. Όμως θέλω να πω τούτο: ξεκινήσαμε 111 και είμαστε 21. Αυτό δείχνει και την ευαισθησία όσων παραβρέθηκαν σε τούτη εδώ στη συνδιάσκεψη απόψε για την οικολογία και το ενδιαφέρον τους και το πώς θα το μεταφέρουν.



Ευχαριστώ πολύ.

ΠΡΟΕΔΡΕΙΟ: Ευχαριστώ τον κύριο Λαζαρίδη.

Με την παρατήρηση ότι για όλα τα μεγάλα θέματα ο Πρόεδρος της ΚΕΔΚΕ, ο Νικήτας ο Κακλαμάνης, ζητά τη γνώμη των ΤΕΔΚ της χώρας, κλείνουμε αυτή τη σημερινή μας συνεύρεση. Εγώ θεωρώ ότι, παρά το μειωμένο του χρόνου, ήταν αποδοτική.

Σας ευχαριστώ πάρα πολύ που καθίσατε μέχρι το τέλος και επαναλαμβάνω ότι περιμένουμε οποιαδήποτε εποικοδομητική και δημιουργική πρόταση στη Γραμματεία της Επιτροπής, η οποία θα την επεξεργαστεί και θα σας απαντήσει.

Ευχαριστώ πάρα πολύ. Καλό βράδυ.

